
PREDGOVOR 


Minula je već koja godina otkako sam počeo se baviti hrvatskom beletristikom. Plodovi moji priop- 
ćeni su stranom u raznim hrvatskim listovima, stranom nijesu još tiskani. Odlučio sam sve to 
svrstati u jedno, popraviti, ukoliko bude od potrebe, istrijebiti sve što je nevaljano i nezrelo, i tako 
ispravljena moja djela izdati u zbirci knjižica. Ne bih toga činio, da me nijesu prijatelji na to nu- 
kali, da se nijesam uvjerio da je hrvatsko općinstvo mojim plodovima prijazno; tomu pothvatu 
obodrilo me je i to da su neke moje radnje prevedene u tuđe jezike (npr. »Zlatarovo zlato«, na 
njemački, češki, poljski i mađarski; »Prijan Lovro«, pako na češki i slovenski jezik). Rad sam da 
sav moj rad izađe na okupu, očišćen, popravljen, jer kad su ti plodovi onako rastreseni po listovi- 
ma, mogao bi se još naći kakav literarni gusar, pa zaviknuti: »Ništa nisi uradio«. A kad radiš svje- 
sno, revno i ozbiljno, kad su tvoji spisi mnogima u volji, zaboljet će te ipak, kad kakva vrana grak- 
ne na te. U takvim knjižicama izdat ću svoje pripovijetke (do 24 na broju), zatim drugi put »Zla- 
tarovo zlato«, (jer je prvo izdanje rasprodano, a ljudi traže tu knjigu), a najzad zbirku izvornih i 
prevedenih pjesama. Preveo sam i mnogo novela i drama iz raznih jezika, ali tih prijevoda neću 
staviti u ovu zbirku. 


U prvu knjižicu ove zbirke uvrstio sam historičku pripovijest »Čuvaj se senjske ruke«, priopće- 
nu godine 1875. u »Vijencu«. O njoj da reknem koju. Mene se je ta uskočka epizoda silno dojmila 
kad, čitajući našu povijest, naiđoh na nju, te smjesta odlučih izraditi je poput novele. Stoga stadoh 
odmah kupiti historičko gradivo, te tražiti 1 potrebne potankosti. Znam da pripovijetka nije kroni- 
ka, već umjetna cjelina koju oživljava tvorna sila pjesnikova, nu ne nalazim razloga da se pjesnik 
iznevjeri povijesti ako je ona po sebi zgodna i spretna novelističkoj izradbi. Prema tome sam za 
svoj roman »Zlatarovo zlato« učio što pomnije povijest i karakter one dobe, a to sam učinio i kod 
»Senjske ruke«. Proučiv »Istoria degli Uscocchi« od Minuccija i Sarpija, Hurterovu »Ge- 
schichte Ferdinands II«,y Daruovu »Histoire de Venise«, Kukuljevićevu »Povijest grada Se- 
nja«, Ljubićeve podatke i listine o biskupu Dominisu, kao i karakteristiku toga crkovnjaka od dra 
Fr. Račkoga, upotrijebio sam i rukopisne izvore. Dobih naime od gospodina prof. Šime Ljubića 
neke policajne izvještaje mletačkih agenta, od gospodina Radoslava Lopašića pisma senjskih kape- 
tana, od preč. gospodina kanonika Sokolića popis senjskih patricija, od gospodina majora Hrelja- 
novića sve isprave, rodoslovlje i povijest vlasteoske porodice Hreljanovića, a kratku povijest slavne 
obitelji Daničića našao sam u arhivu grada Senja, u knjizi koju sastavi koncem prošloga vijeka 
zadnji muški potomak Daničića. Pohodio sam dakako Senj i Primorje, da mi bude pozorište moje 
pripovijesti živo pred očima, a u samom Senju zađoh u starinske kuće, da i tu pogodim karakteris- 
tiku. To su vam izvori moje pripovijetke. Pri kraju spomenuti mi je još jedno. Pojedina lica karak- 
terisao sam po činima, po izvorima, nipošto po mnijenju drugih, navlastito pako biskupa Domini- 
sa, čovjeka u znanosti znamenita, ali u politici, sudeći ga po njegovim pismima, prosta agenta i 
uhodu mletačke republike. 

U Zagrebu, na izmaku mjeseca travnja 1876. 

Bilo popodne u kasnu jesen. Starcu Vratniku! bila se glava obavila bijelim oblakom. Sa 
visina gruvala bura, kanda će polomiti drevno hrašće oko Senja, kanda će senjske kule 
pobacati u more. Tjesnac morski među hrvatskim žalom i otokom Krkom kipio od bijesa. 
Dokle je oko seglo, osulo se zeleno valovlje bijelim skorupom, bura kopala se ručući, 
gruvajući, cvileći, fijučući u slane glibove, dižući pod nebo grdne oblačine vodenih kapi 
štono se o suncu krijesile, kanda bog sipa u vodu sav dragi kamen raja nebeskoga. Od 
samih sjajnih kapi nijesi mogao razabrati drugoga brijega; da, duž cijelog tjesnaca ne bi- 
jaše vidjeti mletačke ormanice ili fuste, koje inače i za bure vrebahu na vražje uskočke 
barke. 


U gradu Vrbniku, štono se nad morem bjelasa na otoku Krku baš naproti frankopan- 
skomu kaštelu Novome, stajaše za prozorom zadnje kuće djevojka jaka, snažna. Neće biti 
navršila šesnaest godina, ali na mladom, premda finom licu, pokazivalo se, začudo, pu- 
no tvrde volje, iz crnih joj očiju sijevalo je neko osobito junaštvo. Djevojka, u crno sukno 
odjevena, gledaše vrlo pozorno u to pusto, valovito more, u taj gromorni metež, kanda 
joj oko nešto uvrebati radi. Čas je natezala drobnim prstima zlatni križić što joj visijaše o 
vratu, čas gladila je punom rukom crnu glatku kosu. Prsi joj se nadimahu silovito, iz oka 
sijevnu kadšto suza na crne dugačke trepavice. Ujedanput pojavi se na pragu druge sobe 
starica, odjevena u crno, sijeda, grbava, lica nagrešpana, ali dobroćudna. Složiv ruke na 
trbuh, stane starica pod vratima, te stade brižnim okom gledati djevojku. 


- Dume, ču li me, Dume! - propenta starica plaho. 
- Šta je, teto? - krenu djevojka nekako zlovoljno glavom. 
- Nu reci, Dume moja, jesi li smislila štogod o onom. - 


- Ne dirajte, poboga, u to, teto - mahnu Dume zlovoljnije rukom, stegnuv guste obrve - 
ne dirajte, velju, u tu zlijed. Kako ću smisliti, kad o tom i misliti ne smijem. I čemu? - ok- 
renu se opet prema prozoru. 


- Ali bi ipak dobro bilo - nastavi starica: - mletački gospodin! A? Ne namjeri se svagdan 
koza na zelen list, ne nađe djevojka svagdan plemića. Ipak bi dobro bilo. 


- Teto! - okrenu se djevojka odvažno - ne trošite mi više meda za taj kolač, meni ga lje ne 
osladiste. Otrov te otrov. Gospoština! Cemu meni to? Nije me majka za to rodila. Ne sr- 
dite se. Dobra je vaša volja. Sama sam, vi ste mi otac i majka. Pustite predobro, kad je 
dobro. Cemu, rekoh, čemu? Lipše li nam svagdanja korica? Ima je, hvala bogu, stariji mi 
namrli kuću, smokava, maslina, vina, stoke, i broje me u pobolje baštinice. Ne ištem gos- 
poštine, a najmanje kad me njom nuđa onaj blijedi suhonjavi Mlečić. 

- Ali dobar ti je, pa jednom valja da je djevovanju kraj. 

- Lako za moje djevovanje. Ima kada, pa i nije sramota. Dobar mi je! Ali ja mu nijesam 
dobra. Recite vi, poboga, neka srce ovako bije, a ne onako, kad neće i neće - - - 


- Opčuvala te sveta Lucija - namrgodi se starica - tebi se kreću jedra po drugom vjetru, i 
po zlu vjetru. Sta će svijet? Bit će sramota. Valjda nećeš... opčuvao nas sveti Antun - 


Djevojka osovi glavu. Življe joj planuše oči, i odvažno progovori prekrstiv ruke: 





1 Vratnik - prijevoj iznad Senja 

- Sramota? Po čemu mislite, sramota! Nije li veća sramota pred bogom se komu zakleti: 
»Ljubim te«, a ti ga mrziš? Sta me slijećete? Ja ga neću. 

- Ali tvoj skrbnik, kum Niko, sve je ovako sa gospodinom Vittoriom udesio, i on će danas 
doći u prosce. 

- Znam - nasmjehnu se djevojka, virnuv ispod oka na more. 

- Ati? 

- A ja? Ja ću reći: Neću i neću, jer ne dam gaziti svojega srca, a ja ću reći gospodinu Vitto- 
riju nek traži mladu gdje ga volja, pa kad je kum Niko sve udesio, nek se on uda, ja, ži- 
voga mi boga, neću! 

U ovaj par čuli se na stubama koraci, i zamalo uđe u sobu čovjek visok, suh, blijed, crna 
oka, malene brade. Bijaše odjeven na gospodsku crnim baršunom. Po uskom šiljastom 
licu, po zavinutom nosu vidjelo se, da nije otočanin. Premda ne staro, ne bijaše mu lice 
mlado. Koracao je polagano, klanjao se duboko, smiješio se slatko i glatko, ali srce mu 
nije znalo ništa o slatkom posmijehu. 


- Signora, signorina! - pokloni se - oprostite, što malo zakasnih. Idem iz grada Krka, gdje 
sam se bavio po važnim poslovima, a bura nije mojemu konju dala ni disati. Ali što kas- 
nije, to bolje. 

- Sjednite, signor Vittorio - stade se starica vrtjeti po sobi, obrisav rupcem stolicu - sjedni- 
te. Da, bura, zlo je vrijeme, opčuvaj nas bog i sveti Antun. - Došljak sjednu. Na jedan čas 
umukoše svi. Starac pogleda staricu, a ona slegnu ramenima, zatim pogleda djevojku, ali 
Dumi otimahu se oči za bjesnilom bure. 


- Gospođice - nastavi Vittorio - eto me ovdje zbog vas. Ja sam kod suda sve uglavio sa 
Nikom, i valja sreći udariti samo pečat. Ako i nijeste punih ljeta, opet sam rad čuti i vašu 
riječ, nek se ne reče da je sila. Vidite, dobra sam roda sin, i kako vjerno služim presjajnu 
Republiku, prost mi je put do veće gospoštine. I vi ste plemenita roda kći. Dijelite sa 
mnom sreću i budite za čim mi se srce otimlje već dugo vremena, budite mojom. 
Djevojka stupi pred Vittorija, prekrsti ruke na prsima i ošinuv ga velikim sjajnim okom, 
reče ozbiljno: 

- Nikad! 

Mlečić problijediv, skoči na noge. 

- Nikad, velite? - odvrati drhtavim glasom - je li mletački plemić zaslužio tu riječ od vas 
za svoju odanost, za svoje poklone? 

- Je li Dume migom pokazala mletačkomu gospodinu da su joj ti glatki pokloni mili? - 
zapita djevojka. 

- Mletački je plemić mislio - nastavi dršćući Vittorio - da djevojka od stida ne smije odati 
srca, mletački je plemić mislio, da djevojka neće biti toli luda da odbije čast poći za svoga 
gospodara. 

-Ita djevojka veli vam - odgovori krepko Dume - vama, mletačkomu plemiću: Nikad! 

- Lijepo li pripraviste djevicu, signoro Marto - okrenu se Vittorio porugljivim posmijehom 
dršćućoj starici. 

- Ma jesam, poboga, ali slomite gvožđe - promuca kroz strah Marta. 

- I slomit ću ga! - kriknu Vittorio bijesno - zaludu se priječiš, djevojko luda! Dijete si jošte, 
ne smiješ imati svoje volje. Moram te imati, moram. Da te još pitam? Ovo je mletačka 
zemlja. Gospodaru svomu moraš se klanjati ako nećeš ženom, ali ćeš ljubovcom. Moraš - 

- - Mlečić skoči za mladicom. Oči mu se krijesile kao risu, lice problijedilo na smrt, usnice 
drhtale kao od groznice. 

Djevojka uzmaknu. Blijeda, dršćući gledala željno, oh, željno u more, a more je grmjelo, 
kipjelo, vrelo, kao da će poplaviti nebo, raznijeti zemlju. Prestravljena uhvati se Dume za 
srce. Ali uto pojavi se pod prozorom dječačić pod crnom bodulskom kapom. Dignuv se 
na prste, naheri glavu prema prozoru, pljesnu dlanima, kimnu glavom i odleti. Krv skoči 
djevojci na lice. Mlečić ju uhvati za ruku. Uto pojavi se usred burnih talasa crna tačka - 
barka. 


- Ah! Slava ti, bože! - kliknu djevojka i baciv bijesnog Mlečića od sebe ko zmiju, osovi se 
smjelo i zaviknu: 


- Vittorio Barbaro! Plemiću mletački! Nikad tvoja biti neću - ču li me: Nikad! - I opet se 
skupi Mlečić, ali djevojka odjuri iz kuće. Starica se plačući križala, Vittorio stiskao pesti, i 
kriknuv: 

- Držite je, ljudi! Poludjela je! - pohiti za djevojkom. 

Silovitije duvaše bura. Poput morske zmije bacali se bijeli talasi na brijeg, tvrde se hridi- 
ne tresle pod bijesnom nalogom mora, a kroz sumrak cvilio cvijel da će ti prorezati srce. 


Uz klis niz klis, uz kamen niz kamen letjela djevojka bez duše, bez glave prema obali 
morskoj. Vihor joj odnese rubac, bura joj se zaplitala u crnu suknju, kosa joj letjela vjet- 
rom, postole joj padoše s nogu, tvrdi je grič obrani, ali ona je letjela šireći bijele ruke, let- 
jela kao srna, kao lastavica, kao zvijezda k moru, k obali morskoj. A za njom hujila bura, 
kao da piska trista zmija otrovnica, a nad njom grmjeli vjetrovi, kao da se smije trista pa- 
klenih duhova, a za njom letio sa četom Vittorio, jadovit, slijep, mahnit, bijesan, kriješ- 
teći: 

- Ljudi! Dižite zublje! Drž'te djevojku! Poludjela je! 

Već se hvatao mrak. Na jasnom nebu sinu zvijezda za zvijezdom, na nebo skoči mjesec 
prosipljući zlato svoje na široko razjareno more. Po valovlju munule tisuće munja. Jače 
popuhnu vjetar, jače planuše crvene zublje Mlečićeve čete. 


- Zanjom! - kriknu Vittorio - eno je, na rtu stoji, dalje ne može. Za njom! 


Na rtu do mora stajaše djevojka, držeći se desnom rukom Litice, lijevom zaklanjajući pr- 
sa. Vihor joj raznosio kosu i haljine. Ali čuj! Od mora čuo se kroz gromor valova klik. 
Gle, na divljoj pjeni ljulja se barka sad uz val, sad niz val - sad - sad ju pokrilo more, ali 
eto je opet čitave, eto, gdje se primiče rtu sve bliže i bliže. 

- Santa Irinitd!? - viknu Vittorio - jeste li vidjeli onu barku? Ta vozi li se sam sotona po 
moru u šetnju? Svetoga mi Marka, tu se plete prokleta mreža. Da nije - brže, junaci! Još 
niz ovaj hum! Eno vam rta! Djevojka ne može nikamo! Brže, junaci! 


Silan talas odmaknu barku podalje od kraja. Užasom opazi djevojka, kako joj se crvene 
zublje krvnika Mlečića sve više primiču, užasom opazi, kako tri čovjeka u barki zaman 
rade pritisnuti se kraju. - Sad - sad će je uhvatiti. Ujedanput je nesta sa rta. - Spustiv se s 
kamena niže žalu, zavuče se bijedna u duplje što ga je bilo izdublo more. Tu pritisnu 
glavu uz studenu hrid, sklopiv oči, prekrstiv ruke, šapćući molitvu, a oko nogu joj je kip- 
jela morska pjena. 

- Upri, sokole! upri! - ozivao se iz bure gromoran glas; talas dignu barku, primaknu je 
kraju, ali uto osovi se u njoj grdna ljudina, zagrli objeručke tvrdu liticu i privuče se tako 
kraju pod rtom. 





? Santa Trinita (tal.) - Sveto trojstvo 

- Dume! dušo! - kliknu junak - evo me! Dođi na moje junačke ruke, da te otmem krvopi- 
jama! Da je pakao zinuo, bio bih došao po tebe čuvši crne poruke. Junaci, pripazite da 
nam more ne odnese barke. - Dođi, dođi, desno krilo moje, dođi! 


Djevojka klonu bez sebe na ruke junaka, a ovaj je ponese u svoju barku. 
- Stan'te! - zagrmi uto glas sa rta, Vittorijev glas. - Djevojku dajte, razbojnici! 


Bez svijesti stajaše Mlečić, a do njega gledaše se u čudu četa seljaka i arbanaskih plaće- 
nika. 


- Tebi da je dam, kujin sine? - nasmija se grohotom iz barke junak - na ti druge jabuke, 
mletačka kučko! - Puška planu, Vittorio klonu na koljena, a junak zagrmi: 


- Ta ti jabuka od Juriše Orlovića, vojvode senjskoga. Uprite, sokolovi, u ime boga i svetog 
Nikole! 


Barka se otisnu od kraja. Arbanaški vojnici izbaciše za njom puške. Badava. Nestade je 
među talasima. Silnije i silnije brujila bura, silnije se prašilo more, a nad njim drhtala zla- 
tna mjesečina. 


II. 


Brojila se godina 1600. po Spasu. Glatko more prolijevalo se poput zelene svile, a mlado 
svibanjsko sunce sipalo je svoje zlato u valove hrvatskog mora, preko otoka Krka, Raba i 
Prvića; svibanjsko sunce prostiralo se nad stare zidine i kule Senja grada, kojino, ovjen- 
čan gustom hrastovom šumom, mrko stajaše stisnut u zaklon među glavicama Vratni- 
kom, Orlovim Gnijezdom i Trbušnjakom. Osamljena bijelila se do mora van zida crkvica 
»Sv. Marije na rtu«, sigurno utočište pobožnih mornara, ponosito uspinjala se kula sve- 
toga Save, a na glavici nad gradom sjeđaše kao orletina nad gnijezdom tvrda gradina 
»Nehaj«, koju je slavni hrvatski junak Lenković? prije četrdeset i dvije godine podigao 
bio proti osmanlijskomu bijesu - i, recimo pravo, proti krilatomu lavu. U senjskoj luci sta- 
jaše nešto barka, dvije-tri li lađice. Pa nije ni čudo. Dok su inače jarboli vrvjeli po ovom 
morskom zaklonu, idući iz Rijeke i Trsta, polazeći u Jakin* i Levanat, sad nije smio jadni 
trgovčić ni da izađe u tjesnac morski, nije smio ni da doveze dva-tri barila vina iz Vino- 
dola. Mletački brodovi bješe zaokupili sav tjesnac, i dobro si mogao s daljine razabirati 
bijela im jedra; mletački pomorski vojskovođa vrebao je kao krilati zmaj na svaku nemle- 
tačku barčicu, da je nemilim noktima ugrabi, i da mornare, ako je lađa Senjkinja bila, ob- 
jesi na krstu svoga broda, ne bi li time stekao vječnu slavu pred silnom gospodaricom, 
prejasnom Republikom mletačkom, koja je imala samo jedan trn u svojoj peti - »prokle- 
te« Senjane Uskoke. Ta, ako je bilo minulo osam godina, svaka je senjska majka znala 
pričati kakvi da su krvopije Mlečići, kako je proveditur Almord Tiepolo sred tiha mira 
prosuo bio svoje topove na pitomi Bagš, i kako je, osvojiv na prijevaru grad, dao razboj- 
ski objesiti kapetana, poručnika i dvadeset valjanih junaka. K tamu zijevahu sa tvrđice 
Sv. Marka na Krku grdne lumbarde, a što je najgore bilo, Mlečići ne uzdajući se više u 


3 Lenković, Juraj (? - 1601) - kapetan senjskih uskoka, a od 1593. general karlovačke i primorske 
krajine 

“ Jakin - staro hrvatsko ime za talijanski grad Ancona 

5 Bag - danas Karlobag 

hrvatske i dalmatinske vojnike svoje, namicali sve to više plaćenika Arbanasa, ljutih krv- 
nika bez duše. 


Divno sjalo je sunce dne 18. svibnja 1600. nad Senjom, ali u Senju bijaše sve mrko i neve- 
selo. Po uzanim ulicama prolažahu pod kalpakom i oružjem mrki ljudi, zaustavljajući se 
hrpimice, raspravljajući živo i žestoko; besposleni mornari sjedeći na praznim bačvama, 
psovahu dozlaboga, dva-tri pristara vlastelina stajahu pred fratarskom crkvom, ispod 
zabrinuta oka gledajući za četom oružanih Uskoka; ženske što stajahu po »balaturama« 
pred kućama križale se neprestano, mahale rukama, i bilo šaptanja i šaputanja bez kraja i 
konca. 


U uličici kojom se ide od kaštela prema moru stajaše kuća uska, siva, visoka. U toj kući 
pri zemlji bijaše krčma, ili bolje reći, mrko presvođeno duplje, u kojem ne bi bio čovjek 
vidio u pol bijela dana ni prsta pred nosom, da nije tu danju i noću gorjela uljenica, ras- 
vjetljujući nekoliko drvenih klupa i stolova, nekoliko bačava i četu mrkih gostiju. Gospo- 
dar toj krčmi bijaše »Crni Niko«, rodom Lošinjanin. Pred mnogo godina zavede mu mle- 
tački poručnik mladu ženu. Niko proburazi Mlečića nožem, prebjegne iz Lošinja u Senj i 
tu bude krčmarom. 

Po duplju »Crnoga Nike« razlijegao se mukli žamor. Upirući se o lakte, sjeđaše za stolo- 
vima čudno društvo, ljudine krupne, plećate, ošišanih glava, dugih brkova, žućkaste pu- 
ti, sjajnih crnih očiju. Na glavi im stajahu kape od janjećeg krzna, podšivene crvenim su- 
knom, za pojasom blistao se nož, sa ramena visio im sur gunj, a do zida za njima sjajile se 
duge puške. Svi ti ljudi upirahu oči u čovjeka što je sjedio čelo stola do stupa pivnice. Bi- 
jaše to garav svat, tamna, žuta, nagrešpana lica, visoka obla čela, nad kojim se je bijelila 
kosa kao planinski snijeg. Nad crnima očima savijale se guste bijele obrve, a pod krup- 
nim nosom spuštali se brci kao krila labudova. Na širokim prsima sijevale mu krupne 
srebrne toke, a za pojasom srebrom okovane male puške. Starac stavi kalpak preda se na 
stol, otre znoj sa čela i podignu glavu. 


- Ded, vojvodo! - prihvati iz kuta Pero Radaković, nizak mrkonja debele ošišane glave - 
ded pričaj, je 1' prava istina što ide po narodu? Da nas krenu? A Trista im -! 

- Za istinu pitaš me, Pero? - odgovori sjedoglavi starac, vojvoda Pavle Milovčić. - Bog zna 
što je istina, a gospodi prilijepio se jezik uz nebo, da im ne utekne na zube što im se po 
mozgu mota. Nu to se tako od tjedan prosulo među puk, ne zna se kako, pa znaš, sinko, 
svaka šala pol istine! 


Uto pomoli se iza bačava oblo, crveno, obrijano lice pod crnom kuštravom kosom. Male 
se oči zakrijesiše, široke obrve se skupiše, i na tanki nos provali čudan smijeh. 

- Ha, ha, ha! Pero Radakoviću, brkat si, ali kako ludo pitaš, reć bi da još piješ majku, a ne 
sisaš moje, »Crnoga Nike« vinske mješine. Istina, je 1' istina? Zmija ti sisa krv, a ti još pi- 
taš, je li žedna. To si valjda izbrojio na prste da Mlečić voli Uskoku kao i vrag tamjanu. 
Gdje, pitam te, ima mletački jarbol o kojem nije visjela senjska glava? Bolan Pero! Čuj što 
ti vele moja barila! Dum, prazno! Dum, prazno! Prazno i prazno! Ni da posrkneš svoju 
kapljicu jutrošnjicu i večernicu. Sve prazno, brate, jer Mlečići ne dadu da ti šajke po moru 
idu po vino i kruh. Pa ded, Pero, preori naš grič, ili oberi grožđe na Vratniku. Bome ti 
glava kao i moja barila. A plaća iz carske kese nekako sporo kaplje. 

- Šta kaplje? - zakrči mu bližnji vojnik riječ - reci, kesa se presušila. Govore nam: Bit će, 
djeco, novaca, bit će sutra i prekosutra. Bit će gaće, ali kad će, a mi zapiši svoj račun za 
uho i stoj kao rosa na listu. 

- He, vidiš, dragi brajane - odsmiješi mu se krčmar - daleki putevi od Graca do Senja, da- 
leki putevi, slabi jarmovi. Pa bogzna nije li se putem koja vreća cekina prosula, a u njoj 
upravo tvoja plaća bila. 


- Dosta šale! - lupnu Pero šakom po stolu - da šutimo, da mirujemo, kako nam pišu. Pa 
reci, ne odrubi li mletački general Giustinijan nedavno sedamnaest naših glava, pa ih is- 
taknu u Veneciji na trgu, a dječurlija i bake rugale se našoj junačkoj braći? Kuga ih poda- 
vila, jer nijesu bolji od Turaka. Lijepih mi krstova, kojima je duša vučjom dlakom podši- 
vena. 

- Ta tije mudra bila - odvrati crni Niko - evo ti vrč vina, pa mi ga plati kad dobiješ carsku 
plaću. Ali vam velju, djeco i junaci, svetoga mi Jure, ne trubi crni Niko u vražji rog. Velju 
vam, skupite pamet. Nijesam toga pobrao s masline, već kanda je pred vama pod peča- 
tom. Mijesi vam se kolač, a u njem ima otrova. Kane vas podaviti kao miševe; ali šta po- 
daviti? Ja znam, hoće da vas svezane predadu Mlečićima, neka vas povješaju, neka vas 
natiču na kolac, neka vas prikuju uz veslo mletačko. Živoga mi boga, to vam se mijesi. 


- Zar tako! Zar to? - zagrmi družina lupajući po stolovima. 


- Neće, tako nam časnoga krsta! - skoči Pero na noge - neće, dok nam je živa na ramenu 
glava. Vojvodo! Povedi nas kapetanu, da čujemo šta je! 


- Povedi nas! - zaori cijela četa. 


Već se je bio vojvoda Milovčić digao da povede četu, ali uto pojavi se na pragu visok, 
zoran junak, široka čela, orlova nosa, dugoljasta lica. Sudeći po sjajnom odijelu i oružju, 
bijaše i on vojvoda Senjana Uskoka. Kako zađe među družinu, planu mu crno sumorno 
oko, pojaviše mu se kao kroz lagan smijeh ispod crnih brkova gusti bijeli zubi. Staviv 
desnicu na nož o pojasu, progovori jasnim blagim glasom: 


- Kamo naumiste, braćo? - Ali mjesto odgovora odazva se četa u jedan glas: 
- Zdrav nam bio, vojvodo, Jurišo Orloviću! 

I opet se nasmjehnu junak, i opet zapita: 

- Pitam, kamo ste naumili, junaci? 


- Do kapetana, brate! - odgovori stari Milovčić - dođoše glasovi da nas i djecu i žene kane 
maknuti iz Senja u Otočac, a neki vele da nas kane predati Mlečićima pod roblje. Pa bi 
sramota bila, ali puške mi moje, neće, ili ne okusio više zrna soli. 


- Budite na miru, braćo - odvrati Juriša Orlović - valjda me znate da sam vaš. Vaša duša, 
moja glava. Budite na miru, velju. I ja sam i ovdje i ondje ugrabio crnih glasova, ali po 
duši ne znam šta je istina, šta li je laž. Nu eto, nema pol ure, dojedrio iz Rijeke biskup 
Antun, pa odmah pozva našega kapetana k sebi da mu saopći dobre novine. 


Dok je vojvoda Juriša Orlović tako mirio svoje junake, rasplitao se u starom biskupskom 
dvoru vrlo živahan razgovor. U malenoj sobici sjeđaše za pisaćim stolom crkovnjak, od- 
jeven u modro biskupsko odijelo. Bijaše mu po prilici četrdeset godina. Uglasta kapa od 
svile zaklanjala je fino, visoko čelo; lice glatko suzilo se prema bradi sve većma, jaki nos 
bje iznikao baš ispod čela, pod kojim plamsahu do dvije žive žeravice - do dva crna oka. 
Iz toga glatkog, ali oštrog lica, obrubljenog dugom smeđom bradom, mogao si razabrati 
dvoje - razum i strast, a taj crkovnjak bijaše »izabrani biskup senjski« Antun de 

nisć, Rabljanin, sin hrvatske zemlje a talijanske majke. Biskup igrajući zlatnim krstom na 
prsima, zabadao je svoje nepomične oči u vojnika koji je naproti njemu sjedio. Čovjek taj 
bijaše jak, pun, žilav. Pod kratkim čelom stojaše mu širok nos, oblo lice, urešeno tankim 
brcima i španjolskom bradicom. Duga, ne gusta kosa, razdijeljena u dvoje, padaše mu na 
bijeli vezeni ovratnjak. Čovjek bijaše odjeven zobunom od crne kože, žutih rukava, na 
nogama mu visoke žute čizme, a na lijevoj strani spuštao se o bandaljeru dugačak mač. 
Na lijevoj strani prsiju imao je vojnik tri srebrnom žicom izvezena križića. Dok je biskup 
sjedio, pomicaše se kapetan živo na svojoj stolici, srdeći se možda biskupovu miru. 


- Reverendissime! - reče stisnuv male oči - oprostite mi, ali moralo je biti. Znam da vam je 
bilo teško ostaviti Rijeku, i da ste se i ondje bavili važnim poslom, ali nadam se da će 
vam se i u Senju nuditi prilika da poslužite dobro i cara i nadvojvodu. Govorim vam is- 
kreno, kao vojnik, sluga carev, a vama govorim, jer sam mnogo čuo o vašoj mudrosti, pa 
znam i to da ste radi ovomu gradu povratiti mir. Zato sam upravo vas zvao. Ja već nije- 
sam jak obuzdati svojih ljudi. To je upravo pobjesnilo. Iz Graca mi pišu neka Uskoke dr- 
žim na uzdi, da se tako mletačkomu vijeću otme prilika pritužbama. A kako ću? Senjski 
Uskoci imaju dobiti na godinu deset tisuća dukata, ali ne dobivaju ih. Sve nam dolaze 
prazni listovi, a ovdje sjedi među zidinama osam stotina ljudi gladnih i žednih, sa ženom 
i djecom, osam stotina vojnika, neviklih plugu, sjedi na kamenu bez groša. Mletačke lađe 
brane svaki privoz kruha i vina. Mlečići vješaju bez obzira svakoga Senjanina, pa opet se 
traži neka ti ljudi vojuju na Turčina. A sad je netko - ne znam tko - rasuo glas da će se 
cijela uskočka vojska rastepsti, izagnati iz Senja. Ne vjerujem toga; valjda nije vlada slije- 
pa te će se sama lišiti toli junačke desnice, gdje Venecija osvaja isključivo gospodstvo na 
Jadranskom moru, gdje vreba na Furlansku i austrijsku Istru. Pa kad je to sve tako, je I' 
čudo, pitam, da ti ljudi trgaju uzde, da katkad provale noću na barke, pa ugrabe ovdje ili 
ondje koju glavu mletačke stoke, ili da otmu lađicu dalmatinskoga vina? I u mene teče 
talijanska krv, ali vojnik sam, i pravičan sam, pa znam da je pod tom tvrdom korom 
zdrava jezgra, da je u tih ljudi zdrava, poštena srca - pa da njih nema, da od senjske ruke 
ne strepi Osmanlija, ne bi se po ovom žalu vijala carska zastava, ali ne bi bome ni mle- 
tačka bandijera lepršala nad dalmatinskim gradovima. I uistinu daje mi se nažao kako je 
sav svijet digao hajku na moje Uskoke. Opaziv kako im je upravo dogorjelo do nokata, 
da ne mogu biti ni živi ni mrtvi, pisah vam, prečasni gospodine biskupe! Ta vi ste napo- 
kon tu biskup, pa ako se i rodiste na Rabu, na mletačkom zemljištu, opet teče i u vašim 
žilama hrvatska krv - kao što i u ovom narodu. Vi ste se, kako sam čuo, o tom dogovarali 
sa gradačkim i praškim ministrima, pa ćete i lijeka znati. Zato vam pisah, zato vas molim 
i zaklinjem, učinite nešta da se taj bijedni narod umiri i da mu se život poboljša. Ja sam 
ministrima sto puta pisao, ali uvijek bi mi odgovorili: Umirite četu svoju, zasad nema 
novaca. - Lijepa doista nauka! »Miruj, vjerni narode, pa grizi kamen!« 


Biskup je kraj tolike hvale Uskoka sve življe igrao sa zlatnim krstom. Kad je Danilo Bar- 
bo svoje živo pripovijedanje svršio, prihvati de Dominis van reda prijateljskim glasom: 

- Hvala vam, gospodine kapetane, velika vam hvala. Nemam vam šta oprostiti, pače va- 
lja mi hvaliti vašu mudrost da ste me amo pozvali, ne bi li buru utišao. Ne mislim dodu- 
še o Uskocima, kao što vi, niti ih toliko slavim. Ja tu stvar gledam mirno s daleka, a vama 
koji živite među tim narodom čini se koješta posve naravski, što drugi ljudi smatraju 
barbarstvom. Ne pozivljem se ja na Mlečiće, kojima Uskoci dakako u volji biti ne mogu, 
ali uzmite na um šta o njima pisa sveti otac Kliment VIII caru Rudolfu", neka riješi svijet 





$ Dominis, Marko Antun de (1560-1624) - senjski biskup i splitski nadbiskup, pisac i političar, 
osuđen kao krivovjernik 


7 Rudolf II (1552-1612) - njemački car, sin Maksimilijana II, od 1572. hrvatsko-ugarski kralj 

te napasti, uvažite kako i kralj španjolski nuka cara na veću strogost, pa i samim savjet- 
nicima cara je taj metež dozlogrdio. Jesu ti vaši Senjani divljaci, jesu. Zovu ih branikom 
kršćanstva, i da se Turčin plaši njihova imena. Nu pitam vas, mogu li Mlečići drukčije 
raditi kad Uskoci nemilo harače po moru otimljući stoku, djevojke, robu, ništeći sela, vi- 
nograde, masline? Može I' Republika mirovati kad joj se svaki dan Turčin grozi da će mu 
brodovlje provaliti u Jadransko more, ako sama ne istrijebi senjske gusare. Bio sam za 
tim poslom kod cara Rudolfa u Pragu, bio i kod nadvojvode Ferdinandas u Gracu, govo- 
rio sam mnogo o tom sa ministrima i trudio sam se mnogo sa carskim poslanikom Rossi- 
jem u Mlecima, kako da se toj nevolji lijeka nađe. Nu čovjek snuje i bog boguje; a najveće 
je zlo da je praška i gradačka kesa prazna. Ali uza sve to ne zdvajam. Odlučio sam taj 
posao izvesti na kraj, to bijaše mi prva misao kad me zapade senjska biskupija, i hoću da 
spasim meni bogom povjereno stado, hoću da se povrati među kršćanske vlade mir i po- 
koj. 

- Hvala, reverendissime, sto puta vam hvala - pokloni se kapetan iskreno - velika će to biti 
zadužbina, ali kako? - - 


U taj par čuo se silan štropot i žamor. Kapetan skoči k prozoru da vidi šta je, a i biskup se 
dignu naglo. Maleni trg pred starim biskupskim dvorom i pokrajne ulice bile se napunile 
mrkih, zlovoljnih Uskoka. Kalpak do kalpaka, duga puška do puške stiskale se tu. Oči 
nemirne čete upirahu se u prozore biskupije, a iz nejasnog žamora ozvala bi se kadšto 
pokoja krupna riječ. Biskupovo se lice smrknu, ali mu se oči ipak radoznalo otimahu za 
tim buntovnim čoporom. Ta donle ne bje vidio na okupu toliko Uskoka. 


- Dođoše, bez sumnje, po mene - prihvati ponešto od neprilike kapetan - da čuju kakve 
im glasove nosim. 

- To su dakle ti ljudi - nasmjehnu se biskup nešto porugljivo - zbog kojih sva Italija govo- 
ri: »Cuvaj se senjske ruke!« Divlji uistinu svatovi, ali im je ime, čini mi se, opasnije, neg 
oni sami. 

- Šta da im reknem? Jer, ne bude li im polakšice, provalit će uvelke na mletačke zemlje. 
Tako mi se barem zagroziše. Sto da im reknem? 


- Recite im, gospodine kapetane - odgovori biskup poslije časka - neka dođu vojvode u 
dvije ure poslije podne u kaštel. Saopćite to i gospodi od magistrata. I vi ćete dakako do- 
ći. Recite im da ćemo ondje mir uglaviti. 

- Dobro, reverendissime, u dvije ure. Klanjam se vašoj prečasti duboko! 


Biskup blagoslovi, kimnuv glavom, kapetana, i zakratko raziđe se četa ispred biskupova 
dvora. Mirno stojeći do prozora, pritišćući svoje čelo u staklo, gledaše čuveni crkovnjak 
za tim kršnim junacima, za tim trepetom nekrštenih i krštenih barbara. Biskup, zadub- 
ljen u čudne misli, ni ne opazi kako se otvoriše pokrajna vratašca, kako u sobu uniđe ma- 
len, suh, ali dosta mlad čovjek u fratarskom ruhu. 


- Monsignore! - šapnu došljak - monsignore! - progovori glasnije, ne dočekav odgovora. 


- A, ti si, Antonio? - krenu biskup glavom. - Jesi li se nagledao toga gusarskog gnijezda, 
jesi li čuo za kakve novine? 


- Ja pravo ne smijem suditi o tom, kako izvoljeste reći, »gusarskom gnijezdu«, ta vaša je 
stolica. Razgledao sam pod zaštitom ovog svetog presvuka koješta, i vaše fratre. Svetoga 
mi Marka, ti su sina svetoga Franje u vas posve druge ćudi negoli naši talijanski redovni- 
ci. Ti mrki plećati momci naginju na gusarsku žicu. A opet su mudri. Čuvši da sam tobož 
talijanski fratar, umukoše mukom, i ni rječice ne mogoh iz njih istisnuti, ni hrvatski ne 





3 Ferdinand II. (1578-1638) - austrijski nadvojvoda, vrhovni vojni zapovjednik Hrvatske 

htjedoše govoriti preda mnom, već me samo pozdravljahu kratkom latinskom formu- 
lom. Kako bi se ti kršni pobožnjaci tek krstili bili, da su saznali kako se pod janjećom ko- 
žom taji mletački vuk, i da mi se pod uzajmljenim habitom krije znak službenika visokog 
vijeća desetorice. Da, išao sam dalje - monsignore, čudite se, vaš svijetli rođak Labieno Ve- 
luto izvalit će na to jamačno oči - zađoh u lavju spilju, u krčmu nekog Lošinjanina »Cr- 
nog Nike«, nedaleko od kaštela. To vam je pravo gnijezdo svih uskočkih stršena. U Dal- 
maciji priučih se nekako tomu vašemu jeziku, pa sam sve razumio. Ondje se je i suviše 
govorilo. U vas je zbilja čudan običaj. Ne čudim se da na lavu svetog Marka nije ni dlaka 
ostala, ali da ste čuli masnu kritiku carskih i nadvojvodskih vijećnika, da ste čuli kako su 
vas stavili na rešeto ti pakleni duhovi - pomozi, bože! Dvoje sam iz njihove vike razabra- 
o. Za prvo naslućuju što im se od nas sprema, da ih naime kanimo iskaditi iz Senja; za 
drugo razumio sam da ih najviše peče što su galije presjajne Republike začepile senjski 
tjesnac. 

- A koji im je nečisti duh sve to prišapnuo? - popita srdito biskup. 

- Ija sam o tom mozgao, ali badava. Nu bojim se da će skoro opet okršaja biti među Us- 
kocima i našom vojskom. Među ostalim razumio sam i to da je arcisotona Juriša Orlović 
oteo prije nekoliko dana zaručnicu sekretara našega generala Paskvaliga, bogatu djevoj- 
ku iz Vrbnika, a divljak hoće da je oženi, pa ju je zaklonio u kuću kneza Martina Poseda- 
rića. Barbaro je, kako ga pamtim, osvetljiv čovjek. 

- Martina Posedarića? - promumlja biskup. - Znaš li da Republika nema većeg neprijate- 
lja od njega; ni Jure Daničić ne bijaše Dubrovčanima veći krvnik, nego Posedarić Mleča- 
nima. Ali da - u dvije ure imam dogovor sa Uskocima da ih primirim. Valja sklopiti s 
njima ugovor. 

- Koji dakako ne veže nikoga ni na nebu ni na zemlji - nasmjehnu se uhoda Republike. 


- Dapače! koji veže bar na neki čas Uskoke, a to pod pismom i pečatom. Toga divljaci 
pogaziti neće, jer, da pravo kažem, tvrde su vjere. 


- Po mom mnijenju, monsignore, valja im prije svega dokazati da je samo prazna vika što 
se pogovara da ih kanimo maknuti pod silu iz Senja. 


- Dobro - potvrdi biskup - a za drugo reći da im prejasna Republika dozvoljava da mogu 
bez pogibelji broditi u neoružanim barkama po Kvarneru. 


- To jest - slegnu Antonio ramenima - napisati se to može, ali kakav će pečat udariti na to 
general Paskvaligo, ne znam. Ja bar ne bih glave dao za takav ugovor. 


- Svejedno - odvrati biskup - sada idi da sastavim pismo. A poslije dođi da ti kažem kada 
valja krenuti odavle! 


Pokloniv se, iziđe tobožnji fratar iz sobe. 


Oko jedne ure popodne tutnjeli gromorni bubnjevi po senjskim ulicama. Radoznale žen- 
ske glave, koje je rijetko u Senju vidjeti na prozoru, provirivahu iz svih kuća. Građani 
dokazivahu kako su poslovi zbilja vrlo ozbiljni, jer da je išao u kastel carski komesar An- 
drija de Baunoch, a i debeli gradski notar Jerolim Srebrnjak da je vrlo važna lica koracao 
onamo, pače i sam prečasni gospodin biskup. Nitko nije dakle mislio da će tu šale biti, 
samo zlobnik »Crni Niko« bubnjao je prstima po praznom barilu, vičući kroz smijeh: - A 
ja velim, ter velim: Dum, dum, dum! Sve prazno i šuplje dovijeka. Blaženi oni koji sami 
sebi konopac pletu! - Na glas bubnja prikupi se uskočka četa pod oružjem na trg pred 
kastel. Kao klisurnice stajahu mrki ti junaci poniknute glave. Vidjelo se da im se pod 
kalpacima viju čudne misli, vidjelo se da im u oku tinja tajna jarost, a duge puške im si- 
jevale o svibanjskom suncu toli čudno, kanda su reći htjele: Bit će još i za nas posla! 

U kuli senjskoga kastela bilo se je međutim skupilo čudnovato društvo za dugim drve- 
nim stolom: carski komesar Andrija de Baunoch, gospodin vrlo debeo i drijeman, koji je 
kimajući glavom svačije mnijenje odobravao, biskup de Dominis, kapetan Danilo Barbo, 
Vuk Hreljanović, brkata ljudina i kastelan senjski, Jerolim Srebrnjak, gradski notar, koji 
se je silno znojio zarezujući pero. K tomu nadođoše i uskočki vojvode Juriša Orlović, 
Pavle Milovčić, Miša Radić, Gašo Stipanović i Ive Vlatković na junačku vjeru pod svijet- 
lim oružjem. Jedva bje carski komesar natakao očale, jedva notar zamočio fino pero svo- 
je, ali se dignu starac Milovčić, pa će ovako gospodi: 

- Eto dođoste, svijetla gospodo, među nas bijedne zabogare, među nas Uskoke Senjane, 
da nam reknete što misli naš svijetli car i gospodar, a vama to i pristaje, jer ste mudri, 
učeni i zborni, a mi od sablje i puške nikud dalje. Poboga vas molim, učinite što će biti 
pravo i zdravo po kršćanski narod. Velju vam da nam je zlo, i da nas je pritisla svaka bi- 
jeda. Carska nam plaća lipše, a mletački nas dužd goni nemilo i kocem i konopcem. Žena 
gladna, djeca bosa, plugu nijesi vikao, grič nije podatljiv, a sramota je zdravu čovjeku 
staviti kapu na koljeno i čekati što bog da. Velju vam da smo kao česvina na golu kame- 
nu, i more nas bije, i sjever nas brije, i vjetar nas vije, pa otkida granu za granom. Dižu na 
nas graju te smo vuci, vješaju nas, gospodo, nas, krštene ljude, a pitam ja vas tko je gubio 
glavu za svetu vjeru Isusovu. Vele da će nas baciti iz Senja, razgraditi nam ognjište. Teš- 
ko je, gospodo, iščupati iz zemlje drevan dub koji je pustio korijen na sve četiri strane, 
teško pticu maknuti iz staroga gnijezda. Kuda ćemo, kamo ćemo? Jesmo li vam dobri za 
dobru zgodu, a vi nam dajte živjeti; nijesmo li vam dobri, radije u more, pa bogu hvala. 
Ako ste ljudi, pomozite! 

Biskup slušao je riječi sijedoga starca poniknutih očiju, prekrštenih ruku. Zatim će voj- 
vodama: 

- Dragi moji vitezovi! Evo me sreća k vama donijela, hvala budi bogu. Otkako sam pastir 
ovoga vašega stada, goni me srce da među vama bude mir, jer je mir i ljubav zakon božji. 
Meni vjerujte. Ta i ja sam čovjek vašega jezika, i opet znam što je volja cara gospodara, 
pred čijim sam svijetlim licem mnogo za vas govorio, nu našli se zlobnici te pričaju laži 
da vas kane istjerati ispod krova. A ja vam velim da je to gola laž. 


- E, kad nam ti kažeš, biskupe gospodine, bit će istina, vjerujemo! - doda starac Milovčić. 
- Čujte, gospodo! - viknu Orlović, skočiv na noge. Notar se preplaši, te mu pero pade iz 
ruke. - Cujte, gospodo - ponovi Orlović - top sa Nehaja! Sta je to? 

Kapetan, vojvode izletješe iz kastela prema moru, vojnici vrevom za njima. Iziđoše pred 
Mala vrata. Užasna prizora! Od Raba letjela mala lađica, a u njoj starci, žene i djeca. 

- Naši su to ljudi! - viknu Orlović. 

- Da, Senjani - odvrati Uskok Radanović - voze nešta živeža. 

- Gle! - prihvati kastelan Hreljanović - tjera ih mletačka ormanica. Vidite li na zastavi la- 
va? 

- Ha? Arbanasi su u njoj! - zaškrinu zubima Orlović - da, vodi ih neki crni Mlečić. Bog ga 
ubio! Junaci, naperite topove, pustite barke u more! Na noge, junaci! 


Uskoci priskočiše k lađama. Vuk Hreljanović primaknu žarku šibu topu. Grom zagrmi, 
munja planu, i zrno odnese mletačku zastavu. Kao lastavice jurile uskočke barke. Ali eto, 
mletački brod primakao se maloj lađici. Arbanasi nagoše puške. Pedeset pušaka puče. 
Užasan vapaj ču se od lađice. Lađica prevali se, starci, žene, djeca, sve propade u duboko 
more. 


- Tako vam boga, tjerajte! - kriknu Orlović - žive da ih uhvatimo! - Badava. Vjetar se ok- 
renu i uhvati jedra mletačkog broda, koji strelimice odmaknu put Raba. 

Suznih očiju vrati se Orlović na kraj. 

- Desnu bih ruku dao bio da sam mogao stjerati proklete hulje na dno mora! 

- Vodi nas, vojvodo! - zaviknu uskočka četa u jedan glas - vodi nas na Mlečiće! 

- Junaci! - progovori biskup blijed, prestravljen, dovukav se u kolo razjarenih junaka - 
zaklinjem vas, slušajte me! Kunem vam se da tomu nijesu kriva mletačka gospoda, već 
divljač arbanaska, koja je svojevoljno prolila nevinu krv. Skupo će oni to platiti, kunem 
vam se. Dođite, ta mletačka gospoda hoće da vam opet otvore more. Vojvode čestiti, mo- 
lim vas, vratite se u kaštel. 

- Jel vjera da ćeš ove osvetiti, biskupe? - zapita Orlović. 

- Jest. 

- Da vidimo! - reče Orlović. - Hajdemo, djeco! 

- Nikad! - odvrati Milovčić - prije ću slomiti sablju. 

Vojvode pođoše, izim starca, za biskupom u kaštel. Zlovoljno čekala četa, čekala tri pune 
ure. Napokon dojaviše vojvode da je učinjeno pismo, da Senjani smiju slobodno broditi 
po moru od Baga do Istre, ali bez oružja, za svoju potrebu i trgovinu, nu da ne diraju u 
mletačke brodove, i da će to svakomu od svojih braniti, a sve to da ima trajati dok njihov 
posao ne uredi car glavom. Nerado potvrdiše Uskoci pismo i zavjeriše se vjerom, ali ako 
im je i srce kipjelo od ljutosti, ta žene i djeca bijahu gladna, ta sad bar nije trebalo bojati 
se da će ih goniti iz zavičaja, iz junačkog Senja. 

Došav u svoju sobu nađe biskup Antonija. 

- Hvala bogu - uzdahne satrven - uspjelo je djelo; mal' da nam ga arbanaska ludost ne 
pokvari. Ali je dosta muke bilo. Sutra zorom krenut ćemo, Antonio! 

Pred fratarskim samostanom sastade se kapetan Danilo Barbo sa čovjekom gorostasnim, 
ogrnutim crnom kabanicom. 

- Zdravo, kapetane! - pozdravi ga gorostas. 

- Oj! Da ste mi zdravo, kneže Posedariću! - odzdravi kapetan. - Odakle u tu kasnu dobu? 
- Od fratra, kapetane! Vi sklopiste danas sa Mlečićima mir, a zastupao ih je biskup. Kape- 
tane, kapetane! Cuvajte se toga pauka. Mreža se zapliće. Laku noć! 


II. 


Po plavetnom nebu gonili se jatomice bijeli srebroliki oblaci, čas zaklanjajući, čas otkriva- 
jući mjesec i zvijezde. Teška sparina pritiskaše zemlju. Silna jugovina bacaše kao od obi- 
jesti pod oblake talase morske, vrh kojih je zlatna mjesečina plamtjela, bacaše ih uvis, kao 
što ludo dijete baca drago kamenje; muklo brujeći zadijevala se silovita pjena u orijaške 
zidine Lida?, uzmičući opet, da poslije silnije navali. 

Visoki zvonik Sv. Marka izvijao se poput diva iz silesije kuba, tornjeva, krovova, bijelih 
poput snijega od sjajne mjesečine, koja je samo gdjegdje zavirivala u uske kanale, u uže 
ulice mletačke; od Đudeke1“ drhtahu kroz noć žarke iskrice, male svjetiljke lađara, samo 


? Lido - dugi i uski otok koji čini barijeru između venecijanske lagune i otvorenog mora 
1 Đudeka - Giudecca, otok i gradska četvrt u Veneciji 

kadšto orila se kroz mir vesela koja pjesmica da brzo opet umukne, i zavlada tajan, veli- 
čajan mir nad »kraljicom mora«, kojoj duždevaše Marino Grimani. Ujedanput zadrhta 
zrakom čudan zvon, batovi mjedenih muževa nad Mercerijom!! javiše Mlecima ponoć. U 
to doba jurila je mala crna gondola poput hitre ribice plitvinom od Pjacete1? put Velikoga 
kanala13. U gondoli sjeđaše čovjek pod širokim klobukom, ogrnut saboritom kabanicom, 
nu kako je bio na čelo navukao krila klobuka, kako je bio usko skupio kabanicu, nijesi 
mu mogao razabrati lica. Bijaše mu bez sumnje preša, jer dva-tri puta reče gondolijeru u 
pol glasa: 


- Brže, Nikoleto! 

Nu jedva se ta crna lađica otisnula bila od Pjacete, izniknu ispod stupovlja duždeve pa- 
lače čovjek visok, blijed, suh, sudeći po odijelu redovnik svetoga Dominika. Pri mjesečini 
činilo se da je to lice mrtvaca, ali žarko oko pokazivalo je da je živ. Covjek pohiti k pris- 
taništu i pljesnu dlanima. 

- O! - progleda iz gondole privezane sanen gondolijer - vi, gospodine! Sad! 

- Vidiš li, mladče, onu lađicu što juri prema Velikomu kanalu? 

- Kako da je ne vidim! Ta mjesečina je. 

- Za njom! Brže za njom! Ali uz kraj, u sjeni, da nas nitko ne speti - dignu redovnik suhi 
kažiprst. 

Za jedan hip pusti se prva lađica za drugom u lov, lako, lagano jureći pod sjenom viso- 
kih kamenih palača. 


Napokon prista prva gondola uz stube gospodske palače, kojoj bijelo kameno pročelje, 
umjetno izrezani gotski prozori i tankim stupovima urešeni trijem čudno sijevahu o mje- 
sečini. Ogrnuti gospodin, izišav na kraj, prišapnu gondolijeru: 

- Bene, Nikoleto! Pričekaj me tude! - i brzo zađe u kuću. 


U isti mah dojuri druga lađica. Dominikanac nagnu glavu, i njegov gondolijer zakrenu u 
malen kanal kraj palače. 

Neznanik pobrza uz kamene stube i otvori naglo vratašca na lijevoj strani. 

Tu sjeđaše, pišući za stolom, visok, u crno odjeven čovjek, puna lica, živa izraza, modrih 
jasnih očiju, prosijede brade. Cim vrata zaškrinuše, dignu glavu. Došljak baci kabanicu i 
šešir - i biskup Marko Antun de Dominis stajaše pred svojim rođakom Labienom Velu- 
tom, mletačkim senatorom. 


- Eto te napokon, rođače! - viknu Labieno, skočiv na noge - mišljah da ti se kakva nesreća 
pridesila, i da nećeš ni doći; ni od Antonija ne ima glasa! 

- Ne boj se, dragi Labieno, zdrav sam i živ - odvrati kroz lagan posmijeh biskup - ne 
znam kakva bi mene nesreća snaći mogla u srcu prejasne Republike, kojoj sam prevjeran 
sin; ondje, na drugom brijegu, na hrvatskoj zemlji, da! Zadocnio sam nešto, jer mi je sre- 
ća van reda poslužila, kako ćeš poslije saznati. A jesi l' pripravio što treba? 

- Jesam. Dosta se načudih tvojoj zapovijedi. Kod moje Anđeline sjedi signora Marijeta 
Quirini, carski poslanik Rossi et cetera. Marijeta se je inače otimala slatkim riječima Aus- 





1 Mercerija - niz trgovačkih uličica Veneciji između Trga sv. Marka i Rialta, u kojem se nalazi i 
glasoviti Torre dell'Orologio, na kojem se nalaze dva bronzana Mora koji udarajući u zvono oz- 
načavaju točno vrijeme 

12 Pjaceta - Piazzeta di San Marco, dio trga Sv. Marka u Veneciji koji spaja glavni dio tog trga s 
morem, pored Duždeve palače; sam trg Sv. Marka naziva se Piazza, Trg 


15 Veliki kanal - Canal Grande, glavni kanal u Veneciji 

trijanca, jer je vjerna svome mužu, ali danas toli slatko se smiješi, toli malo govori posla- 
niku - da sam od čuda izvalio oči - a muž joj - naš mili Marin, naš ljubomorni prijatelj, 
naš bistrooki savio di terra ferma1“, mirno gleda to šaputanje i ljubakanje Austrijanca, bu- 
bnja smiješeći se prstima po stolu i pije malvaziju, kanda ga se Marijeta i ne tiče. 

- Naš dragi prijatelj Marino - nasmiješi se biskup zadovoljno - jest pravi savio, tj. mudrac i 
predobar mletački državnik, da bude ljubomoran. Da, Labieno, ti se čudiš Marijeti, ali ja 
ti velim, svaki njezin osmijeh stoji uskočku glavu, svaka slatka riječ stoji senjsku barku. 
Marijetine crne oči su ona Arhimedova tačka s koje ćemo dignuti senjske razbojnike iz 
njihova gnijezda! 

- Marijeta je dakle zmija pod ružama? Politika dakle? 

- Pa ti toga nijesi opazio u prvi mah? 

- Ne razumijem ništa. Sve mi je to apokalipsa. 

- Poslije ćeš. Jesi ! govorio sa duždem, sa vijećnicima desetorice? 

- Ta valjda si i ti? 

- Jesam. I dužd i signoria znadu predobro da mletačka republika nema vjernijeg sina od 
mene. Ta ne rodih li se na Rabu, na mletačkom zemljištu? Nije li moja mati Mlečanka, 
sestra tvoje majke bila? A majčino mlijeko u svakom je čovjeku jače od očeve krvi. Nu vi, 
gospodo mletačka, nekako ste nepovjerljiva prema svakomu koji se nije rodio u laguna- 
ma, koji ne vuče svoju tanku i debelu krv od dužda Pavla Anafesta, osobito, ima li u čov- 
jeku malo slavenske primjese, kao što u meni. Zato sumnjam da mi dužd i »mudro mu 
vijeće« ispipaše sve misli, a meni odgovoriše samo pol svoga mnijenja. 

- Valjda znaš načela naše države. K tomu si senjski biskup, sinovac biskupa Ivana koji je 
kod Klisa pao boreći se za Austrijance. 


- Senjski biskup! - nasmija se Dominis - Labieno! ne nadah se od tebe toli smiješnoj prim- 
jedbi. Misliš li ti da sam ostavio Rim, stolicu svijeta, da sam napustio red družbe Isusove, 
sveučilište, samo zato da trajem i završim svoje dane u Senju, tom leglu bune i razboj- 
stva, da budem do smrti pastir šugava stada? Poboga, nijesam! Dođi! - uhvati biskup La- 
biena za ruku, i dovukav ga k prozoru, mahnu rukom put neba: - Gledaj one zvijezde, 
ona zlatna pismena nebeska koja nam doglašuju vječitu slavu. U njih mi se zadubio duh, 
iz njih gatam i čitam. U njihovu plamenu upalilo se srce moje, i krila mi rastu, duša mi 
pregnu dovinuti se te slave. Nu nijesam ja ludi Ikar, neću da mi sunce oprži krila; sagra- 
dit ću stube do hrama slave, a Senj je prva, najniža stuba. 


- opet apokalipsa! - odvrati u čudu Labieno. 


- A šta misliš zašto sam radio dočepati se po mojem stricu senjske stolice, toga kukavnog 
zakutka, ja, komu je pretijesan Rab, pretijesni Mleci, pretijesan Rim, pretijesan svijet, koji 
posegoh da skinem koprenu s neba? Pol vijeka stoji pred vama ta nenadana zagonetka - 
Uskoci Senjani - ta kost u mletačkom grlu; vaši se državnici o tom znojili, vaši admirali o 
tom mučili, vaši se generali o tom sramotili - da, slavna Venecija prima ranu za ranom, 
sramotu za sramotom od šake divljaka, gospodarica Jadranskog mora dršće na Jadran- 
skom moru. Koja je vaša luka sigurna, koji brod po moru slobodan? Ne blista li svuda 
uskočki nož? Junaci su ono, pravi lavovi. Vi ih vješate, rubite im glave, ali kao lernejskoj 
zmiji!5 mjesto jedne niknut će tri glave. Austrijanci, ljudi bojažljivi, boje se Turaka, boje 
se Mletaka, boje se Uskoka, rad su imati more, a nemaju novaca. Mleci moraju zavladati 





4 savio di terra ferma (tal.) - mudrac kopna (čvrste zemlje), odnosno ministar u Veneciji 


15 Jernejska zmija - neman koju je ubio starogrčki junak Heraklo (ime po Lerni, gradu i rijeci u 
Grčkoj) 

cijelim žalom Jadranskog mora. Trst, Rijeka, Vinodol, Senj, sve mora da se klanja sveto- 
mu Marku. Uskoci su tomu jedina zapreka, valja ih dakle uništiti. Ta posve logična mi- 
sao nametala mi se sto puta i napokon rekoh: Marko Antune, riješi ti tu zagonetku, bit će 
ti početak slave; zato pođoh u lavlje ždrijelo i postah senjskim biskupom. Razumiješ li 
me, Labieno, ja ću sam pod Senjom lagume kopati da ga dignemo u zrak. 

- Tvoje riječi, biskupe - odvrati Labieno - jasne su, žive i stoga istinite. Tebi vjeruje dužd 
Grimani i njegovi savjetnici. Nu hoće li se austrijski ministri, koji nam sve obećavaju a 
ništa ne rade, hoće li se povesti za tvojim savjetom? Oni se pače digoše Uskoke jače bra- 
niti. Nije li nadvojvoda Ferdinand poslao ljubljanskog namjesnika Rabatu, koji je prek- 
jučer u vijeću glasno zahtijevao da se Trstu i Rijeci opet otvori trgovina, a Uskoci da će se 
po mogućnosti ukrotiti; nije li se naprasnik, španjolski poslanik Inco de Mendozza, po- 
dupirući Austriju, pače zagrozio senatu mletačkome u ime svoga kralja? 


- Ne plašimo se toga, moj Labieno! Mendozza je ohola luda, koji na svoju ruku brblja, 
njega valja baciti. Rabata je strog, mrk, bezobziran, pače okrutan vojnik, condottiere, koji 
bi na zapovijed i svoga oca objesio. On će nam biti proti Senjanima mač, a mi ruka i gla- 
va, jer u njega malo glave ima. 


- Rabata? - začudi se senator. 


- Ta da. Ti znaš predobro koliko sam na praškom i gradačkom dvoru radio da skrham 
Uskocima vrat, pače previše, preživo radio, te su me moji protivnici stali sumnjičiti pred 
carem i nadvojvodom da me liše senjske biskupije. A to nije teško. Rudolf nije car, dr- 
žavnik; on je astrolog, čovjek sumnjičav, ćudljiv, a njegovi ministri, osobito Česi, fine lije, 
koji se još i sad srde, otkako se praški dogovori među carem i Republikom razbiše. U 
Gracu osujećuju moje osnove protestantski ministri, a u Hrvatskoj mrze ban i general 
Lenković na Mlečane - dakle i na mene. Po tom, rođače dragi, vidiš da mi valja biti na 
oprezu, da se sam isticati ne smijem. Drugi neka rade i ne znajući da je sve to moja osno- 
va. Pregledajmo malo svoju vojsku. Evo ti carskog poslanika Rossija. Čovjek je gizdelin, 
dosta tup, pa po nas bolje, poludio za žarkim očima Marijete, žene našega prijatelja Qui- 
rinija. Zaljubljen pako državnik, ma i bio od naravi pametan, neškodljiv je. Prišapnuo 
sam Marijetinu mužu kako ona od Austrijanca ishoditi mora da Rabata bude komisarom 
u Senju. Ti se čudiš, smiješiš? Da, baš Rabata. Taj goropadni vojnik, bez vlastite misli i 
osjećaja, povodi se već sada za mojim migom, a nadvojvodi Ferdinandu, revnu katoliku, 
vrlo je omilio, jer u Kranjskoj gvozdenom šibom lupa po Lutorovoj čeljadi!7. Pomisli još i 
to, rođače, da se je taj nepromišljeni vojnik prekjučer, govoreći živo za svog vladara, za- 
letio, te ga svatko smatra protivnikom Republike; tim manja će biti sumnja, tim lakše 
njegovo imenovanje, pa imam li tu vojničku lutku u Senju, on će ti Uskoke sjeći i vješati 
sve po mojoj volji. Na moru vreba na njihove barke vaš general Paskvaligo, gvozden bat, 
a turske zapovjednike valja opomenuti neka razbojnike ne puste na svoje zemljište. Nije- 
su li tako odasvud spleteni u paukovu mrežu? 

- Da, ali po tom još nije sve primorje i Senj mletačkom zemljom. 

- To mi reče i dužd Grimani i njegovi savjetnici - nasmija se de Dominis - nu ja vam se 
uistinu čudim. Da protivniku izbiješ mač, ne valja lupati po sablji već raniti ruku. Pomalo 
ali sigurno. Senjani nijesu svi jednaki. Plemići nek ostaju patriciji, samo valja između njih 
istrijebiti kukolj: Daničiće, Hreljanoviće i navlastito Posedariće. Ponajljuće vojvode treba 
uništiti; oni koji dobivaju od cara plaću smirit će se, plaćenik ne buni se nikad žestoko. Ti 
će ljudi po vremenu biti trgovčići, obrtnici. Najgore, koji ne primaju plaću, valja ukloniti; 


16 Rabata, Josip (? - 1601) - austrijski general, carski povjerenik u Senju 
17 Lutorova čeljad - Luterani, protestanti 

ti žive od grabeža, idu po moru, jer nemaju od čega živjeti. Spali im barke, premjesti ih u 
tvrđave Otočac, Brinje i Prozor, šalji ih dalje u Hrvatsku na Turčina: taj će ih ili potući ili 
će oni braniti kršćansku, dakle i mletačku među. Senj je važno branište austrijske vlade, 
ali samo dok su Uskoci u njem, jer samo ti đavoli umiju skakati i verati se po pećinama. 
Nijemci, bogami, nimalo. Pa uzmi onda: Senj bez obrane, Austrija bez mornarice, bro- 
dovlje mletačko zaokupilo Jadransko more, Frankopani se istrošili, a pomorski gradovi 
pristajat će sve više uz Mletke, jer ih ovamo vuče trgovina, pa će zrela jabuka od sebe 
pasti u krilo prejasne Republike. To zadnje dakako ne rekoh caru ni nadvojvodi, ali mi 
oni odobravaju osnovu, ne misleći kakvih će tu biti posljedica. Štoviše. Zaklonio sam tu 
svoju namjeru lijepom mekom. Austrijanci nemaju novaca, senjske šume su lijepe. Mle- 
tački trgovci mogu pod rukom kupiti šume vrlo jeftino, Uskoci izgubit će po tom svoje 
glavno zaklonište - šume, a Austrijanci će tim novcem ukloniti Uskoke. Šta veliš, Labie- 
no? 

- Sada velim da mi je sve jasno, i da se čudim tvojemu divnomu umu, rođače; pa pođe li 
ti sve to za rukom, nitko nije zaslužio od mletačke republike veće počasti negoli senjski 
biskup Marko Antonio de Dominis. 


- To mi reče i zadarski nadbiskup Minuci - nasmiješi se zadovoljno Marko Antun - to mi 
reče i Grimani. Sada sam ti sve dokazao, dragi Labieno, i ti radi prema tomu. Nu bilo bi 
vrijeme da zađemo u društvo, da Rossi posve ne poludi, pa će valjda doći - - 


- Tko? 

- Rabata. 

- Zar on? 

- Da, on. 

- Da nijesi biskup, rekao bi da si - - 

- Matematik bez rogova i repa. Gradatim ad sidera tollor.18 Hajdmo! 


Obojica zađoše u sjajnu dvoranu. Zidine presvođene, prostrane dvorane pokrivahu tape- 
te od pozlaćene kože. Sa svoda visijaše sjajan svjetiljnjak u spodobi staklenih ruža od fina 
kristala, a plamovi mirisavih voštanica blistahu u ogromnim ogledalima od muranskog 
stakla, sterući dalje svoje svjetlo na žive, zanosite slike, na kojima je Dijana ljubila u snu 
Endimiona 1, sveta Magdalena raspelo, na kojima je Leljo? bacao zlaćene strijele za Dri- 
jadom»?!, ili mletački junak za crnim Saracenom. Sred dvorane prskala ružična voda iz 
kljuna mramorna labuda, a na dugačkom stolu stajahu orijaške posude od srebra, pune 
žarkoga cvijeća, zlatni kondiri i kristalne kupe, u kojima se ljeskalo munjevito vino od 
Kiosa?? poput rubina. Između zelena lišća bujile zlatne sicilske naranče, rumene lubenice 
od Krfa, slatko, zlatoliko grožđe i mirisave tamnorujne breskve. Naokolo sjeđaše divno 
kolo mletačkih gospođa, hladeći se lepezom, koja je titrala na njihovim grudima kao lep- 
tir na punoj ruži. Ta gledajte ih. Eno čelo stola bujne visoke gospođe u saboritoj haljini 
od ljubičaste kadife. Niz bijelo čelo, niz bijela ramena padaju ljepotici zlatni uvojci, a crno 
joj oko plamti kao danica zvijezda sred tamnoga neba. To je gospodarica Anđelina Velu- 
to. A do nje kao lepršast oblak savija se nježno haljina od bijelih čipaka oko bujne mladi- 
ce visoka čela, dugih trepavica, crne bujne kose, nad kojom se kruna od alema ljeska. Ve- 





18 Gradatim ad sidera tollor (lat.) - Postepeno me uzdižu do zvijezda 
2 Endimion - lijepi mladić iz grčke mitologije 

2 Leljo - bog ljubavi u staroslavenskoj mitologiji; Eros ili Amor 

21 Drijada - gorska vila u grčkoj mitologiji 

22 Kios - grčki otok (Khios) 

liko joj oko sijeva kao rosna ljubica, nježni joj se vrat savija poput ljiljana, a rumene usne 
smiješe joj se dražesno, kao da je lovor pirnuo ružicom. To je Marijeta, mlada žena Mari- 
na Quirinija, koji je obavljao u duždevu vijeću važno zvanje savio di terra ferma, a sada za 
stolom srkao malvaziju, čupajući dugačku bradu i bubnjajući prstima po stolu. A dalje si 
vidio o svjetlilu voštanica sve više ljepotica, sve više u crno odjevenih mletačkih plemića. 
Do krasne Marijete sjeđaše čovjek odebeo, tupa nosa, kratko ostrižene plave kose, uzvi- 
nutih brkova, načičkan, našušuren u odijelu od modre svile, vezanom srebrnom žicom. 
Sive oči, tupi nos, debele usne, šiljasti brci - sve se to smijalo na njem. Bijaše to nesretan 
ljubovnik, carski poslanik Rossi. 


- Illustrissimo! - nasmija se Marijeta - zar vas od našeg ženskog hahakanja ne boli glava, 
vas koji toliko važnih državnih poslova u glavi nosite? 


- Signora! - odvrati gučući Rossi, nasmijav čudnovato svoj široki nos - stavio sam državne 
poslove kod kuće pod ključ; tu se podajem dušom i tijelom poeziji, i čini mi se da sam 
pastir među vilama! 

- »Ljubovnik sramežljiv«! - umiješa se kroz smijeh Anđelina. 


- Signora! - odvrati Rossi slatko šapućući - ja nijesam sramežljiv, i ima dosta junaštva u 
meni, da bih smio provaliti u perivoj Armidin?, nu ne znam, bi li mogao odoljeti njezi- 
noj divoti kao što Gofred buljonski.?* 

- Ne recite onda, :llustrissimo - šapnu Marijeta ispod oka glednuv poslanika - da ste ju- 
nak, kad unaprijed priznajete da ste slabi. 


- Veselim se dapače svojoj slabosti - odvrati Rossi - jer je u tom slučaju krepost. 


- Nu mogla bih vam odgovoriti - prihvati mekanim glasom Marijeta - da je ta krepost po 
gospoju vašega srca slaba utjeha, jer slab prema jednoj, bit ćete slabi prema svim gospo- 
jama, a vjernost - - - 


Uto uniđoše u dvoranu senjski biskup i rođak mu senator. Svi ih gosti udvorno pozdra- 
više, a navlastito stisnu poslanik Rossi biskupu živo ruku. 


- Da ste mi zdravo, gospodine poslaniče - započe de Dominis u pol glasa - jeste li gledali 
popraviti ono što je luđak Mendozza pokvario? Ti Mlečići, čini mi se, vrlo su razjareni. 
Valja nam biti na oprezu; ja se u te poslove ne pačam, ali što vam predložih, odobrava i 
nadvojvoda. Valja nam raditi za mir i ugled naših vladara. 


- Mislim - odvrati Rossi tajinstveno, jednim okom zureći u lijepu Marijetu - mislim da će 
sve na dobro izići. Dakako razjareni, kao bijesni lavovi. 

- Zbilja? 

- Nu ja sam cijeli posao fino zapleo i Grimanu sve razložio. Spočetka ni čuti, sto i sto pri- 
govora i pritužba. Nu kad sam tačku po tačku razložio oštrim razlozima, kad sam doka- 
zao iskrenost naše vlade i potrebu složne prijateljske politike, umekšao se dužd, upuštao 
se u potanju raspravu, navlastito glede pomorske trgovine iz Rijeke i Trsta, a vijećnik Ba- 
doer tražio je potanje obavijesti o senjskim šumama. Na rastanku reče mi Grimani: »l/lus- 
trissimo, kad nam nadvojvoda tumači svoje želje po ustima toli mudra državnika, nema 
sumnje o sretnom uspjehu.« 


- To znači po prilici da nije trebalo poslati Rabatu - doda biskup. 


- Mislim - žmirnu Rossi lukavo očima. 





23 Armida - ime lijepe i moćne čarobnice u Tassovu epu Oslobođeni Jeruzalem 


*& Gofred buljonski, Gotfrid Boullonski (oko 1060-1100) - vojvoda lotarinški, jedan od vođa prvo- 
ga križarskog rata 

- I nije ga trebalo. Rabata je dobar kršćanin, valjan vojnik, strog upravitelj, ali državnik 
nikada! Njemu bi valjalo povjeriti važno kakvo zapovjedništvo gdje treba stroge ruke, 
gvozdena biča, a ne poslati u mletačke mreže, kojima je samo vaša mudrost dorasla. Ra- 
dite samo tim pravcem dalje, a ja ću misliti da Rabatu, možda suparnika vašega, odstra- 
nimo - daleko! 


Rossi, pokloniv se duboko, odšulja se opet lijepoj Marijeti. 


Za toga razgovora prijavi malen, u crvenu svilu odjeven crnac, da su prisjela dva gosta, i 
to plemeniti barun Josip Rabata, namjesnik kranjski i poklisar Njegove carske Svjetlosti, i 
Antonio Capogrosso, poručnik prejasne Republike na galiji gospodina Loredana. 


Društvo se dignu od čuda. Za časak uđoše gosti. Rabata bijaše čovjek visok, pun, jak, reć 
bi debeo. Na kratkom vratu stajaše mu debela glava. Na okruglom, debelom licu vidio si 
nisko, prignuto čelo, gusto nabrane vjeđe nad blijedim modrim očima koje ukočene gle- 
dahu preda se: pod krupnim nosom stiskale se čvrsto debele usnice, nad bijelim ovrat- 
njakom vidio si debeo podbradak. Duga plava kosa padaše mu na ramena, ali bradi i 
brkovima ni traga. Čovjek bio bi rekao da je u Rabate žensko lice, ali nepomičnost njego- 
va oka i dvije crte što su išle od nosnica do kraja usnica odavahu da se u tom čovjeku ne 
taji ženska ćud. Poklisar imao je na sebi zobun od crne kadife žutih svilenih rukava, 
kratku kabanicu, visoke žute čizme i širok šešir sa crnim i žutim perom, a uz bok duga- 
čak, njemački mač. Poručnik Antonio, čovjek malen, pokloni se odmah biskupu, s kojim 
se je zajedno pod krinkom fratra povratio bio iz Senja. 


- Gospodo i gospođe! - prihvati Labieno pristupiv Rabati i pruživ mu desnicu - velika mi 
je radost pozdraviti pod mojim krovom dičnoga baruna gospodina Rabatu, carskoga po- 
klisara i desnog prijatelja moga dragog rođaka, prečasnog biskupa senjskoga. Radi toga 
prijateljstva pozvah slavnog ovog gosta u moju kuću da mu prikratimo čas po našem 
običaju. Predajem ga vama, gospođe, ta gdje valja tražiti zabave, gdje prolazi slađe i hit- 
rije čas nego uz krasne dame? 


Rabata pokloni se silovito, te mu zazveknuše ostruge. 


- Hvala, eccellenza - odvrati domaćinu - oprostite te zakasnih. Trebalo je sastaviti izvještaj 
o mom poslanstvu, a carska je služba prva. Predajem se gospođama, premda se za života 
predao nijesam, nu oprostite, ne budem li vam po ćudi, jer sam vojnik i oženjen. 

Gosti zaokupiše stranca koji je praznio čašu za čašom grčkoga vina, smijući se usto gro- 
hotom pošalicama mletačkih dama. 


- Illustrissimo - šapnu Marijeta Rossiju, koji je Rabatu vrlo hladno pozdravio bio - sparno 
mi je, mučno mi je, izađimo na zrak, na balkon! 


- Vaša mi je zapovijed najsvetiji zakon! - promuca poslanik, te prođe kroz staklena vrata 
za lijepom gospođom na balkon. Poručnik Capogrosso, opaziv to, prisloni se na stup uz 
pritvorena vrata, naoko zamišljen, naoko gledajući Dijanu i Endimiona. 


Lijepa gospođa nasloni se na gotičku ogradu balkona. Mjesečina sterala se čudno po 
divnom joj čelu, po bijelim ramenima, po sjajnoj kosi, a oči joj drhtahu poput noćne rose. 
- Rossi - reče pridušenim glasom - ostaje li Rabata dugo u Mlecima? 

- Što to pitate, signora! - začudi se poslanik. 

- Rossi, ostaje li Rabata dugo u Mlecima? 

- Za dva-tri dana ostavit će ih da se vrati u Ljubljanu. 

- Ljubljana je blizu, vrlo blizu, Rabati je nadvojvoda vrlo milostiv. 


- Cujem! - odgovori poslanik ravnodušno. 

- A vi se ničega ne bojite? 

- Čega? 

- Znate li da vam Rabata može biti suparnikom? 

- Meni? 

- Da dođe mjesto vas za carskoga poslanika u Mletke. 
- Mjesto mene? Zar ste, signoro - - ? 


- Čula sam - neću reći šta. Ja neću da taj medvjed dođe mjesto - vas. Privikla sam se na 
vaše poklone. Zapriječite to! 


- Oh, Marijeto! koliko sam sretan! 

- Ne govorite o sreći dok je nesreća blizu. 

- Ali kako? 

- Gledajte ga odstraniti daleko - iz Ljubljane - ta kamo? - kamo? - zamisli se lijepa gospoja 
staviv ruku na čelo. 

- Da, kamo? - opetova zaljubljeni poslanik. 

- A - planu gospođa - u Senj! u Senj! među uskočke gusare! 

- Divne li misli, Marijeto! Da, tako će naša ljubav biti sigurna. 

- Da, samo pod tim uvjetom! - doda gospođa. - imate li prijatelja na gradačkom dvoru? 

- Imam, i koliko! 


- Dobro! Pohvalite Rabatu, njegovu odvažnost; recite da je samo on dorastao Senjanima. 
I naša ljubav je sigurna! - doda Marijeta mekše podav Rossiju ruku. 


- Sutra poći će kurir u Gradac?5. 
- Dobro! Vratimo se u dvoranu! 


Međutim je oko poručnika Capogrossa razmatralo sliku Dijane, ali fino uho otimalo se 
za razgovorom lijepe Marijete toli živo, da se sagnuo bio prema balkonu, da mu je mje- 
sec kradomice virio pod bore haljine, gdje na prsima stajahu srebrom vezana slova C. D. 
X., tj. consiglio dei dieci.?6 

U dvorani razgalilo se Rabati u sjajnom društvu srce. 


- Sablje mi - kriknu Rabata, dignuv kristalnu čašu prema svjetlu - u vas je lijepo, gospo- 
do, u vas je kao u raju! Vaše palače, vaše crkve, vaše gospođe, vaše vino, sve to godi oku 
i srcu! 


- A opet se digoste ljuto na prejasnu Republiku pred vijećem, da, mal' da nijeste slavu 
pjevali razbojnim Uskocima - progovori Quirini. 

- Ja da branim Uskoke? Tršćane, Riječane da! Ali onaj senjski smet, svetoga mi Josipa, 
nikada. Tako mi sablje - viknu Rabata lupnuv po svom balčaku - bude li prilike, zakrenut 
ću im vratom, ili mi recite da nijesam plemić. Znam ja te đavolske svatove, kazivao mi je 
o njima moj vrijedni prijatelj, biskup senjski, a znam i to da nijesu svijetlomu nadvojvodi 
Ferdinandu po ćudi. General sam, ljubim disciplinu, a gdje je Uskocima disciplina? Nu 
sada, sjajna gospodo i lijepe gospođe, valja mi poći; rad sam već sjutra krenuti u Ljublja- 
nu, rad sam da putem pohodim svoje rođake u Gorici, pa mi je preša! - Ali Uskoke ću ja - 
ne bojte se! - Španjolac Mendozza govorio je ludo! - Ja ću to sve urediti. 





25 Gradac - stari hrvatski naziv za Graz u Austriji 


% consiglio dei dieci (tal.) - vjeće desetorice, »tajna služba« u Veneciji zadužena za sigurnost dr- 
žave i suzbijanje urota 

- Generale! - pristupi Labieno, koji je dosad sa biskupom govorio bio - hvala vam na po- 
časti; vjerujte mi, veliku sam danas sreću doživio, nu oprostite mi na rastanku molbu. Ne 
molim za sebe, već za poručnika Capogrossa, koji vas je amo dopratio. Rodom je iz Lu- 
ke? od dobre obitelji, a dosad služio je upravo junački u našoj vojsci, osobito na Kandi- 
ji28. Njegova je satnija raspuštena, a mladić traži službu koju će ovdje teško dobiti jer nije 
rodom Mlečanin, zato moli ne bi li vaša milost - 

Antonio stupi pred Rabatu i pokloni mu se vojnički. 


- Da ga ja namjestim? - nasmjehnu se Rabata, omjeriv Antonija od glave do pete - na 
Kandiji, velite? Dobar junak! Ben'! Sviđa mi se. Bilo po vašem, eccellenza! Primam ga u 
goričke mušketire za poručnika. Okretan je, velite. Ben'! Nek bude mojim pobočnikom. 
Sutra zorom će sa mnom. A za Uskoke se ne bojte! Ja evo dižem čašu i velim: Morte ai 
ladri!?9 


- Morte ai ladri! - odazva se mletačko društvo živo kucajući čašama. 


Pokloniv se društvu, ostavi ugrijani general sa svojim novim pobočnikom dvoranu, a 
maleni crnac otprati bakljom obojicu do gondole. 


- Gdje je vaš stan, Antonio? - zapita ga general, sjednuv u lađicu. 


- Jedno pedeset koraka odavle u onom uskom kanalu, ali ja ću vas otpratiti kući, 1llustris- 
simo. 


- Čemu to? Spremite svoje stvari, i dođite sutra zorom u palaču carskoga poslanika. Mo- 
žete li kopnom kući? 

- Mogu, :llustrissimo! 

- A vi izađite. Felice notte130 


- Felicissima, illustrissimo!31 - pokloni se Antonio i skoči na kameni hodnik, idući kraj ma- 
lenog kanala. Gondola generala odjuri, a Antonio krenu u usku uličicu, pjevušeći kroz 
zube veselu pjesmicu. Baš htjede zakrenuti za taman svod, za kojim mu kuća stajaše, ali 
u hip stvori se pred njim ljudina redovnik. Antonio, prestrašiv se, uzmakne za nekoliko 
koraka i posegnu za mačem. 


- Stani! - zaškrinu redovnik, uhvativ časnika za ruku - stani, kukavice! 
Vi -i-i, ujače Cipriano, u Mlecima? - zadrhta Antonio. 


- Ne zovi me ujakom, izrode, koji si opačinom svojom ubio majku, jadnu mi sestru. - An- 
tonio poniknu nikom. 

- Ti si uhoda desetorice. Znam da ti je na prsima cimer izdajstva. Ti si bio kod Veluta. 
Tko bijaše ovdje u gostima? 

Antonio ne odgovori. 

- Govori, velim ti. 

- Neću! - osovi Antonio prkosito glavu, i oko mu planu poput risa. 


- Ah, tako li? - nasmija se redovnik. - Ti znaš da bi me mletački inkvizitori stavili na mu- 
ke. Zovni der drugove svoje, ali ih dozvati nećeš. Govori, tko je ondje bio, šta li se govo- 
rilo, ili će se sutra u lavljem ždrijelu od kamena kraj duždeve palače naći pismo i dokazi, 





27 Luka - Lucca, grad u Italiji blizu Pise 

% Kandija (tal. Candia) - grčki otok Kreta (naziv po istoimenom gradu) 
2 Morte ai ladri! (tal.) - smrt razbojnicima 

% Felice notte (tal.) - laku noć, sretna noć 

31 Felicissima, illustrissimo (tal.) - najsretnija, presvijetli 

da Antonio Capogrosso pravi sa tajnom družbom krive cekine. Jesi li kada vidio kako se 
takvi kovači ziblju na vješalima među stupovima svetog Teodora i Marka na Pjaceti? 
Govori! 


- Kod Veluta? - promuca Antonio bijesan - bijahu Rossi, Quirini, de Dominis i Rabata. 

- Govori dalje, kazuj sve! - reče redovnik dignuv o mjesečini blijedo lice i držeći svejed- 
nako Antonija. 

- Napijahu smrt Uskocima - Marijeta Quirini sklonu tajno Rossija da radi neka Rabata 
dođe u Senj, a - mene učini Rabata svojim pobočnikom na molbu Velutijevu. To je sve. 


- Tebe?! - Tebe?! - zadrhta fratar. 
- Da. 


- Dobro! - nastavi Cipriano mirnije - idi s Rabatom, idi u Senj, ali radi samo što ti ja ka- 
žem, inače - ovdje vješala, ondje uskočki nož! Na, kukavice - svrši redovnik, baciv kesu 
cekina na kamen - uzmi, zlotvore, ni Republika ne plaća bolje. Dakle nož - ili vješala! A 
mene vidio nijesi. 

- Hvala, ujače! - promrmlja Antonio, dignuv kesu - nijesam vas vidio ni jednim okom. 
Laku noć! 


Ali redovnika bje nestalo. 


IV. 


Nedaleko od samostana sv. Pavla pustinjaka do gradskih zidina stajaše u Senju kuća us- 
ka, visoka, od siva kamena, a nad vratima kuće u kamen uklesan grb knezova Posedari- 
ća, starinom Dalmatinaca iz Posedarja, sada senjske vlastele. U prvom spratu stanovaše 
knez Martin Posedarić, udovac, sa kćerkom Klarom, u drugom pako spratu u skromnoj 
sobici majka mu gospa Lucija Posedarićka, starica slijepa, od osamdeset i pet godina. U 
sobici, čisto obijeljenoj, ne bijaše vidjeti nikakva sjaja ni gospodstva. S jedne strane virio 
je čudno u svijet išaran, trbušast ormar, uzidan valjda prije jedno sto pedeset godina u 
debeli zid kuće. Za staklenim oknima ormara vidio si nešto mletačkoga staklenog posu- 
đa, nešto turskih čašica, čudne starinske prilike, i nema sumnje da je te rijetke darove 
koji Posedarić, bivši mornar, prije mnogo i mnogo godina donio bio preko mora u Senj. 
Okolo zidova stajahu jake klupe, u kojima je stara gospa čuvala svoje haljine i tumbane, 
svoje đerdane i kožun. U srijedi sobe stajaše velik stol, a u kutu postelja uska, duga, vi- 
soka, na jakim nogama, pokrivena perzijskim sagom. O zidu vidio si samo sliku čudot- 
vorne majke trsatske, pred kojom je dan i noć gorjela srebrna svjetiljka, a do nje visila 
vrlo nejasna prilika nekog trgovačkog broda, pod kojim bijaše upisano ime San Antonio 
di Padova, vasello dei Possedari.?? Do same postelje na drvenu stocu sjeđaše slijepa, zgure- 
na starica. Bijaše to više kip od kamena negoli živ stvor. Crna, kratka jaketa, sapeta sre- 
brnim dugmetima rukava, u srijedi širokih a pri kraju uskih, crna suknja od svile odije- 
vala je staričino tijelo, a oko glave i vrata bijaše joj omotan bijel bjelcat rubac, iz koga je 
virilo žuto, nabrano lice, fina nosa, tankih upalih usnica, velikih, tamnih - ali ukočenih 
očiju, virilo lice iz rupca kao stara slika iz sjajnog okvira. Noge joj stajahu na sagu u pa- 
pučama od žute kože, sa strane visio joj o pojasu debeo srebrni lanac, a na njem nekoliko 





32 San Antonio di Padova, vasello dei Possedari (tal.) - sveti Ante Padovanski, brod Posedarića 

velikih ključeva. Suhim rukama motaše debelo zrnje svete krunice. Za koga je molila? Za 
sav rod, ali najviše za svoga Niku. Ta već punih dvadeset godina moli za Niku, plače za 
Nikom, svojim mlađim sinom, pa je i oslijepila od suza. Niko je išao na brod, na more u 
Amsterdam, ali odonda nema glasa od njega. Stariji joj sin Martin priča da će se Niko 
skoro povratiti iz Genove; starica plače, moli i vjeruje, i čeka Niku iz Genove, čeka dva- 
deset godina, premda sav ostali svijet izim starice zna da su Niku prije dvadeset godina 
kod Malte ubili tuniski gusari. 


Nu ima li koja duša da joj dojavi taj žalosni glas, da zarine nož u to dobro, staro srce? Ta 
na mjestu bi pala mrtva. 


Bijaše popodne. Sunce je blistalo kroz malene prozore, silovita bura drmala je prozorima, 
drmala cijelom kućom. Starica moljaše. Uto se otvore vrata. Starica krenu glavom onamo. 
U sobu uđe čovjek visok, širok, silnih prsiju. Lice mu bijaše dugoljasto, blijedo, ali kras- 
no, crno mu je oko igralo kao munja na moru, crna mu brada padala do pojasa, kosa bija- 
še mu kratko pristrignuta. To lijepo, snažno muževno tijelo odijevala je haljina od plave- 
tnog sukna, uske crne gaće, a na glavi mu stajaše crvenkapa. Za čovjekom koracaše dje- 
vojka, prava očeva prilika, spuštenih dugih pletenica, poniknute glave, odjevena u crno, 
a najzad uđe u junačkom zlatnom ruhu pod sabljom mladić, pun, zdrav, crnokos, oka 
sokolova, jakih obrva i malenih brčića. Oko djevičino bluđaše nestalno ovamo-onamo, 
katkad joj planu oko pod dugim trepavicama, katkad joj se lice osu ružicom, a pune gru- 
di nadimahu joj se silovito; a mladić - iđaše slobodan, veseo kao jelen u gori, oko mu si- 
jevaše kao sjajne toke na junačkim mu prsima; rumene pune usne mu drhtahu ispod cr- 
nih brčića od radosti, od blaženstva. 


- Iko je? - zapita starica otvoriv usta -a, tili si, Martine? Imaš li kakav glas od Nike, imaš 
li, sinko? 

- Nemam - odgovori snažni junak mekanim, blagim glasom - ali sutra će doći otac gvar- 
dijan iz Rijeke, on će nam sigurno donijeti dobrih vijesti, jer mi na odlasku obeća da će se 
na sve strane raspitati. 

- Hoće li? Hoće li? - odvrati starica - dugo je to, sinko Martine, ah, predugo! Sinoć sam 
lijepo o njem snivala. Ljubila sam ga, grlila ga i gledala ga, čuješ li, Martine! gledala ga ja, 
slijepa sirota. Dugo je tomu. Pomozi mu, majko trsatska! Ali pošto si došao Martine? Vas 
ima tu više - i Klarica je tu, jesi li, zlato moje? Jesi li? 

- Jesam, babo slatka! - zavapi Klara i klonuv na koljena, spusti lijepu glavu u staričino 
krilo. Starica prenuv se, uhvati je objema rukama za glavu: - Ele si obijesna! Kako li se 
preplaših. Pa viđ! viđ! Mokre oči! Sta ti je snašlo mlado srce? Pošto ste došli, Martine, da 
mi nosite nemir u moj mir? 

- Majko draga! - reče knez Martin - ne donijesmo vam nemira, već sreću i radost! 


- Sreću i radost, sinko? - zaklima starica glavom - oj, to su u mene rijetki gosti; ne pamtim 
im već imena. 


- Uistinu, majko - nastavi Martin. - Danas mi pade na dvor bijel goluban, pa me upita na 
junačku vjeru ima li tu bijela golubica. A ja mu rekoh, da je se pravo ne sjećam. Ali mi 
reče goluban da je on poznaje u oko, i da bi mu pristala; još reče da je od dobra roda, i 
kuća da mu je prazna. Tad pozovi ja golubicu, i upitaj je šta li bi rekla da goluban zaguče, 
a ona ne reče: »Neću!« Doletješe i braća golubanova i rekoše da će zakriliti je svojim kri- 
lima, i da joj nikad neće nedostajati prosa. 

- Šta mi tu bajaš kao na Božić, i čemu te šale; ne znaš li, da je danas velik post? - rasrdi se 
nekako starica, pritiskajući življe Klarinu glavu. - Govori, poboga, natašte, Martine, šta 
je? Svatovi? Klaricu da mi udate, moje dijete, moju Klaricu? 

- Da, majko - odgovori knez. - U dvije-tri sve rekoh: Moju Klaricu snubi vrli plemić i ju- 
nak Jure Daničić, sin moga pobratima Ivana. Vi znate, majko, da je to slavna krv. Vi poz- 
nate njegova oca, vi ste poznavali slavnog mu strica Đuru, radi čijeg je junaštva car Ru- 
dolf cijelomu plemenu Daničića podijelio ugarsko plemstvo; vi bijaste, majko, posestri- 
mom Klare Antulovićeve, babe toga mladića, komu je junaštvo preraslo brčiće; našeg je 
naroda sin, Senjanin i vlastelin. Ja rekoh: U ime božje! Djevojka porumenje kao ružica, a 
evo nas, dobra starice majko, pred vama, da vi reknete svoju i da mlade blagoslovite. 

- A ti? Ti? - dignu starica djevičinu glavu, i guste joj kaplje drhtahu na ugaslim očima - 
šta ti veliš, Klarice? 

- Ja - šapnu djevojka zažariv se silno - ja sam toli sretna - sretna, babo slatka! 


- Viđ'! - nastavi baba staviv ruku na Klarine grudi - kako to srdašce leti, leti kao lastavica. 
Tu nema lijeka van kapa, kapa! Znam ja to što će reći: kuc, kuc, kuc! A od mene si tajila, 
idi, grešnice mala! Jer po srcu tom sam izmjerila da to nije planulo preko noći, da su to 
stariji računi. Mudri li ste. Izmolili ste litaniju, pa sad vas ovamo da baba rekne: »Amen«! 
Mudri li ste. Dašta, slijepa baba u kut, je 1'? 


- Nemojte, majko; vaše čiste ruke neka su pečat toj sreći: bez vas nema blagoslova! - doda 
knez. 


- Ti ćeš dakle babu ostaviti? - proplaka starica mirnije, privinuv djevojku uz uvele grudi. 
- Oh, babo! Tebe ostaviti! Mogu li? - zajeca djevojka. 

- Možeš li? Ludice! Moraš, moraš! - nasmjehnu se baba kroz suze - ne znaš li što bog ka- 
že! Ostavit ćeš oca i mater i poći ćeš za svojim mužem. Sta baba? Još koji Očenaš, pa u 
grob. Namučih se, hvala bogu, dosta toga svijeta! Ali ti si mlada, mlada, ti idi po svom 
srcu. A reci gdje ti je mladi? 


- Evo me, majko - kleknu mladić pred staricu - evo me na koljenima pred vama, a neću se 
dignuti bez vašega blagoslova, tako mi vjere! 


- Atisi to, sinko - progovori stara tražeći rukom Đurinu glavu - dođi amo, da vidimo - 
nastavi gladeći mladićevo lice - mlad si, ćutim, gladak si; junak si, čula sam; je l' ti mila, 
onako od srca mila? 

- Oh jest, majko! 

- Pa reci, sinko, je l' lijepa? Ti to bolje znaš. Ja je nikad vidjela nijesam, čuješ li, nikad! Jer 
već mi je bog bio dignuo vid kad je majka porodi na svijet. Kazuj, je Y' lijepa? 

- Jeste, majko - odgovori mladić - prelijepa. 

- Dobro, uzmi je, u - zmi! - šaptaše na drhtave usnice baba - blagoslovio vas, djeco moja, 
bog! Zakrilili vas svi božji anđeli! Budite sretni vi i vaš porod, i molite za dušu vaše slije- 
pe sirote babe! Klarice dušo, čuj! Rekoh ti šta je božja riječ. Ti slušaj boga. Ovo ti je gos- 
podar, otac, majka, krov i štit - ovo ti je sve. Bez njega ti nema života, kao ni mahu bez 
kamena; njegova duša tvoja duša, njegova tuga tvoje suze, njegova radost tvoje veselje. 
Jednu ćete pogaču gristi, iz jednog vrča piti, pod jednim ključem počivati. Slušaj ga, ljubi 
ga, tješi ga! Ti znaš da muškoj glavi valja ići u svijet, u buru, u list, u krv, da mu valja ići 
u zlo. Pa je brižan, pa je plamenit i jarostan i mrk. Toli ga, blaži ga, gladi mu čelo i moli 
boga za njegovo zdravlje. A ti, sinko, čuvaj mi dijete; dobra je, čista je kao rana rosa. Jesti 
vrele krvce, a to smo svi - i ja, stara sirota; ali ne prekipi Klarica. Drži mi tu ptičicu na 
svilenoj uzici, ne drži je na krutu lancu da ne slomi krila. Čuvaj mi je. Bog vas blagoslo- 
vio, djeco! Moja draga djeco! - zajeca starica iz dubine srca, pokriv si rukama lice. 


Mladić se dignu na noge. Prekrstiv ruke, stajaše nijem, poniknute glave pred čudnim 
ovim prizorom, gdjeno se grljahu starost i mladost, snaga i nemoć, plačući zajedno s tuge 

i radosti. Napokon dignu ponosito glavu i, spustiv lijevu ruku, stavi desnicu na srce, pa 
će ovako: 

- Starice majko! I vi, kneže, drugi oče moj! Na svoje ime, na svoje zdravlje, na svoju vjeru 
kunem vam se ovdje pred vašim čestitim obrazom i pred licem presvete bogorodice da 
ću Klari svojoj vazda biti dobar drug, da joj vjere nikad prevjeriti neću, da ću je paziti kao 
oko u glavi, da ću se njome dičiti kao junačkom perjanicom, da će mi stalno stajati u srcu 
do mirnoga mi groba. I ne ovršim li što vam evo obrekoh na moju dušu, ne ugledao ni- 
kad lica božjega! 

- Amen! - završi knez. 

- Idite, djeco, idite! - mahnu starica - kasno je, leći mi je; oj, kako bura potresuje svijet. 
Izbavi nas milostivi bog oda zla! Drijema mi se. Oj, da mi je snivati o Niki, da ga opet 
vidim u snu. A ti, Martine, da mi nijesi zaboravio! Za sve pitaj gvardijana! Laku noć, dje- 
co! 


- Laku noć, babo! - odazvaše se mladi. 


- A da! - dosjeti se starica, uhvativ ključeve - Klarice, hodi der. Evo, otvori tim ključem 
ormar. U drugom pretincu naći ćeš crvenu škrinjicu. Donesi mi je. 


Klara učini kako starica reče, a ova, otvoriv obzirno kutiju, stade po njoj pipati i kopati. 


- Ha! Evo! - nasmija se starica. Zatim izvadi velik zlatan križ, obložen rubinom, o zlatnu 
lancu. - Na, uzmi na dar od mene, Klarice! Taj mi križ dade mati moja kad mi se bilo 
udavati, a ja ga pričuvah za unuku. Dobro ga čuvaj! Sveta je to starina, u našoj obitelji 
čuvana od sto i sto godina. Dade ga jednomu pradjedu momu knez krčki Frankopan. 
Zaonda bijahu knezovi krčki Senju gospodari. Dade mu ga zbog vjernosti i junaštva. Ču- 
vaj ga! Dok je čitav, ne može ti nauditi nesreća. Ču li me? Ispadne li koji kamen, zlo po 
tebe! Ovo stavi opet lijepo u ormar. A sad laku noć! 

Mladi odoše sa knezom. Klara se svrati sa ocem u svoj stan, a mladi junak, oprostiv se s 
njima, iziđe na ulicu. Tu naiđe na Orlovića. 


- Dobra ti sreća, junače i gospodine! - podviknu mu Uskok - kako zdravlje? Pa šta te i pi- 
tam? Idu gradom glasovi da kupiš kićene svatove! E, valja ti posao, na lijepu sreću si se 
namjerio. Baš ti vrijedi mlada tri careva grada. Hoćete li skoro? 


- Hvala ti, Jurišo vojvodo! - odsmjehnu mu se mladić. - Hoćemo, ako bog da, poslije Tri 
kralja. Ne čudi se, ugledao sam se u te! Ti si, kako ljudi pričaju, vraški zaigrao. Mlečići da 
pucaju od jeda. Nijesam te vidio pol vijeka, niti si me zvao u svatove, a nepozvanu gostu 
za vratima mjesto. Nu, reci kako to bi. 


- Ne karaj me, gospodine Jurju - odvrati Uskok - ta valjda pojedosmo zajedno koje zrno 
soli, koju mrvu hljeba, pa i ne treba poziva i dočeka. Nu ja tvoga čestitoga lica minuo ni- 
jesam, ali tebe ne bje pri kući, već si nekud poletio bio u krajinu. A meni bijaše preša, i 
velika preša! Kako to bi? Naopako, velju ti, gospodine Jurju! Ne nasjekao se nikad tur- 
skih glava, ako nijesam pri tom glavu u torbi nosio. Ali pomože bog i sveti Nikola. Jed- 
nom potisnuše naši Uskoci barku u more, ne bi li se gdje našla šaka mletačkih glava. Bi- 
jahu to momci moje čete, vraški momci do jedinoga Brnka Arapčevića, pravog krvnika i 
zlotvora. Uvrebasmo čamac iz Vrbnika, pa za njim! Kad opazih da to nijesu Mlečići već 
pitoma vrbnička krv, rekoh svojima: »Manite, braćo! Ne zadijevajmo se u te mirne ljude, 
ta ono je naš rod!« Badava, momci uhvate barku pa da plijene bez obzira. Nu hulja Brnko 
ne traži ni srebra ni zlata, već kao pašče zaskoči jadnu djevojku. Jesi I' ti čuo da junak di- 
ra u djevojku? Uskipjelo u meni, te viknem: »Brnko! U kraj šape!«, ali hulja mi na to: 
»Traži ti, vojvodo, svoje, ja nađoh moje, djevojka ide mene milim ili zlim!« Djevojka oti- 
maše se kroz plač, a ja trgni malu pušku, namjeri i odapni, a krvnik ljosnu u more. Tako 

izbavih Dumu i povratih je kući. Nu zbilo se te se pri tom i zavoljesmo. Ali da, neki se 
Mlečić bio polakomio za bogatom baštinicom, a rođaci joj i danju i noću: »Uzmi, pa uzmi 
gospodina!« Kad je na tijesno bilo, posla mi djevojka po ribaru glasove: a ja, gospodine, 
sred ljute bure po nju. Sastavim vraga sa crnom zemljicom, smognem nekoliko Arbanasa 
i iznesem svoju Dumu iz pasjega ždrijela. Posedarići je primiše lijepo u kuću, a gospođici 
Klari od mene hvala i od boga blagoslov, te je bijednoj siroti dala krova, jer kod mene, 
neženje, nije mogla noćiti. Nu poslije se vjenčasmo, a sad je Dume moja žena. Tako bi, a 
da vidiš kakva je, evo nas pred mojom kućom, pa ti zađi k meni: ženka će se veseliti kad 
čuje da si Klarin zaručnik. Nešta je dakako stidna, ali što ćeš? Mlada krv, pa se zaletjela 
amo u tuđi kraj. 


- E dobro, da vidimo je 1' prema tebi - odgovori Daničić, i oba zađoše u Orlovićevu kuću. 


V. 


Bilo je blizu Božića, vrijeme tmurno i burno. Oko osme ure večernje sjeđaše za dugačkim 
stolom refektorija u senjskom fratarskom samostanu vrlo živahno društvo. Braća izmoliv 
svoje obične molitve, bješe se već uklonila u svoje izbice, samo je otac Viktor, gvardijan 
samostana, čovjek jak, pun i visok, zaostao sa svojim gostima, odličnom senjskom gos- 
podom. Sumorna svjetiljka sterala je slabo svjetlo svoje po kamenom podu dugačke dvo- 
rane, po čađavim slikama svetaca iz reda sv. Franje, po velikom bakrenom vrču nasred 
stola, po muževnim licima junačkih Senjana. U velikom kaminu od kamena plamsao je 
veseo plamen. Bijaše tu toplo i udobno, a gospoda su malo marila kako bura silovito bije 
u prozore, kako nemilo fijuče po dimnjacima. Čelo stola sjeđaše otac Viktor, čovjek crnih, 
pronicavih očiju, vrlo pametna lica. Do njega poredali se kapetan Danilo Barbo, knez 
Martin Posedarić, vojvode Đuro Daničić i Juriša Orlović, kastelan Vuk Hreljanović, vlas- 
tela i starješine Vuk Matijašević, Antun Mikulčić i Mihovil Radić, ljudi kršni i čestiti, a 
malo podalje, bliže kaminu, drijemao je prekrštenim na trbuhu rukama gradski notar. 
Otac gvardijan natakao je marljivo iz bakrenog vrča u čaše dalmatinsku rumenu kapljicu, 
a gosti gucajući razgovarahu vrlo živo, mašući silovito rukama. 


- E bogami! kneže Martine! - protegnu se kapetan Barbo, klepećući lijevom rukom u 
džepu srebrnim novcima, a lupajući desnicom po stolu - baš si lijepo pogodio; dobit ćeš 
vrla zeta. Valjan si, Jure, valja ti glava, valja ti ruka. Gled'te, kako se je mladić zažario! 
Bog te vidio, čega se stidiš? Ta nijesi djevojka. Bog te živio, mladi junače! I tebe i tvoju 
mladu! - dignu kapetan čašu, i za njim svi gosti kličući: - U zdravlje, Jure! 

Jure zahvali se pokorno. 

- Hm! - pucnu kapetan jezikom isprazniv čašu - ala grije ta tvoja kaplja, oče gvardijane! 
Vidim da malo haješ za mletačke galije što nam opsjedaju luku, jer ili tvoja pivnica nema 
dna, kako je puncata, ili su ti taj divni napitak u mješinama krilati anđeli prenijeli preko 
brodova toga mletačkog pasoglavca Paskvaliga! 

- Nijesu nam se, hvala bogu, bačve presušile - odgovori gvardijan kroz smijeh, pritočiv 
kapetanu - našla bi se u ovom našem siromaštvu još koja kapljica za ovu svijetlu gospo- 
du koja se, mislim, ne mogu potužiti - - 


- Da pater Viktor ne napaja žedne - zamumlja prenuv se od drijema gradski notar. 

- Nu, ako se nama nijesu bačve presušile, nije vašemu gospodstvu kesa - nasmija se Vik- 
tor - jer sudeći po srebrnom zvonu u vašem džepu - - 


- Ha! ha! ha! - primi se kapetan za trbuh - jeste li čuli, gospodo, kakav je klevetnik pater 
Viktor? - Na! - baci kapetan srebrnu škudu na stol - na, čitajte šta škuda piše. Nit vam je 
na njoj krilati grabežljivi lav, niti ime dužda Paškvala Čikonja ili Marina Grimana - ali 
borme, nećete na njoj naći slike ni svijetloga cara Rudolfa ili nadvojvode Ferdinanda. 
Škuda je od pokojnoga nadvojvode Karla. Po tom mora svaki pametan čovjek zaključiti 
da ta škuda nije mletačko mito, ni carska plaća, koje pod Ferdinandom još dobio nijesam, 
već mrvica od sretnijih vremena. A? Je l' tako? - sagnu kapetan glavu. 


- Kapetane - lupnu kastelan Vuk Hreljanović Danila po plećima, ti si veseo svat i pošte- 
njak, nu reci mi, poboga, šta nosiš na svome srcu ta srebrna tri križića kao nekakav biljeg 
smrti? Kazuj, šta će to - - - 


- Jest biljeg smrti! - kriknu Barbo skočiv na noge, a oči mu planuše kao risu; - ali pustimo 
to, Vuče! - smrknu se sjednuv i spusti glavu. 

- Kazuj, Danilo! Šta je to? - zamoli knez Martin. 

- Kazujte! - navališe svi. 

- Pa da! Pa hoću! - dignu kapetan glavu i, istrusiv čašu, prihvati: - Ta tri križića znače 
smrt - znače osvetu. Čujte me. Dvadeseta teče tomu godina. Bijah mladić kao dren i zas- 
tavnik kranjskih arkebuzira u Gorici. Čuvali smo onda među od Mletaka. Sa mnom živ- 
ljaše mati i sestra. Plemići smo od starine, negdje iz Italije, ali rod vojnički - pa tu se živi 
od spore plaće, a kesa nije nikad puna. I mi izim moje plaćice ne imađasmo nego dvije 
tisuće cekina imetka, a od tih stavismo tisuću pod ključ, nek žutaci čekaju dok mi se ses- 
tra ne uda. Moja sestra! Bože moj! Krasna li bijaše ta zlatokosa djevica, kao ružica, kao 
zvijezda, kao anđeo! - Zvaše se Karlota. Pa toli stidna, toli ljupka, toli mila - oh! Ta nije- 
sam pjesničar da vam je ljudski opišem, ali velim vam, u crkvi ljepšeg anđela vidjeli ni- 
jeste. Življasmo tiho u zakutku, ja hodajući po vojničkoj službi, mati i sestra radeći kod 
kuće. Ja niti sam pio, nit kockao se, i kako me nijesu viđevali kod veselih pijanka, prišili 
mi drugovi nadimak: »Svetac Danilo«. Briga mene! Življah veseleći se sa mojom majkom 
i zlatokosom sekom. Bijasmo sretni i presretni. Ujedanput dođe mojoj četi zapovijed da 
krene put mletačke međe. Valjalo je ženske ostaviti u Gorici. Majka ionako od uloga ne 
mogaše izlaziti iz kuće, pa šta će i ženske pod vojničkim šatorom? Nekako mi je teško 
bilo; kad je nekog jutra bubnjar moju kumpaniju sazivao na pohod, kao da je po mojem 
srcu lupao. Majka plakaše, plakaše sestra, plakah - sablje mi - i ja. Odoh. Tri mjeseca čar- 
kasmo se sa Mlečićima po međi, pa se napokon povratismo u Goricu. Sretna li mene! Ali 
kad ja tamo, čudne li promjene! Majka ni da makne, a Karlota, moja rumena, puna, vese- 
la Karlota - blijeda, suha, nevesela, sve preda mnom gleda u zemlju. Gledao sam dan, 
dva, tri dana, gledao tjedan dana, ja kao da sam Karloti na neprilici bio. Napokon rekoh 
sestri oštro: Govori! a ona u plač. Govori! dogrmih joj jače, i ona mi je govorila - - ah, šta! 
Bio vam tu neki bogat plemčić, đavolast prevrtljivac glatka lica. Taj je uvrebao Karlotu 
kad je išla u crkvu. Zapali se usijana glava. Vrti se, namiguj, uzdiši, pa ovo, pa ono, i kad 
na sve to kucanje nije bilo odziva, podmiti staru služavku, zavuci se pod mrak u kuću 
kad je mati spavala - i - i moja sestra imala je biti majkom - a nije imala muža. Majka da- 
kako nije ništa o tom znala. Lupih se šakom u čelo, protjerah služavku, opasah sablju, 
pođoh k plemiću. Čudeći se mojemu gnjevu, odgovori ljubezno da će uzeti djevojku. 
Zavjerio se, i djevojka mu voljela. Neka bude i tako, rekoh i sve potiho dokazah majci. 
Plemić je dolazio u kuću, uročismo dan za svatove. Bijaše preša. Dođe rok, ali nema 
mladoženje. Potražim ga, nema ga kod kuće, nema ga u Gorici - pobjegao u svijet - - 


- Ubila ga puška! - planu Juriša posegnuv za svojim nožem. 

- Za pol godine umre mi od žalosti sestra, umre i njezino čedo, dva mjeseca iza toga za- 
kopao sam majku. Poslije dočuh da je božji taj grešnik oženio bogatu kćer sestre biskupa 
lavantinskoga, s kojom je već od više godina zaručen bio. Krenulo me iz Gorice; prije od- 
laska pohodih na groblju tri mila križa; na njih zakleh se pred bogom da ću se osvetiti. 
Onog dana priših si na srce ova tri križića, nek me sjećaju osvete - i, imena mi moga, os- 
vetit ću se. Dvadeset godina ih nosim i nadam se skoroj prilici. 

- A taj plemić - ta hulja? - zapita knez Martin. 

- Jest gospodin barun Josip Rabata, vicedom kranjski - odgovori kapetan. 

- Ubio ga trijes božji! - zagrmi Juriša. 

Gosti mučahu. Kapetanu vinula se suza na brk. Malko se zamisli i isprazni drugu čašu. 
Mrk nastavi: 


- Pustimo to! Moja je stvar! Ne tiče se vas! Govorimo o drugom. Da, oče Viktore, šta ste 
čuli na Rijeci o našim senjskim poslovima? 

- Raspitivao sam dosta; ništa nijesam saznao, van da se biskup Mark-Antun voza radi tih 
poslova ovamo i onamo. 


- Sve mi se čini - prihvati ozbiljno knez Posedarić - da nijeste pametno uradili, potpisav 
proljetos onaj mir sa Mlečićima. Mi ga Senjani držimo, drže li ga oni? Smiju li naše lađe 
slobodno izlaziti iz luke? Pa tko se je zajamčio za Mlečiće? - Senjski biskup! 

- Istina! Istina! - potvrdi stari vlastelin Radić. 


- A kako ne bi to pismo valjalo, kad sam ga ja pisao in optima forma33 i na to udario pečat - 
doda notar Srebrnjak. 


- Prevariše nas na vjeri, gospodo! - planu vojvoda Orlović. 


- Cini mi se - nastavi knez Martin - da nam baciše tu meku, neka mirujemo dok ne spletu 
oko nas mrežu. Ja ne vjerujem biskupu. 


- Inarod se silovito buni! - primijeti Jure Daničić. 


- Gospodo! - progovori kapetan Barbo - ne mislite da se meni taj račun čist čini. Vidim to 
i sam. Uzdao sam se u biskupa. A bio sam rad umiriti senjski narod, jer ovamo mletačka 
nevolja, onamo - osobito kod Kaniže“ - turska. Ma se eto prevarih. 


- Sa Mlečićima nema nikad mira nit će ga biti - osovi knez Posedarić junačku glavu, i oči 
mu planuše življe. - Ili će oni nas izjesti, ili mi njih skončati. Dok bude u meni duše, kucat 
će u tom srcu živa mržnja na Mlečiće, jer su oni zator roda našega, jer rade da im bude- 
mo roblje - pusto roblje. Moj rod polazi iz stare djedovine hrvatske - iz Dalmacije. Gledaj- 
te tu nekad lijepu - sada jadnu zemlju. Istrijebiše vinograde, posjekoše masline da tjeraju 
naš narod na more, iskorijeniše naše šume da sagrade korablje, u kojima će rob Dalmati- 
nac svojim znojem, svojom krvlju stjecati bogatstvo i slavu oholoj Veneciji. Pitajte Carig- 
rad, Moreju, Famagustu, Lepanto!5 Čija li je to slava? Mletačka. A čija je sijevala sablja, 
čija li tekla krv? Zar himbene senatorske čete sa Markova trga, zar bogatih kramara sa 
Rialta?% Nipošto. Hrvatska je sijevala posjeklica, iz hrvatskoga srca tekla je junačka krv 





8 in optima forma (lat.) - na najbolji način, u najboljem obliku 
% Kaniža - danas Nagykanizsa u Mađarskoj 


% Carigrad, Moreja, Famagusta, Lepanto - mjesta glasovitih mletačkih pobjeda; osvojenje Carig- 
rada 1204. (zajedno sa križarima), ratovi s Turcima za Moreju (poluotok Peloponez u Grčkoj) u 
15. st, osvojenje Cipra 1489, te pobjeda nad Turcima (zajedno sa Španjolcima i drugim kršćan- 
skim saveznicima) u pomorskoj bici kod Lepanta 1571. godine 


% Rialto - glavni most u Veneciji, središte trgovine 

za tuđu slavu! Što čeka vas budete li meki, pokorni, vas, slobodne junake, dične plemiće? 
Ropstvo, vječito, kleto ropstvo, lanac na mletačkoj galiji, muka pod olovnim krovom ili 
smrt u podzemnom duplju duždeve palače. Ta gledajte mene! Moj rod je napustio staru 
domovinu, lijepu Dalmaciju, gdje sada našinac ne vrijedi ništa, gdje mu tuđinska noga 
stoji za vratom, gdje ne smiješ slobodno junakovati disati ni misliti. Pa pitam vas, koja 
obitelj u ovom gradu nema od Mletaka tražiti brata, oca, sina, muža ili vjerenika? I ako 
vam to dosta nije, sjećajte se krvave rane naše, sjećajte se slavnoga Klisa, tog vječnog 
spomenika junaka Petra Kružića! Na ove svoje oči gledah tu vječnu sramotu slavne Ve- 
necije. Četvrta tomu teče godina. Vi znate kako je knez Bartolović oteo pomoću senjskih 
junaka tvrdi Klis iz pandža osmanskog zmaja, vi znate kako je slavni kapetan Albričić 
branio junački to gorsko gnijezdo, vi znate kako mu naši junaci pod pokojnim biskupom 
Antunom pritekoše u pomoć, kako je i biskup pao, kako general Lenković, moj rođak 
Jure i ja jedva živi utekosmo od zasjede turske, za koju su Mlečići dobro znali, kako Al- 
bričić, predavši se na vjeru, izgubi glavu. I viđasmo jedra mletačkih galija, da, mletački 
general Benedikto Moro stojeći sa svojom vojskom - kršćanskom vojskom - pod oružjem, 
gledaše mirno kako stostruka turska vojska na prijevaru skončava kršćanske junake - i 
mletački general ne pomože. Ja sam to gledao. To vam je slavna Venecija, to vam je stara 
ona varalica s kojom sklopiste mir. Nu ja se zakleh onog dana na sablju svoga oca da ću 
do groba mrziti Mletke, osvećivati im se do smrti svoje. 


- Valja ti riječ, kneže! - skoči vojvoda Orlović - valja ti, kao da si je uz gusle slagao. Nesta- 
lo im traga sa svijeta od naše sablje! Da bog da! 


- Da bog da! - ozva se društvo. 


U taj par otvoriše se neopazice vrata refektorija, a u sobu stupi prekrštenih ruku visok, 
suh, blijed redovnik u bijeloj halji sa crnim talarom. Oči mu plamćahu čudnovato. Usta- 
viv se neopažen na vratima, reče: 


- Da bog da! Amen. 
Sve se glave okrenuše prema vratima u čudu. 


- Mir s vama, i blagoslov Gospoda na vas! - produži redovnik. - Duh Gospodinov nada- 
hnu me, i bura na svojim krilima donese me k vama kojima podade bog Izraela plameni 
mač da obranite sveti znamen križa od pogana i lažnih proroka! Mir s tobom, slavni rode 
makabejski, koji si skrhao lance Irudove, koji si razmrskao glave vragova, kao što Gede- 
on crepove. Uljezi u tebe moć i jakost Gospodina da ti junačko srce odoli himbi paklenoj! 
- Redovnik umuknu časak, zatim nastavi: - U čudu me gledate, zatočnici svetoga krsta, 
neznan sam vam po vidu, stran po jeziku. Ali po srcu sam vaš. Natovarih na leđa svoja 
težak kamen da me bura ne odnese u valovito more, i pješice prevalih planinu da vam 
javim kako ručeći lav obilazi oko vas, ne bi li među vama ugrabio plijen. Jeste li čuli za 
patra Ciprijana Guidija iz Luke, koji se pred licem svetoga oca dignu da obrani junake 
Uskoke proti paklenoj himbi bludne Venecije, koga zloba mletačka okova u teške verige, 
baci u mračnu tamnicu, koji je stresao te lance i dogrmio cincarskomu plemstvu na Rial- 
tu: »Lažeš na Uskoke, božje zatočnike!« Jeste li čuli o božjem službeniku, koji stoji na de- 
snici slavnog Hrvata, generala Lenkovića? 

- Jesmo! - skočiše gosti na noge. 

- Taj Cipriano Guidi - sam ja! 

- Cipriano Guidi! - začudiše se svi. 

- Taj Cipriano dođe da vam kaže da se Senju sprema zlo. Vaš pastir, Mark-Antun, vas je 
izdao Mlečiću. Zavjerio se tajno da će svoje stado izdati vuku. Prevario je cara hineći 
pravicu, prevario je vas hineći mir. Rastjerati vas rade iz Senja u sve krajeve svijeta, isko- 

rijeniti vaše lijepe šume, smaći vaše vojvode, sažeći brodove, oteti vam glavu, blago, sab- 
lju, ime, domovinu - a himba Marka Antuna izabra svojim oruđem mićenika mletačkog, 
generala Josipa Rabatu. 


- Sangue di dio!37 Rabata! - kliknu kapetan lupiv se šakom u prsa. - Hora se primiče. Smrt 
izdajicama! - dignu kapetan čašu. 

U isti hip zabljesnuše sablje i noževi. Junaci prekrstiše svijetlo oružje, a gvardijan položi 
na nj raspelo. 

- Junaci! - progovori knez Posedarić mirno i svečano - tako nam raja i zavičaja, tako nam 
vjere i poštenja, tako nam imena i plemena, tako nam sablje i slave, proklet onaj među 
nama koji ne obrani dom od izdaje, narod od nevolje, grad od propasti! 


- Proklet! - zagrmiše gosti. 

- Osveta Veneciji. Smrt Dominisu i Rabati! 

- Smrt! - odazva se društvo. 

- Amen! - završi redovnik, raširiv nad glavama ruke. 


Amen! Amen! - ruknu bura nad Senjem poput trublje sudnjega dana. 


VI. 


Sredinom mjeseca siječnja 1601. bijaše na Rijeci van reda živo. Tijesne ulice, niske krčme 
staroga grada bijahu puncate raznolike, šarene vojske, a dan za danom dolazile nove če- 
te iz Gorice, Pazina, Trsta, Karlovca i Ljubljane. Najviše buke pako bijaše dne 26. siječnja 
prije podne, jer je imala stići zadnja kumpanija goričkih arkebuzira pod kapetanom 
Odoardom Locatellom. Redovnici, gradski starješine, kramari, postolari, piljarice, kranj- 
ski oružnici od žute kumpanije, istarski bijeli konjanici, njemački mušketiri, karlovački 
laki katane i štajerski zeleni oklopnici - sve je to jurilo na gradska vrata kod mora, jer su 
Goričani imali doći na brodovima iz Trsta, čemu je privolio i gospodin Gierolamo Corna- 
ro, mladi upravitelj mletačke Istre, i gospodin Filip Paskvaligo, zapovjednik mletačke 
mornarice u Jadranskom zaljevu, koji je sa svojim brodovima stajao u Omišlju na otoku 
Krku. Svijet se je dosta čudio toj nenadanoj milosti mletačke gospode, koja nijesu trpjela 
oružane nemletačke lađe u tom moru, nu ljudi su dobro znali da su se mletački generali i 
gospodin carski povjerenik Rabata o tom lijepo dogovorili bili, svijet je po tom slutio da 
će koga toga Uskoka zaboljeti glava - jer se je sva ta vojska spremala na Senj. 


Pred vratima pod velikim gradskim tornjem kod mora bio se naslonio o zid malen bra- 
dat časnik u arkebuzirskom odijelu pod širokim šeširom, gledajući mirnim ali pozornim 
okom tu šarenu vrevu. Taj časnik bijaše signor Antonio Capogrosso, pobočnik carskoga 
povjerenika Rabate. Gledao je on tu radoznalu gomilu ljudi kanda ga se sve to i ne tiče, 
kanda se naslađuje tim bučnim prizorom. Iznenada ustavi se pred njim drugi časnik, br- 
kata ljudina crvena nosa, pod trošnom kacigom. Iz očiju sijevaše tomu čovjeku svjetlost 
rakije. 

- Zdravo, druže! - viknu promuklim glasom - drago mi je da te vidim. Anastasius sam 
Holcinger, zastavnik prve čete njemačkih mušketira! 





37 Sangue di dio! (tal.) - Krv božja! 

- Ne razumijem njemački - odvrati mu arkebuzir talijanskim jezikom slegnuv ramenima. 


- A -a! - natucaše zastavnik talijanski - niente tedesco!38 Bene! Ma znaš, druže arkebuziru - 
mi Uskoke pekli, sjekli ovako, ovako! - I pritom je Holcinger stao unakrst presijecati zrak 
rukom: - per Bacco! 39 si - mi pojeli Uskoke - sve! Maledetti ladri!4o 


- Bene! - nasmjehnu se Capogrosso slegnuv i opet ramenima. 


- In verita ladri ladrissimi!#1 Pogani! Turci! Vragovi! Piju krv - jedu ljudsko meso - sono 
canibali, in verita canibali! Per Bacco!+? - grmio zastavnik dalje zibljući se na nestalnim no- 
gama i presijecajući zrak: - Ali mi ovako - ovako! 


- Bene, bene! - odvrati nestrpljivo Capogrosso. 


- Na komade, parola d' onore! Ja sam trijezan, veoma trijezan, parola d' onore! Šta vi mislite 
da nijesam trijezan? - U taj par opazi Antonio bodulsku barku koja je upravo uz kraj pris- 
tala bila. Oči mu planuše i, skupiv obrve, reče dosadnomu junaku: 


- Addio, Signor Olcinger.# 


- Mio rispetto!“* - pokloni se mušketir skinuv kacigu i pokloniv se tri puta: - Mio rispetto! - 
zatim otklipsa prema moru. 


Iz bodulske barke izađe bradat crkovnjak. Baciv brodaru mletačku škudu, protisnu se 
brzo poniknute glave svjetinom i krenu prema gradskim vratima. 


- Dobro došli, reverendissimo! - pozdravi ga Antonio. 
- Oj, da si mi zdrav, junače! - odvrati mu došljak, biskup de Dominis. 


- Gospodin me carski povjerenik posla da vas dočekam. Kako naši poslovi? Jeste li našli 
generala Paskvaliga? 


- Baš idem komesaru - odvrati biskup. - Naši poslovi? Nikad bolje. Paskvaligo dozvolja- 
va da se vojska preveze morem u Senj. 


- Benissime! 

- Ali brzo valja raditi. Senjani su nešta načuli o našim namjerama. Netko nas je morao 
izdati. 

- A da? Koja to hulja? 

- Ne znam. Vittorio Barbaro, pobočnik Paskvaligov, govorio mi je o tom u Omišlju. Veli 
da se spremaju Senjani na otpor, da tu ima neka zavjera. 

- Jel! moguće? 

- Glava da je svemu knez Posedarić, a uz njega pristaju i Daničić, razbojnik Juriša, pače i 
gvardijan Viktor. Ni Barbo nije čist čovjek. 

- To mislim i ja - odvrati uhoda. 





% gjente tedesco (tal.) - ništa njemački, ne znam njemački 


% per Bacco! - Bacco je talijansko ime za Bakha, što je drugo ime za Dioniza, boga vina, uživanja i 
plodnosti. Psovka "Per Bacco" je blaga talijanska psovka 


4 


9 maledetti ladri (tal.) - prokleti razbojnici 
41 In verita ladri ladrissimi (tal.) - uistinu, razbojnici nad razbojnicima 

42 sono canibali, in verita canibali! Per Bacco (tal.) - to su ljudožderi, doista ljudožderi! Tako mi 
Bakha! 


43 Addio, Signor Olcinger (tal.) - Zbogom, gospodine Olcinger 





“4 Mio rispetto (tal.) - moje poštovanje 

- Ti međutim ne govori ništa Rabati. Piši slobodno vijeću desetorice. Da, reci da je Rabata 
nešta mekši. Nu treba mu novaca. 


- Bene. 


Obojica dođoše govorkajući tako pred patricijsku kuću blizu crkve Sv. Vida, u koju brzo 
uđoše. 


U sobi prvog sprata ležaše na postelji, posvema obučen, Josip Rabata. Bijaše nešto blijed, 
sumoran, a oči mu neobično mutne. Opaziv biskupa, pridignu se malko i pruži mu ruku. 


- Ah, reverendissimo, - dobro mi došli! Brzo li se povratiste. 
- Da ste mi zdravo, illustrissimo! - pozdravi ga biskup. 


- Zdravo! zdravo! K vragu mi je zdravlje! Vidite, opet me trese groznica koja me je u Go- 
rici uhvatila bila. 

- Vi dakle nećete moći u Senj? 

- Hoću, moram. Al kazujte, nađoste li Paskvaliga? - da, čujte, poručniče Capogrosso! 

- Na vašu zapovijed, 1llustrissimo! - ispravi se časnik. 

- Jel kapetan Locatello prispio sa svojom četom? 

- Nije, ali mu se nadamo svakim časom. 

- Pišite mi ordonanciju svim vođama četa. Nek su mi sve čete spremne na pohod. Prvi će 
njemački mušketiri. Zastavnik Holcinger neka manje pije, ili ću ga protjerati. Zatim će - - 
- Kapetan Gallo? 

- Nipošto. Gallo ima u svojoj kumpaniji mnogo Hrvata, a i gospodin Vid Kleković. Mom- 
čad im je nepouzdana, ne ide rado na Uskoke, pucat će u zrak - a Kleković je meka srca 
čovjek. Ti će ići zadnji. Drugi će ići arkebuziri gorički, kranjski i tršćanski pod Locatellom 
i Grasellom. To su moji ljudi. U njih mogu se pouzdati. S njima će i štajerski draguni i 
čički bijeli konjanici. Odmah da se svima razdijeli hrana i streljivo, i da bude dosta. U 
Senju nećemo ništa naći. Idite, Capogrosso. Za dvije ure donesite mi ordonancije da ih 
potpišem. Da, pođite kapetanu mušketira na Trsat, neka još danas k meni dođe. 


- Na vašu zapovijed, generale! - pokloni se poručnik te iziđe, sporazumiv se neopazice 
jednim migom sa biskupom. 

- Dakle, što veli general Paskvaligo? - upita željno Rabata. 

- Ljuti se, strahovito se ljuti - odgovori biskup. 

- A zašto? 

- Kada dođoh u Omišlju pred njega, nahrupi na mene da vam, :llustrissimo, ne vjeruje, i 
da ne kanite ovršiti što Republici obećaste. »Sramota je«, reče, »što se dan na dan zbiva. 
Uskočki đavoli opet oplijeniše kod Zadra nekoliko mletačkih lađa ulja, kod Hvara oteše 
cijeli brod sardilja, a proveditor mi Cornaro piše da je u istarska sela provalila pod car- 
skom zastavom četa zlokobnika Juriše. Je li to strogost koju nam Rabata obeća, jesu li to 
zasluge za koje traži nagradu?« 

- Ali, reverendissimo, ne rekoste li generalu da ću tu vražju gamad uništiti jednim ma- 
hom? Pa jesam li ja kriv da se je nesretnik Barbo oglušio mojim strogim zapovijedima? 

- Dokazah mu dakako sve, govorio sam mu četiri pune ure, ta vaše gospodstvo zna ka- 
kov sam vam prijatelj; ali vjerujte, Mlečić je tvrde glave. 

- Nu, svetoga mi Josipa, šta ću? Muči me groznica, muče me vjerovnici. Sav sam se istro- 
šio. Trebao bi za kratko pet tisuća cekina, inače zlo po mene! 

- Žurite se zato, generale, ovršite generalove uvjete, pa onda dobit ćete šta tražite, pače 
više. 

- Onda istom! - Biskupe! Biskupe! Šta će to biti? 

Zaplijenit će meni i mojoj ženi sve što imamo, a carsku plaću čekati? - - 

- Žurite se, prijatelju, jer Senjani su nešto nanjušili. Vojvode i vlastela bune se, najviše Po- 
sedarić - 

- A Barbo? 

- Ne radi ništa. Evo uvjeta! Zapisasmo ih zajedno ja i Paskvaligo. Po moru možete dakle 
voditi vojsku. Ovaj papir vrijedi najmanje pet tisuća mletačkih cekina. 

- Ali tajna da je odana, velite? - problijedi Rabata silno. - Po kom? Da gradački dvor - - ? 

- Mirujte! Ne stoji li uz vas Marko Antun Dominis? Idem u trsatski manastir po važnome 


poslu. Do večera povratih se; vi proučite uvjete i izdajte zapovijedi. Mir s vama! - reče 
biskup i iziđe. 


Za jedno pol ure penjahu se senjski biskup i poručnik Capogrosso uz silne one stube, ko- 
jima se dolazi do hrama čudotvorne majke božje trsatske nad Rijekom. Govorahu živo, 
žestoko. Došavši dovrh stuba, reče biskup: 

- To su ti, dragi Antonio, uvjeti uglavljeni sa Paskvaligom. Što si čuo ne treba pisati u 
Mletke. Za prvo nije dobro da se odavle takva šta piše, za drugo, obavit će to Paskvaligo 
sam. Tvoja budi skrb jariti Rabatu na Uskoke i pripaziti što radi. Nu sada zbogom, ja 
idem u samostan, a tebe zove dužnost u mjestance Trsat. Ne čekaj, ja ću se duže pozaba- 
viti, pa fratri su Hrvati - ljudi nepouzdani. Ne treba da te vide. Zbogom! 

- Sve po vašoj zapovijedi - poljubi Capogrosso biskupa u ruku. - Učinit ću kako rekoste. 
Rabata je ionako moj! 

Za pol ure povrati se poručnik iz sela Trsata. Veselo pjevušeći koracao je uhoda Republi- 
ke, pa da se spusti niz stepenice. Bijaše mu voljko, veselo pri duši. Poslovi njegovi nikad 
bolje. Dan vedar i miran. Ujedanput ozva se iz bližnje šume poznat glas: 

- Stani, Capogrosso! - Poručnik, protrnuv, stade, a iz šume iziđe čovjek - Cipriano Guidi. 
- Vi-i-i, ujače? - izmuca poručnik. 

- Ja, kukavice! Govorio si s biskupom. Bio je kod Paskvaliga u Omišlju. Šta su uglavili? 
Govori. 

- Kašu Uskocima. Sad je kraj šali. Rabata ide zbilja na Senj. Ljuti se pletu konopci. 

- Šta uglaviše, pitam te? 

- Sa svih strana prikvačiti Senjane. Sa mora zatvorit će Senj Paskvaligo sa brodovljem, sa 
kopna Rabata sa vojskom. Po turskoj međi namjestit će bosanski paša vojsku. Pa onda 
davi, sijeci, haraj. Prava stupica. Najviše se vesele Orlovićevoj glavi, i za kneza Posedari- 
ća ne bih mnogo dao. Barke će im sažgati, mletačke podanike izdati, a prostu momčad 
premjestiti u Otočac. To je onako po prilici sve, ujače. 

- A dalje, dalje? 

- Dalje? - Hm! Kad se sve to ovrši, dobit će Rabata pet tisuća cekina. 


- Poharaj ga, bože - planu redovnik - a kada će vojska krenuti u Senj? 

- Kada? - opetova poručnik, pogledav dominikanca ispod oka - hm, za tri-četiri nedjelje 
dana. 

- Za osam dana pričekaj me na ovom mjestu - zapovjedi Cipriano podav mu kesu - a 
pamti: uskočki nož ili mletačka vješala! - i nestade ga u šumi. 

- E, vidiš, Antonio! - mrmljaše poručnik silazeći niz stepenice i zvekećući punom kesom - 
ti si više sreće iskusio negoli zaslužio! Svi ti vjeruju, svi te plaćaju, a ti - ti - nikomu na 
svijetu - ni bogu ni svim svecima, izim svetomu Antunu Padovanskomu. Baš mi je dobro 
došla ta kesa. Krčmarica je Pepina lijepa glavica, a srce joj odmah zadršće kad zazvone 
cekini. Ti sveti novci moraju mi danas donijeti blagoslova u Pepininoj krčmi. Hvala, uja- 
če dragi! 


Sve više je ginuo dan. Žarka rumen sterala se po sjajnome moru, žarka rumen na nebu za 
Učkom gorom, koja se ljubičinom bojom odbijala od plamenog zaneblja. Poput crnih ne- 
mani pružahu se sred kristalnog zaljeva Cres i Krk, oko obale morske prostirala se sijeda, 
kamena Rijeka, opasana zidom i kulama, a pred Rijekom drhtahu glačinom morskom 
lađe bjelojedrice poput bijelih golubova. Od trsatskog samostana čulo se večernje zvono, 
naoko zelenio se ružmarin, bujna lovorika i sred zime. Navrh trsatskog brda stajaše bli- 
jedi dominikanac Guidi prekrštenih ruku, zadubiv se u taj divni, sjajni prizor. U tamnim 
mu očima plamćaše zlato zalazećeg sunca, na blijedom mu licu drhtaše večernje rumeni- 
lo. U jedan mah osovi glave, i krenu glavom. Od samostana iđaše polagano poniknute 
glave - biskup senjski. 

Dominikanac zakrči biskupu put. Mark Antun prenuv se, dignu glavu. 

- Mir božji s tobom! - pozdravi ga redovnik. 

- I svi božji anđeli s tobom! - odzdravi mu biskup - tko si? 

- Božji, kako vidiš, Mark-Antune! 

- Ti me poznaješ? Ja te se ne sjećam. Talijan si? 

- Da me ne poznaješ? Sjećaš li se, kad je jedne nedjelje u crkvi Ara coeli u Rimu neki do- 
minikanac propovijedao o Makabejcima kršćanstva? Sjećaš li se, Marko Antune, kad si 
jednog petka sreo na »Foru«*# blijedog dominikanca u lancima, koga su sluge »svetoga 
ureda« na zahtjev mletačkoga poslanika Ivana Moceniga tjerali u tamnicu? Sjećaš li se? 


- Cipriano! - osupnu se biskup. 

- Da, Cipriano, Marko Antune! 

- Šta ti tu tražiš? 

- Ja sam glas vapijućega u pustinji, ja sam vihor koji izlazi na usta boga gromovnika, ja 
sam sluga sina božjeg, poslan da iščupam drač i kukolj iz srdaca ljudskih, ja, tvoj anđeo, 
tvoj demon, tvoja zvijezda, tvoja sjena, dočekah te, Marko Antonio! 

- Ti? - uzmaknu biskup. 

- Antonio! Zaklinjem te starim našim prijateljstvom, žarom naših mladih osjećaja, čuj me! 
- kleknu redovnik pred biskupa uhvativ ga za desnicu. - Sjećaš li se mladoga Isusovca 
koji je govorio gromove, koji je iz ustiju sipao strijele, koji je znao zamahnuti raspelom 
srebrnim kao mačem arhanđelovim kad je govorio o slavi jadnog naroda, o mukama 





#5 For (tal. Foro, lat. Forum Romanum) - glavni trg u starom Rimu 

kršćanstva, o zvjerstvu osmanstva? O plamenu njegove riječi zapalilo se srce moje. Gle- 
dah ga pred sobom, poput keruba komu se glava visi u oblake, komu se krila prostiru 
nad kopnom i morem - a sada? Savija mu se zlatna mletačka zmija oko srca, u tom negda 
proročkom srcu nikao je sjajan, otrovan cvijet, koji obori anđele s neba. Da, taj plemeniti 
mladić izdajica je roda svoga - bogovati mu se hoće. Prijatelju Antonio, gledaj ono rume- 
no more u kojem se zrcali božje nebo! Je I' tvoja duša takva? Gledaj bijela jedra hitrih la- 
đica, je I' tvoja savjest toli čista? Čuj srebrni zvuk božjega zvona, kuca li tvoje srce tako? 
Nije, nije, nije! Ti oštriš nož na božje zatočnike, ti prodaješ bogom povjereno stado vuko- 
vima, ti daviš nevinu djecu kao kralj Irud, jer ti je srce prekipjelo s oholosti, jer se plaćom 
Judinom uznijeti radiš put vječnih nebeskih zvijezda - ti - grešnik - ti izdajica! Poznajem 
tanke tvoje i mletačke mreže. Antonio! - nastavi redovnik, i suza zadrhta o večernjem 
rumenilu - prijatelju, zaklinjem te - ja stranac - ne pogazi naroda svoga, sjećaj se boga! 
Vrati se s puta grijeha, izbavi Senjane! 

- Mahniče! - planu blijedi biskup istrgnuv se iz Ciprijanove ruke - napasniče, umini! Ne- 
ću! neću, neću! Ti gmižeš po talogu, moj je cilj sunce! 

- Pa proklet bio! - skoči dominikanac na noge - dovini se sunca, sažgi krila i padni na dno 
paklenog jaza. Dovini se sunca, ali ono će zapasti. Prinosi krvave žrtve kumiru tvojega 
srca, ali ti, umniče nad umnicima svoga vijeka, ti slavni mužu, jak ugrabiti nebu zvijez- 
de, ti izdajice naroda svoga i krsta, bio proklet! Još jednom ćemo se vidjeti, a donle bio 
proklet! 


VII. 


Istu noć vidjelo se, kako otac Ciprijan na konju juri od Rijeke prema Ljubljani. Bilo mu je, 
kako se je činilo, vrlo prešno. Na rastanku od Trsata reče pred vratima nekomu fratru: 


- Brate Jerolime! Pazi dobro na sve što se na Rijeci radi; pa opaziš li da se Rabata diže u 
Senj, ti pohiti dan prije onamo i predaj gvardijanu Viktoru pismo što ti dadoh. Nu na- 
dam se da ću se za osam dana vratiti iz Ljubljane i Graca, a Rabatu čujem da drži grozni- 
ca na postelji. 

- Sve će biti kako rekoste, oče Ciprijane! - odgovori fratar. 


Dominikanac lupnu konja šibom i poleti dalje, a Jerolim zađe opet u samostan na poči- 
nak. U zoru razlijegala se po čitavoj Rijeci silna bubnjava, orile se bojne trublje. Uplašeni 
stanovnici gledahu u čudu iz prozora šta tu biva. Još bijaše dosta mračno, ali u tom sum- 
raku opazilo se kako jedan dio vojske, i to Goričani, Riječani, Tršćani i Štajerci, idu hrpi- 
mice prema moru, i kako se drugi dio: Nijemci i Karlovčani, u pravilnim redovima pod 
zastavom kreću iz grada preko Rječine. Iz nejasne vike i bubnjave, iz topota konjskih ko- 
pita, iz škripanja tarnih kola i psovaka užurbanih časnika kojima su, mašući golom sab- 
ljom, tjerali svoju momčad, moglo se razabrati da vojska ostavlja grad, da je kopnom i 
morem krenula put Senja. Dok je pješadija grnula na brodove, nošahu četiri gorička ar- 
kebuzira gospodska nosila, zastrta zavjesom, put luke. Najednoč dojuri malen časnik na 
konju i dignu zavjesu. 

- Gospodine generale, sve je u redu: Nijemci i Karlovčani već polaze po kopnu pod kape- 
tanom Vidom Klekovićem, a ostala se vojska redovito ukrcava. 


- Dobro! - odgovori iz nosila Rabata. - Izim vojske ne zna nitko ništa, Capogrosso? 

- Nitko. 


- Jeste li časnicima dojavili znakove koje valja dati Mlečićima kod fortece Sv. Marka? - 
zapita biskup koji je sjedio u nosilima do Rabate. 


- Jesam - odvrati časnik. 
- Jesu li pisma otpravljena turskim zapovjednicima? - zapita opet Rabata. 


- Jesu, i providuru gospodinu Cornaru pisah neka istarske posade za sada ne diraju u 
carsko zemljište. 


- Bene, Capogrosso! - prihvati Rabata - ja ću sa prečasnim biskupom po moru, ali vi mo- 
rate svakako sa starim Klekovićem po kopnu. Starac je slab, a četa mu je bijesna. Karlov- 
čani nepouzdani, a Nijemci rado piju. Dakle, drž'te ih na uzdi! Zurite se. Addio! 


Capogrosso dodirnu se rukom šešira na odzdrav i odleti prema Rječini. 


Za jednu uru kretala se vojska od dvije tisuće glava pješaka i konjanika da ukroti bijesne 
Uskoke. 


Bijaše baš podne. U sobu kneza Posedarića provali kapetan Barbo. Knez sjede sa svojom 
družinom za objedom, pusti žlicu i dignu se u čudu. 


- Šta je, kapetane? - upita Posedarić. 

- Nijeste li primili pismo od Ciprijana? 

- Nijesam. 

- Čudno! Znate li šta? Rabata ide sa jakom vojskom na Senj. 

- Jel! moguće? Tko vam to reče? 

- Ljudi od Orlovićeve čete, dolazeći iz Krajine, opaziše s brdina kako se po cesti silno 
oružje ljeska, i kako vojska poput dugačke zmije gmiže prema Senju. Velim vam: zlo po 
Senjane! 

- Šta ćemo? 

- Zovnite svoje drugove, hajdmo u samostan - kod gvardijana valja nam se dogovoriti. 
Ondje nas neće lasno opaziti ni mletačke uhode ni njemački časnici. 

- Bene, pođite naprijed! - Kapetan otiđe. 

- Klaro - okrenu se knez svojoj plahoj jedinici - dodaj mi kapu i kabanicu pa jedite, jer se 
neću skoro povratiti! - Uzdahnuv, učini Klara po zapovijedi, a knez krenu žurnim kora- 
kom k samostanu. Kod gradske vijećnice sretne se sa budućim zetom, vojvodom Daniči- 
ćem. 

- Kamo si naumio, Đure? 

- K vama, kneže, i Klarici. 

- Pusti sada Klaricu. Pođi sa mnom! Šta se provlači po ulicama tolik narod? 

- Zli glasovi, kneže! Rabata ide. 

- Tko to reče? 


- Vojvoda Marko Marglitić dođe iz Ledenica i dokaza da su njegovi ljudi vidjeli kod No- 
voga njemačke pješake. A i po moru plovi, veli, silna vojska. 


- Hajdemo brže! - odvrati knez - evo samostana! 

Unišav u sobu gvardijana Viktora, nađoše više gradskih vijećnika, vojvodu Orlovića i 
kapetana Barba. Usred sobe sjeđaše na stolu odrpan, prašan, blijed tršački fratar Jerolim, 
jedva dišući. 

- Govori, Jerolime - stavi mu gvardijan ruku na rame, ni ne pozdraviv došljake - govori, 
kako je bilo? 

Fratar stisnu oči, uzdahnu i progovori: 


- Zlo, vrlo zlo, oče gvardijane! Duša mi je bila na jeziku, a život na tankoj niti. Zadnjega 
petka po večeri zovnu me onaj Talijan - onaj Ciprijan - valjda ga znate - u svoju ćeliju, 
gdje je već osam dana u nas gostom bio. »Na ti pisma!«, reče mi, »to ćeš ponijeti u Senj 
ocu Viktoru, dan prije nego se Rabatina vojska digne onamo; jer«, reče, »Senjane veliko 
zlo čeka, i neka se čuvaju. Ja idem generalu Lenkoviću u Ljubljanu i nadvojvodi u Gra- 
dac, pa dotle neće vojska ni poći, ali ti pazi, pa za veću sigurnost primi to pismo.« To re- 
če mi po drugi put kad ga ispratih pred samostanska vrata. Kroz san čuo sam neki neo- 
bičan šumor, nu mišljah da je bura. Ali kad ujutro sađoh na Rijeku, dokazaše mi da je 
pred zoru otišao i Rabata i njegova vojska. Vidiš, rekoh, Ciprijan se je kruto prevario na 
računu; sad, Jerolime, sedlaj, pa odapni u Senj. Pismo saših u podstavu svoga klobuka, a 
gvardijan, dobro znajući za sve, reče mi: »Jerolime, teci, i da si lagan kao po velikom pos- 
tu.« Poletih i dobro letih sve sretno do Hreljina. Tamo negdje kraj ceste stoji malena krč- 
ma na osami. Čuo sam dosta buke iznutra i zato potjerah konja. Bio sam mirno prošao uz 
Rabatine konjike i pješake, nu to bijahu ljudi od Karlovca, i kad bi me lijepo upitali: 
»Kamo, oče sveti?«,y odgovorio sam im: »Idem u Novi k bijelim fratrima!«, pa bog! Ali 
ovaj put nije glatko prošlo. Bilo me je i strah. Vidjeh pred kućom naslonjene puške nje- 
mačkih mušketira. Zažmirnem očima, prekrižim se i potjeram konja. Nu jedva minuh 
krčmu, eto za mnom graje! Stani, pope, i stani, pope! Jedva sam disao, ali moj konjic letio 
kao bijes. Krenem malko glavom. Mušketiri lete za mnom, naprijed neka pijana ljudina i 
malen, u crno obučen oficir. »Drž'te popa!«, vikaše pijanac, »Drž'te popa!«, vikaše onaj 
mali, koji je napokon i poklopio svoga konja. Ja na strmu, usku putu kraj ponora, a hajka 
mi za leđima! Zbogom, Jerolime! mišljah. Uto, na moju sreću, izmaknu se pijanom muš- 
ketiru noga, a on, kako je dug i širok, poljubi zemlju. Rulja se nešta zaustavi, malenomu 
časniku prope se od vike konj, a ja uhvatim malu pušku, puc!, konj malog crnjaka svali 
se na zemlju, a ja bjež! i bjež'! Bože, nikad tako bježao nijesam, nu kako zakrenem za prvo 
brdašce, popuhnu bura i odnese mi šešir bez traga, a u njem žalibože pismo. Mušketiri 
vikali još časak za mnom, ali ja lijepo izmakoh, pa evo me ovdje! 


- Oh, nesretniče! A šta je u pismu bilo? - zapita ga gvardijan. 
- Ne znam, oče, ali svakako zlo po vas svih. 
Uto navali u sobu kastelan Hreljanović. 


- Gospodo! - viknu bez daha - mletačke galije primiču se senjskoj luci. Kapetane Barbo! 
od Rabatine vojske dođe dragun pa vam donese pismo. 

- Bože, izbavi nas od zla! - prekrsti gvardijan ruke. 

- Zateći nas hoće - viknu Posedarić blijed - s mora Mlečići, s kopna izdajice! Skupimo 
pamet, gospodo, ne valja gubiti vremena. Rabata ide s jakom vojskom da podavi sve Us- 
koke Senjane! Ali ne smije svih naći. Ja mislim da ostane u gradu samo tri stotine ljudi, a 
s njima stari, manje odlični vojvode, a šest stotina junaka neka sa vojvodama Orlovićem, 
Stipanovićem i Radićem iziđu iz grada još ove noći i s njima svatko koji se je ikad sa 
Mlečićima ogledao bio. Ti, Jure, ostaješ, tebe poznaje samo turska glava. 

- A vi, kneže? - zapita gvardijan. 

- Ja sam knez, plemić, vlastelin, i nijesam plaćenik, ja ostajem da čuvam stari svoj dvori 
grb koji je svijetao pred svijetom i carstvom. 


- Ostajem i ja! - planu Orlović. 
- Nećeš - odvrati knez - treba ljudima provodiča. Vi vani čekajte po planinama što će biti. 


Međutim, dojavih sve nadvojvodi. K tomu znaš da bi voljeli Mlečići vidjeti tvoju glavu 
navrh Svetog Marka u Veneciji negoli na tvojim ramenima. 


- Kako knez reče, dobro je! - završi Barbo. - Na posao, junaci! Ja ostajem dakako u Senju, i 
moja budi briga da zlo ne bude gore. Sad zbogom! Da vidim, što piše Rabata! 


Krčma »Crnoga Nike« bijaše pusta. Svjetiljka drhtaše žalosno u tihom mraku, a gospodar 
Niko sjeđaše poniknute glave pred praznom bačvom. Vani hujio vjetar, vani prolijetale 
kradomice sjenke ljudi oružanih, a kroz buru lelekalo fratarsko zvono. U tren otvoriše se 
vrata, a kroz njih utisnu se suho, kutasto lice riđih brkova pod crnom uskočkom kapom. 
Sive oči sinuše - bijeli zubi se isceriše. 

- Niko - Niko! - viknu u pol glasa stranac. 

- Šta je? - zapita gospodar. 

- Daj mi rakije, Niko! 

Niko dignu glavu. 

- Tebi, Bogdaniću? Tebi, huljo! Ni kaplje! 

- A zašto? slatki Niko! - upita Uskok unišav u krčmu. 


- Jer ne znaš boga ni poštenja. Jer si oplijenio crkvu Bogorodice na Krku, jer si osramotio 
ženu i ubio joj dijete na Rabu, jer si krvopija. 

- Da vidimo - nasmijehnu se Uskok, trgnuv svoj nož - žedan sam, nemam novaca. Toči, 
pseto! Doći će Rabata, bit će ti vino cjenije. - I kao zmija dignu se Bogdanić na krčmara. 
Niko uhvati sjekiru. Ali u isti par lupi jaka šaka Bogdanićem o zemlju. 

- Kučko! šibaj bez traga! - zagrmi vojvoda Milovčić, stvoriv se pred Nikom - nosi se, ri- 
đane otrovni, da ti ne iščupam poganog jezika. - Pokunjene glave ispuzi hajduk iz krčme. 
- Jes' čuo, Niko! - nastavi stari vojvoda - po mojoj si ćudi, valjan si. Žao bi mi bilo da po- 
đeš po zlu. Iza brda valja se oluja, pa Mlečići su, čini mi se, kivni na te, a i njemačka gos- 
poda, jer da jariš naše junake. De skupi svoju prtljagu, pa otisni se sa Orlovićevom četom 
o ponoći u goru. A tog mi se riđana čuvaj, jer je hulja i nečovjek. Ho'š li? 

Niko se zamisli, provuče ruku čelom i reče nakon časka: 


- Hoću, vojvodo! Hvala! Pravo govorite! Rabata ide, Mlečić bi me mogao... - i Niko poka- 
za prstom na vrat. 

- Pa nećeš sam. Ići će i Vujica Vedašić i Budonović, koji je izjeo kod Hvara pun brod mle- 
tačkih sardilja. Prije po noći samo dođi na Velja vrata, pa da pođete. Zbogom, Niko! 
Krčmar zaključa krčmu, da skupi nešto svoje prtljage. 

Međutim kupili se sa svih strana oružani Uskoci, šapćući, mrmljajući, poniknute glave, 
gnjevna oka. Mjesec je blistao kroz tamnu noć, sterao svoje bijelo svjetlilo po kamenju 
senjskom, po dugim puškama i mrkim licima o vjetru vijahu se crvene kabanice junaka, 
po kamenju ozivahu se teški koraci, a iz kuća čuo se narijek žena, jecanje djece, čuo se 

plač starice majke, a iz kuća miješala se u buru kletva, teška kletva do boga na izdajice, 
na izrode. 


Na pragu svoje kuće stajaše pod crnim kalpakom, pod svijetlim oružjem zorni junak, 
vojvoda Juriša Orlović kao bor u gori. Ljevica mu stajaše na junačkoj sablji, a desnica sa- 
vijaše mu se oko ramena žene mu Dume, koja je bila spustila glavu na sjajne mu toke. 

- Ne plači, dušo moja, golubice moja! - stade je junak tješiti - ta i meni kaplje krv iz živog 
srca, gdje ga otkidam od tvoga. Ali eto vidiš, tko će voditi bijednu braću? Zar da ih pus- 
tim kao stado bez pastira? Ili nije li bolje iznijeti glavu nego je sam nositi pod nož krvni- 
ka da me zakolje kao brava? Pa šta i za moju glavu, ali valja mi je čuvati za tebe, zjenice 
moja! Miruj, dušo, dadne li bog, bit će bolje, i sretni ćemo se naći. Čuvala te bogorodica. 
Zbogom. 


- Junače moj! Druže moj! - zajeca Dume na njegovim grudima. 
- Zbogom! - poljubi vojvoda ženu u čelo i odjuri za četom, a ona kleknu na pragu, ruka- 
ma pokrivajući gorke suze svoje. 


O ponoći krene šest stotina junaka i drugoga naroda na Velja senjska vrata. Žalosno iđa- 
hu pred njima vojvode, muklo tutnjaše bubanj, tužne, poniknute glave koracahu junaci. 
U svačijem oku mogao si čitati pitanje? Šta će to biti? U svačijem oku odgovor: Jao greš- 
nicima! Muklo tutnjaše bubanj, gubeći se dalje i dalje u šumama u gorama, ta ondje, 
gdjeno se rađa - bura. 


Dne 29. siječnja 1601. ujutro zagrmješe sa zidina senjskih topovi, zazvoniše sa tornjeva 
senjskih zvona u slavu sjajnoga gospodina baruna Josipa Rabate, carskoga povjerenika i 
punomoćnika, koji je zajedno sa biskupom Dominisom unilazio u grad na čelu vojske od 
dvije tisuće ljudi, i to na Velja vrata, jer mu bura ne dade da uđe u luku. Sumorno, blije- 
do, ukočena oka njihaše se pod širokim pernatim šeširom to krupno, bešćutno tijelo; ge- 
neral kanda nikada ni gledao ni vidio nije, ni one male satnije njemačkih pješaka što mu 
pred kaštelom učini počast. Četa za četom uniđe na gradska vrata uz svirku i bubnjavu, 
četa za četom zakrenu u kaštel, stojeći kraj vrata na trgu grada, i draguni, katane, oklop- 
nici, mušketiri, arkebuziri, kopljanici i topnici sa lumbardama svojim. A grad bje nijem, a 
grad bje pust, sva kućna vrata zatvorena. Najzad uniđoše i njemački mušketiri, ali ne za- 
krenuše u kaštel, kao ni lumbardaši. Ovi naperiv svoje lumbarde pred kaštelom na kuće 
grada, postaviše se gorućom šibom uz njih. Nijemci, napuniv muškete, raziđoše se na 
sve strane da po kulama, vratima i zidinama zaokupe straže razoružav uskočkoga stra- 
žanina. 

Na svakom kraju ulice postavi se mušketir; kapetan Odoardo Locatello zaključa svojom 
rukom Velja i mala gradska vrata. Ujedanput otvoriše se opet vrata kaštela. Iz njih izađe 
kapetan Grasello, bubnjar, dva pješaka i profuz. Ta četica, prolazeći cijelim gradom, zau- 
stavi se na svakom uglu, i profuz pročita glasno ordonanciju carskoga komisara: 


- Svatko da se pokori bez prigovora pod gubitkom glave. Zabranjeno je svima Plijeniti i 
voziti se barkom po moru. Plaćenici bit će premješteni u gornju krajinu. Za jedan dan 
ima se svatko prijaviti na kaštelu i zapisati svoje ime. Gusari i zlotvornici imaju se za dva 
dana sami staviti pred sud. Tko prigovara najmanje, izgubit će glavu. Nitko ne smije no- 
siti oružja, nitko ne smije izlaziti iz grada ni danju ni noću. Tko se ne prijavi komesaru, 
izgubit će glavu. 

I pod Posedarićevom kućom zatutnji bubanj, i pod njegovim prozorom rastrubi nezgra- 
pno grlo profuza krvničku ordonanciju u svijet. Knez Martin stajaše na prozoru. Velika 
suza skoči na lijepo mu oko, grčevito stisnuv šake pred lice, uzdahnu: 








29 


August Šenoa: Čuvaj se senjske ruke 





- Oh! gdje si, slobodo junačkog mi zavičaja? - Ali ne bje mu odgovora, ta grad bijaše ni- 
jem, bijaše pust kao mrtvac u raki. Ali čuj! Eno ti odgovora! Pred lukom ziblju se galije 
generala Paskvaliga pod mletačkim lavom. Čuj! Čuj! Na galijama se pije, na galijama se 
svira, na galijama se pjeva: - Morte ai Segnani!46 


VIII. 


Mutan dan sterao se nad gradom, sivi oblaci gonili se nebom, more žamorilo po pustoj 
luci, oblizujući žal kao zmija kad traži plijena, a sa gore hujila bura, zaglušujući tužno 
jecanje crkvenih zvonova, muklu bubnjavu bubnjeva; samo na časke čuo si teške korake 
mrkih arkebuzira, koji četimice obilažahu gradom da pretraže sve uskočke kuće, da sku- 
pe što je u njima bilo blaga. A grad bijaše pust, kao da je narod u zemlju propao, grad 
bijaše mrtav, prazan kao noć bez zvijezda, kao srce bez ljubavi. Samo katkad pojavio se 
ulicom koji sluga božji u crnom ruhu, mutna oka, poniknute glave, kanda ide blagoslovi- 
ti grob; samo katkad si vidio kako koji Uskok vojnik polagano bez oružja ide na kaštel da 
zapiše ime svoje. Mnogi pođe, ali mnogi se i ne povrati. Pred kaštelom stajahu troja vje- 
šala, a na svakom zibalo se blijedo truplo uskočkog junaka, ruku natraške svezanih. Kraj 
prvih vješala sjeđaše na zemlji žena, savijajući ruke oko koljena. Crna joj kosa padala ras- 
tresena ispod crvenkape niz mrko čelo, niz zlatni đerdan, niz bijelu košulju. Tamno joj 
lice bilo se stvorilo kamenom, a crnim očima piljila je u truplo na vješalima ne trenuv ni 
okom, ne prosuziv suze. 

- Makni se, ženo! - viknu stražanin - šta tu sjediš te buljiš u toga obješenjaka? Nije ti tu 
mjesto! 

- Ta gdje? - odvrati mirno žena, odmjeriv mušketira - ovo je moj čovjek! Gdje ti je duša? 
Daj da ga se bar još jedanput nagledam. 

- Prijatelju! - pristupi neka starica vojniku - ded, molim te boga radi, reci, znaš li ti za 
moga sina; Pero Radaković mu je ime. Jutros pođe amo na kaštel, a još ga nema kući. Bit 
će ti za dušu! 

- Ne znam. Mani me se! - odgovori stražanin - ako je lopov, kao što ovi, valjda će i njega 
objesiti. 

- Prijatelju, gospodine! - zakuka starica - pusti me generalu da mu skute cjelivam - - 

- Natrag, bako! - viknu mušketir - ili ću te kundakom. 


A bijedna starica lomila ruke i pritiskala suzno lice na tvrde zidine kaštela. Da ga omek- 
ša? Kamen da ima srce, kad ga nemaju ljudi? 


U kuli kaštela sjeđaše za malim stolom Rabata premećući hartiju, a do njega stajaše po- 
ručnik Capogrosso. 


- To je dakle popis svih tih kukavica? - reče general. 


- Koliko ih nađosmo. Budonović, »Crni Niko« - a navlastito onaj đavo Juriša utekoše 
nam sa jedno šest stotina momaka. 


- Jesu, grom i pakao! Da znam tu hulju koja im je tajnu odala! 
- Zaslužila bi doista vješala. 





“6 Morte ai Segnani (tal.) - smrt Senjanima 

-Ibi. Jesu li Dalmatinci pohvatani? 

- I povezani. Još danas, čim bura malo jenja, predat ćemo ih mletačkomu generalu. 

- Bene. Jeste li zabilježili sve Uskoke, kojih smrt zahtijeva Paskvaligo? 

- Još danas bit će obješeni. 

- Jel oružje Uskocima oduzeto? Kuće pretražene? 

- Jest, sve po vašoj zapovijedi. 

- Dobro. Prije nego ih smaknemo, ostaje nam dvoji posao. Ali uistinu vrlo težak. Šta će - ? 
- Ali Paskvaligo veli da je to prvi uvjet. 

- Nu kamo ćemo? 

- Prepustite to meni. Ali šta velite za vojvodu Daničića? 


- Tu ne mogu ništa učiniti. Javite to Paskvaligu, recite to i biskupu. U Gracu mi rekoše da 
ne dirnem u Daničiće. Ondje ih osobito milostivo gledaju. Ali ako nas za one druge po- 
zovu na odgovor? 

- Svalite svu krivnju na mene, a ja ću uteći. Vi ste čist. 

Uto uniđe zastavnik goričke vojske i, dotaknuv se rukom klobuka, reče: 

- Gospodin kapetan Danilo Barbo moli da smije doći pred lice gospodina generala. 
Rabata se trznu. 

- Nek uniđe - reče časniku - a vi, Capogrosso, idite po svom poslu. Kad ga ovršite, javite 
mi. Da, vojvodu Marglitića iz Ledenica ne zaboravite! 

Pobočnik iziđe pokloniv se, a u isti čas stupi u sobu kapetan Barbo. Oko mu zasinu čim 
opazi generala, a ovaj, ne dignuv oka, virio je nepomično u hartiju pred sobom. Prvi put 
poslije dugo godina bijahu ta dva čovjeka opet nasamu. 

- Na vašu službu, gospodine generale - progovori kapetan. 

- Gospodine kapetane! - prihvati Rabata suhim glasom svejednako gledajući u papir - vi 
znate vrlo dobro, pošto sam amo došao - 

- Znam. 

- Vi znate šta je volja i želja njegove carske i arcivojvodske svjetlosti - 

- Kojoj sam vazda dušom i srcem neumitan i prevjeran sluga bio. 

- Za prošlost vas ne pitam, ali sada kanda vam je vjera malahnula. Vaše mi se vladanje 
nikako ne mili, kapetane. Vi ste ovdje bili glavarom, a ne umjedoste zauzdati toga lupeš- 
kog čopora, ne mogaste gusare odvratiti od opačina i zlodjela kojima vrijeđahu imetak i 
čast mletačke republike, i po toj vašoj mlitavosti zadaste našoj vladi mnogo neprilika. 
Da, kad sam ja kao komesar ovamo poslan bio da ukrotim gvozdenom rukom tu uskoč- 
ku zvjerad, ne zapriječiste da umakne veći dio tih lupeža, a na čelu ima Juriša Orlović. A 
i sad, gdje sam sjeo suditi sud zatvorima, nema mi od vas pomoći. 

- Vi me, gospodine generale - odvrati Barbo - pozivljete da se opravdam. Dobro. Mnogo 
mi toga nabaciste, zato vas molim da me slušate. 

- Izvolite sjesti, gospodine kapetane! - mahnu Rabata rukom, ne pogledav ga. 

- Da nijesam neprijatelj Uskocima? I nijesam. A zašto bih i bio? Prejasna habsburška ku- 
ća, koju ja pošteno služim, ima dva neukrotiva neprijatelja: Mletke i Turčina, to su i moji 
neprijatelji. Proti Mlečićima borio sam se, kako i sami znate, već za mladih godina na So- 
či, a poslije i proti Turčinu, a za Mlečiće predobro i sigurno znam da su radi carstvu oteti 
Primorje. Najveći pakao i najopasniji neprijatelji Mlečićima i Turčinu jesu Uskoci - i zato 
im nijesam neprijatelj. Ubijte njih, izvadili ste austrijskoj vlasti temelj u ovim stranama. 

Senj u rukama uskočkim jest orijaš sa dvije gvozdene ruke, desnicom kroti krilavog lava, 
ljevicom osmanskog zmaja. Ubijte toga orijaša, do senjskih vrata vladat će vam bosanski 
paša, a u Senju mletački providur. Nijemci, Talijani ne obraniše Senja. Velite da su gusa- 
ri, razbojnici. Tako viče na njih sav svijet, a ti crni glasi potječu iz Mletaka, i jer Mlečići 
imaju svojih poslanika, agenta, uhoda po svem svijetu, a Uskoci nikoga, i jer Mlečići ima- 
ju pune galije zlata, a Uskoci ni šuplje pare, i jer su Mlečići glatka, milozborna gospoda u 
svili i kadifi, koji u potaji ubijaju otrovom, a Uskoci surovi, srčani junaci bez mnogo riječi 
u crvenim kabanicama koji samo na očitom megdanu ubijaju poštenom sabljom - zato 
vjeruje svijet da su Uskoci gusari i razbojnici. Ali ja ih poznajem i znam da to nije istina. 
Junaci, pošteni, neglatki da, katkad kruti - ali vrijedni, valjani. Da idu po moru biti boj! Iz 
Graca ne dobivaju plaće, Mleci im krate trgovinu; zemlje nemaju, ali žena, djece, i junač- 
kih rana, a nitko ih više nema na junačkim grudima, nitko nije više krvi prolio za kralja 
od Juriše Orlovića, a sad pitam vas, gospodine generale, jesu li zaslužili vješala? 

- Uistinu - odgovori Rabata griznuv usnice - vi ste, signor Barbo, više odvjetnik Uskoka 
negoli carski kapetan, koji se ne bi imao pačati u politiku već slušati samo zapovijedi. 

- Ja sam vojnik, plemić, poštenjak, rllustrissimo, vikao govoriti istinu pred bogom i svije- 
tom, a ovdje nijesam advokat, već mi je dužnost govoriti istinu za onu četu kojoj sam po- 
stavljen zapovjednikom. Generale! Vi počeste ovdje krvav sud! Zorne junake vješate, 
druge progonite kao nijemu zvijer, vaši vojnici plijene kuće, majke, žene, djeca cvile i na- 
riču, grad je mrtav, da, i crkve, to jedino utočište bijednih ljudi, prazne su; vi šutite kao 
kamen, vi samo hvatate i vješate, a narod očajava! 

- Šutite, kapetane! - skoči Rabata na noge - za svoje čine odgovaram samo caru i bogu! 


- Bogu! - - Generale, ako vas je bog čuo! Nu pustimo vašu savjest. Čujte me! Sad govori 
plemić Danilo Barbo plemiću Josipu Rabati. Gledajte na mom srcu ova tri križa! To je 
moja majka, moja sestra, moje sestre i - vaše dijete, tri žrtve vašega nemilosrđa. Giuseppe 
Rabata! Sjećate li se Gorice, pamtite li Karlotu, moju bijednu Karlotu? Tri su to smrtne 
rane na mojem srcu, tri glasa osvetnika do boga. Evo, ja vam poklanjam te tri žrtve, ja se 
odričem osvete, ali ostavite ovaj bijedni narod na miru. Zaklinjem vas, Giuseppe Rabata! 
skinite vješala, otpravite mletačkog komesara Barbara koji se, kako dočuh, sprema u 
Senj, ne kaljajte svojih ruku uskočkom krvi na štetu cara i gospodara - i od mene vam sve 
oprošteno! 


- Kapetane! - ruknu Rabata blijed na smrt - jeste li ikad vidjeli pismo zapovjednika na 
kome stoje kolo i vješala? Znate li vi da sam punomoćnik carev, sudac na život i smrt? 


- Znam - odgovori Barbo mirno - tako dakle? O, ubijte me! Moja oporuka je u rukama 
generala Đure Lenkovića, koji će je otvoriti čim poginem. I za vas ima u njoj zapis. Ubijte 
me, ili, ako ste čovjek, iziđite mi na junački ogled! 

- Danilo Barbo - zadrhta Rabata od bijesa - vi nijeste više kapetanom, ja vas lišavam časti 
senjskoga zapovjednika, i za dva dana da ste mi ostavi ovaj grad! 


- Dobro, Rabata! Ja ionako nemam ovdje više posla. Ova tri križa življe mi zapekoše srce. 
Svaki drži se svoga posla, vi vješala - ja osvete! - I razjaren ostavi kapetan sobu. 


- Generale! - viknu Capogrosso, provaliv u sobu - valja brzo raditi. Sve sam pripravio. 
Dobit ćemo, ako bog da, i Orlovića! 


- Čekaj da se predomislim - oklijevaše Rabata. 
- Sjutra će doći Vittorio Barbaro i donijet će pet tisuća cekina! 


- Idi, radi kako znaš - odvrati general spustiv se na stolac. 

Dvadeset draguna sa kornetom pojuri na brzim konjima put franjevačkog samostana. 
Pred vratima zaustavi se četa, a na kraju svake ulice namjesti se po jedan konjanik. Kor- 
net sa dva vojnika siđe s konja i, provaliv u samostan, zapita brata vratara: 


- Gdje je gvardijan? 
- Evo ga gdje ide ovamo hodnikom - odvrati fratar plaho. 


- Gvardijane! - reče časnik patru Viktoru, koji je upravo nadošao bio, staviv mu ruku na 
rame - moj ste sužanj u ime gospodina komesara. Pođite sa mnom! 


- Kamo? Što sam kriv? 


- Buntovnik ste. Naloženo mi je da vas predam kapetanu mletačke galije da vas povede 
u Rim pred sud. 


Fratar se zgrozi, ali draguni, uhvativ ga pod rukom, izvedoše ga na ulicu, i dragunska 
četa tjerala je golim sabljama redovnika do luke, gdje je velika mletačka barka sa dvade- 
set arbanaskih vojnika čekala. U isti čas dovukoše arkebuziri na lancu dvadeset Dalma- 
tinaca do luke. Žalosni, oborena, blijeda lica koracahu nevoljnici. Dvadeset i više godina 
bijahu živjeli u Senju, pobjegnuv od krvnika lava, a sad ih povrati Rabata mletačkoj ne- 
milosti, jer tako je želio mletački general - Paskvaligo. Okolo luke stajahu vojnici držeći 
navinute puške, ali iz kuća provališe ljudi hrleći za vrijednim redovnikom komu su gus- 
te suze kapale niz staro lice. Žene, djeca, starci - svatko je kušao dotaknuti se njegova 
skuta. Došav do mora, reče dragunski časnik zapovjedniku mletačke barke: 


- Pozdrav od njegove ekscelencije gospodina baruna Josipa Rabate jasnoj sinjoriji“7. Evo 
predajem vam, gospodine kapetane, fratra buntovnika da ga povedete u Rim, a izviše 
predajem vam dvadeset dalmatinskih zlikovaca, neka im sudi sjajna republika, njihova 
gospodarica, po svojoj želji. I ostale ćete dobiti čim ih pohvatamo. 

Grozan jauk zadrhta zrakom. Okovani nevoljnici klekoše zadnji put plačući na ovaj ka- 
men koji im toliko vremena slobodnim utočištem bijaše, a sijed starac među njima polju- 
bi tu svetu hrvatsku zemlju. U jedan hip kleknu i ostali svijet, a starac redovnik dignu 
oko k nebu, raširi ruke drhtavice nad pukom i zavapi kroz plač: 


- Bože milosrđa! Svrni okom na ovaj bijedni narod! Izvedi ga iz tmine i pustinje na svjet- 
lo spasa i istine! Zbogom zemljo moja, kolijevko moja! Zbogom, narode moj! Bog te bla- 
goslovio! 


- Blagoslovi i mene! - zavapi knez Posedarić, izvinuv se iz svjetine i kleknuv pred redov- 
nika: - Oprosti im, oče, jer ne znaju što čine! 

I udari svjetina u glasan plač, a fratar položi slabu ruku na glavu junaka. Ali u taj par 
priskočiše mletački vojnici, ugrabiše slugu božjeg, ugrabiše bijedne Dalmatince i odvu- 
koše ih silom u barku, a arkebuziri i draguni rastjeraše narod sabljom i kundakom. 

U kući Posedarićevoj sjeđaše do prozora Klarica vezući, a do nje stajaše Đure Daničić, 
zadubiv svoje oči u lice krasne djevojke. 

- Đure! - prihvati djevojka dignuv glavu - veliki li smo grešnici kad nam bog nasu u čašu 
radosti toliko pelina. Mišljah da će nam skoro osvanuti sreća, a eto nam je zagrnu crn 
oblak i - sam milostivi bog zna, kad li ću vaša biti. 





47 jasna sinjorija, tj. serenissima signoria - prejasna gospoda, naziv za Veneciju 

- Utješite se, Klarice draga! Smijemo li pomišljati o sreći gdje se svuda nesreća odaziva, 
smijemo li se veseliti gdje drugi plaču? Koliko li poteče nevine krvi ovih dana? Oh, Kla- 
ro, junačko srce svija mi se od boli kad vidim šta tu biva. Ah, da ima pomoći, da možemo 
krvnika uništiti. Ali mi smo zatvoreni u gradu, malo nas je, i narod je klonuo duhom, a 
krvnika čuvaju lumbarde i cijela vojska. Užasno je to! 


- Ah, eto nam oca - primijeti Klarica virnuv iz prozora - baš mi je drago da dolazi, jer ni- 
jesam rada da je u takvo vrijeme van kuće. - Zamalo uniđe knez Martin u sobu, mrk i 
nijem. Baciv kapu na stol, sjednu u kut, stiščući šake na koljena, spustiv nujnu glavu. 


- Đure - reče napokon - znaš li, Mlečići odvedoše gvardijana. 

- Mlečići? 

- Ja slutim za izdaju! 

Ali još ne bje knez svršio riječ, a u sobu stupi poručnik Capogrosso. 


- Čast mi je pokloniti vam se, gospodine kneže; njegova milost, gospodin carski komesar 
barun Josip Rabata pozivlje vaše plemenito gospodstvo na dogovor u važnu poslu, da se, 
koliko mislim, privedu Uskoci na red. 


Klara problijedi, a vjerenik joj se prenu. 

- Gospodin Rabata mene? - dignu knez u čudu glavu, - čudim se. Međutim odmah do- 
đoh za vama, gospodine, i bit će mi drago, mogu li mu biti od koristi. 

Capogrosso omjeriv rukom mladu i vojvodu, pokloni se i ode rekav da su poslovi vrlo 
prešni. 

- Ne idite, oče! - zagrli djevojka oca. 


- Zašto da ne idem? - odgovori knez - možebiti mogu kako umekšati vuka i olakšati na- 
rodu bijedu. 


-Ija ću s vama! - doda Daničić. 
- Nipošto! Ti mi čuvaj kuću. Nadam se da ću se skoro povratiti. 
- Oh, dođite, dođite skoro, slatki oče! - moljaše djevojka, a suza joj skoči na oko. 


- Miruj! Ima te tko čuvati! Zbogom, djeco! - reče knez poljubiv djevojku u čelo i podav 
ruku Đuri. 


Ura za urom minula; govorkajući milo, čekahu zaručnici; ali još ne bje kneza kući. Majka 
Lucija bila je već dva puta poslala služavku neka knez k njoj dođe, ali joj Klara odgovori 
da ga još nema. 

- Korite nas žene - reče Klara zaručniku - da smo brbljave, ali kad se tek vi muževi sasta- 
nete, nema govoru ni kraja ni konca. Šta li će smisliti u kaštelu; nu sad će, mislim, skoro 
doći. Ded, Anice, pogledaj pred vrata, ide li gospodar? Ali čekaj! Đure, molim vas, idite 
Vi u susret. Vi mi ga dovedite. 


Mladi vojvoda pobrza put kaštela. Vrata bijaše zatvorena. 

- Otvori mi! - reče straži. 

- Ne smijem, gospodine! - odvrati mušketir - ove noći ne smije nitko unići ni izići. 

- Ali moram generalu! - nastavi Đure uzrujan. 

- Ne smijete ni vi ni drugi po generalovoj zapovijedi. 

Zbunjen stajaše mladić pred vratima. Nečemu se domisli. Brzo zakrenu u ulicu kraj Ve- 


ljih vrata u stan kapetana Barba. Ne nađe ga, i povrati se Klari. Djevojka se prepa opaziv 
zaručnika bez oca. 


- Otac, gdje mi je? 

- Ne znam. 

- Bijeste li u kaštelu? 

- Ne puštaju nikoga unutra. 

- Ni - ko - ga? Bože! Bože! - uhvati se djevojka za glavu, hodajući nemirno po sobi, zatim 
nastavi: - Idite, idite, molim vas, potražite Barba - - 








- Ne nađoh ga, Klaro! 

- Dakle Hreljanovića, Mikulčića - idite biskupu - idite, pitajte - jane znam ništa - ništa! 

- Idem! Zbogom, Klaro! 

- Već je i kasno - ali molim vas, idite, pa mi javite sutra - ili još danas - vi ćete to bolje zna- 
ti - meni je krv sunula u glavu. 

I opet poleti Daničić prema kaštelu. Ujedanput doču niz ulicu silnu trku. Opazi gdje leti 
čovjek raširenim rukama bez daha, a za njim časnik sa četom goričkih vojnika. Sad dos- 
tignuše vojnici bjegunca. 

- Pomozi, Isuse! - zavapi čovjek, ali časnik zarinu mu straga mač kroz rebra i čovjek klo- 
nu u svoju krv. 

- Šta si tražio, dubrovačka psino, u Senju, to si dobio! - nasmija se gorički časnik izdišu- 
ćemu ranjeniku. 


Ali Daničić poleti dalje, sva mu je krv kipjela, a srce spopadao neobičan nemir. 


Baš je odbilo osam na stolnoj crkvi Sv. Jurja kada dođe na trg pred kaštel; vrata bijahu 
zatvorena. Straža stajaše kao kamen. Ali čuj! Iz kaštela orio se bubanj, čula se riječ voj- 
ničkog zapovjednika. Vrata se otvore. Iz njih proplamti crveno svjetlilo zubalja, u kojima 
se čudno ljeskahu puške i kacige mušketira. Iz vrata iziđe pedeset vojnika bakljonoša i 
dvije satnije pješaka pod puškom. Bakljonoše razrede se u kolo, pješaci svrstaju se zdes- 
na i slijeva kraj vrata. Četiri momka prislone nad vratima dugačke ljestve. Sad se popinje 
jedan momak na ljestve. Nešta nosi pod rukom. Sad je navrh ljestava. Zabija klinove. Sad 
je nešto objesio. 

- Ha! ha! ha! Felice notte! - nasmija se momak. Bubnji zatutnjiše, baklje planuše, a užasno 
rumenilo zadrhta na dvjema krvavim glavama, koje su visile nad vratima kaštela, na 
glavi ledeničkog vojvode Marka Marglitića - i kneza Martina Posedarića. 


Krv šinu mladiću u glavu, oči mu se zamute, bubnjava mu šumjela mozgom. Sve mu se 
činjaše tlapnjom. Nestade zubalja, nestade vojske, straža zaklopi vrata. Sve mu se činilo 
tlapnjom. Ali nije - tlapnja, ah, nije! Znoj mu skoči na čelo, rukama uhvati glavu. Da, da, 
da, istina je, cijela, grozna istina! Istinu pokazuje bijeli mjesec, sterući svoje svjetlo na li- 
jepo blijedo čelo, na otvorene velike oči, na crnu kosu - na krv Martina kneza Posedarića. 
Zazeblo mladića, a glava mu gorjela; tisuću noževa da mu je sjelo u srce, ni kapljica ne bi 
bila skočila na grudi. A sve bijaše nijemo, sve gluho - sred puste zimske noći. Jedva živ 
hvataše se mukom zida i, hodajući natraške, udaljivao se malo-pomalo od groznoga po- 
zorišta, a zatim trčaše uz ulicu, niz ulicu, bez uma, bez glave, trčaše gradom kao zvijer 
pune dvije ure. Tri puta dođe pred Klarinu kuću; na njezinu prozoru drhtaše svjetlo. Ali 
ne - nije smio unutra. Uto mu sinu misao. Zakrenu natrag uzbrdo. Pred kućom kanonika 
Tvrdiševića stade i poče lupati halkom. Bez duše pade pred starcem na koljena. 


- Vi ste Klari - kum! Rabata ubi joj oca. - Krvava glava visi nad vratima kaštela - ona ne 
zna - recite joj vi - jane mogu! 

IX. 


U rano jutro pođe mladi vojvoda sa ocem u kneževu kuću. Mladić nije vidio je li noć ili 
dan, sjaje li sunce ili mjesec, mladić nije ćutio je I zima ili ljeto, mladić nije opazio kako 
bijesni vojnici kundakom tjeraju žene, djecu, starce ulicama. Mozak u glavi bijaše mu 
kamen, a srce je kipjelo kao senjska bura. Uspeše se na stube. Vrata bijahu otvorena. U 
kutu šaptaše sjedoglavi kanonik Tvrdišević sklopljenih ruku tihe molitve. Suteći stajahu 
do prozora Barbo, Hreljanović i patricij Homolić, a na postelji sjeđaše obučena rasute ko- 
se - Klara. Složiv ruke u krilu, buljaše ukočenim očima pred sebe. Reć bi da je od kame- 
na. Samo katkad drhtnu joj usna, liznu iz crnog oka bjesomučan plamen, samo katkad 
skoči na crvene nabrekle vjeđe živa, gorka suza. Bijaše nijema, gluha, slijepa, samo u gla- 
vi vrtjeli joj se usijani moždani. Mladić zaustavi se na pragu. 

- Je! da je živ? Je l'? Recite, Đure! - skoči djevojka munjimice prema mladiću - imajte mi- 
losti. Ziv, živ! To sve je san - san! - nastavi pritišćući prste čelu - san? san? Kriste bože! 
Nije, nije san! Oca mi ubiše - oca - oh! oh! oh! - i baci se licem na postelju. 

- Klaro! - stavi joj mladić ruku na rame. 

- Ne dirajte me, Đure! Sve tijelo mi je jedna rana! - pridignu se poslije časka djevojka. - 
Joj! Joj! Samo da pameti nemam - da mi je leći u crnu zemlju! Tebe - tebe junaka - diku - 
zvijezdu - tebe, oče, razderahu vuci - tebe smače krvnik, krvnik Rabata. - Recite, je | toga 
čovjeka rodila majka? Zna li on što je srce, što je suza, što je dijete? Ubiše - - 

Suznih očiju, nijemi gledahu svi jadnu djevojku. 

- Ubiše? - ozva se mukli glas od vrata. Svi krenuše glavom. Na pragu stajaše slijepa, zgr- 
bljena majka Lucija upirući se u štap. - Cula sam krič i spuzih niz stube amo. Ubiše? Ko- 
ga? Nikolu? 

- Ah, babo, slatka babo - baci se Klara zdvojno pred staricu, obujmiv joj koljena - ubiše mi 
oca, Rabata mu skinu glavu - babo, babo moja! 

- Martina? - vrisnu starica zadrhtav, i slijepe joj se oči zavrtješe grozno - bože! - jesi li 
spavao? Oprosti mi taj grijeh! - prekriži se starica triput. Muškarci priskočiše da je pridr- 
Ze: 

- Ukraj! - viknu stara - gdje je? Gdje mu je truplo? Povedite me k Rabati. 

- Ali, kumo! - utješi je kanonik. 

- Povedite me k Rabati! - lupnu starica srdito štapom u zemlju. - Vi me, kume kanoniče, 
povedite, i Đure - jesi li tu? I ti pođi. A vi ostajte mi kod golubice! Cuvajte je. Idem po 
sina. 

Kanonik i vojvoda uhvatiše staricu pod rukom da je povedu u kaštel. Polagano koracaše 
u papučama stara zgrbljena kneginja. Suznih očiju gledahu je po ulicama mrki senjski ju- 
naci. Straža htjede im kratiti ulaz, ali Đure gurnu mušketira na stranu. Pred vratima Ra- 
batine sobe stajaše poručnik Capogrosso. 

- Vodite nas generalu - reče vojvoda. 

- Ne mogu, kod njega je mletački izaslanik, gospodin Vittorio Barbaro. 

Vojvoda odrinu poručnika od vrata. 


- Ukraj, krvniče! - zaškrinu mladić zubima, i otvori brzo vrata. 

U sobi sjeđaše Rabata, a do njega Mlečić Vittorio Barbaro, poslanik generala Paskvaliga. 

- Tu je - šapnu kanonik starici. General skoči na noge. 

- Tko je smio? - zaviknu Rabata. 

Starica trznuv se, osovi glavu, zatim progovori: 

- Ja, kneginja Lucija Posedarićka. Jesi li ti tu, Rabata? Gdje mi je sin, moj sin Martin? Po 
njega dođoh. Gdje mi je sin? 

- Šta me pitate? - promrmlja Rabata - bijaše buntovnik, objesih ga, skinuh mu glavu. 


Starica se propne. Žuto joj lice omrknu pod bijelom maramom, a mrtve oči točijahu se 
kao dva staklena koluta. I dignu štap: 


- Ded! Gdje si, zlosine? Da te se dodirnem - vriskaše Lucija tražeći štapom po zraku - ob- 
jesio Martina? Plemića? Kneza? Junaka? Kao roba! Vidiš, jakrepe! Ja sam slijepa, stara 
majka. Mlađeg mi dvadeset godina nema. Osta mi stariji, moj štap. Ti si ga slomio. Osta 
mi jedinica unuka, ti je ubode usred srca. Ti - krvopijo koji gaziš lice carevo! Ti si se na- 
pio slatke krvce čeda koga sam nosila pod srcem, ispraznio si mu srce do zadnje kapi, a 
meni nisi ostavio ništa. 

- Ženo! - kriknu Rabata. 


- Šuti, kugo ljudska! Dođoh ti u pohode. Vidiš li ovo suho drvo u mojim rukama? Osušio 
se tako i ti, i kad se to drvo zazeleni, cvala ti sreća. Nogom si me turnuo u grob, bog ti ne 
dao svete zemlje, ni uskrsa, i kad dođemo zajedno na sud božji dat ću bogu pravedniku 
ovaj štap, a na njemu urezane tvoje grijehe krvlju našega roda. Sina mi daj! Mrtvog sina 
da ga zakopam! Sina mi daj! - I starica klonu Daničiću na ruke. 

Rabata, prisloniv se blijed o zid, drhtaše. Po njegovu čelu treptjele bore; blijede modre oči 
zabadale su u tlo, a ljevicom pritiskaše na srce; a Mlečić stajaše kao kamen. 

- Vojvodo! - ruknu Rabata - platit ćete mi što dovedoste amo tu ludu ženu. 

- Već nijesam vojvoda! - dignu Daničić glavu - poslah svoju ostavku u Gradac. Ja sam 
Đure Daničić, velikaš kraljevine, vlastelin senjski i narečeni zet Martina Posedarića, koga 
iznenada ubiste. Dajte nam mrtvaca! 

- Generale! - provali bez daha u sobu mlad časnik pod kalpakom u žutoj dolami - ja sam 
Borisavljević, časnik garde generala Lenkovića. Sto me je konj nositi mogao, letio sam 
amo. Evo vam pisma od mog generala. Citajte! - Rabata svrnuv oko na pismo, protrnu. 

- Da ne dirnem u Posedarića? - reče muklo - prekasno. Objesio sam ga. Capogrosso, pre- 
dajte tim ljudima truplo. 


- Toga junaka? - prestravi se hrvatski časnik. 


X. 


Lagano dizao se mjesec na planine. Uskom tmurnom ulicom iđahu dva čovjeka. 


- Capogrosso! - reče prvi - dobro ste obavili svoj posao. Glava je zmiji pogažena. Vijeće 
desetorice odužit će vam se kako ste zaslužili. 


- Hvala vam, signor Barbaro! Još prekosutra da krenemo divljake iz Senja, pa prejasnu 
republiku neće više boljeti glava. 


- Ali je mnogo tih hajduka van grada? 

- Dosta ih se povratilo. Zatjerasmo im žene i djecu u škripac, pa im to potajno doglasis- 
mo, i tako dođoše na milost, a prekosutra ih otpravismo u Otočac. Je I Rabata primio 
plaću? 

- Izbrojih mu pet tisuća cekina i predah mu od sinjorije veliku zlatnu kolajnu. Vrijedi dvi- 
je tisuće cekina. Ta je Posedarićeva glava dosta skupa. Ali pukao bih od jada što ne ugra- 
biste Jurišu. 

- Mudar je on, i Rabata ga se nešto boji, osobito otkako je primio Lenkovićevo pismo. A 
da, vi ste osobito kivni na Jurišu, signor Vittorio, on vam je oteo lijepu Bodulku. 


- Jesam, sangue di dio, da ga imam! Ali gdje je ona? 

- Ta ovdje u gradu. Hoćete je? A, per Bacco! - lupnu se poručnik dlanom po čelu. - Sunu 
mi nešto glavom. Kako bi bilo da vam priskrbimo Dumu i uhvatimo Orlovića, u jedan 
mah? 

- Kakva je to đavolska dosjetka? - nasmija se Vittorio. 

- Pustite mene. Dođite sa mnom! 


Oba zakrenuše za ćošak. Proverav se kroz nekoliko uličica, dođoše do kolibe blizu grad- 
skoga zida. Poručnik kucnu tri puta na prozor. Za časak sinu iznutra svjetlo, a za drugi 
čas otvoriše se vrata. Mlečići zađoše u kuću. U malenoj mračnoj komori stajaše postelja 
pokrivena gunjem, raskliman stolac, star stol, a na njemu svjetiljka i boca rakije. O zidu 
visijaše puška, nož, torba i velika srebrna slika Bogorodice. 


- Oj vi, gospodine! - stade kuštrav riđoglavac otirati oči. - Ta šta vas nosi amo u to doba? 
Već je i minula ponoć. Malo prije čuh kako straže doviknuše. 

- Bogdaniću - prihvati Capogrosso sjednuv na postelju i dignuv cekin uvis - poznaješ li ti 
to? 

- E, kako ne bi - isceri Bogdanić zube - cekin! 

- Za to se dobiva mnogo rakije - nastavi časnik, dočim je Vittorio kraj vrata stajao. 

- E dabome - odvrati Uskok. 

- Za glavu crnoga Nike dobio si danas deset cekina. 

- Jesam, i vrijedila je. 

- Pa kako ga ulovi? - zapita Vittorio. 

- E, gospodine - Bogdanić će - lijepo. Ali bio je to i magareći posao. Da ga živa donesem! 
Jesam li dadilja, a on ludo dijete? E, onako kvrc iza pećine - za to se mnogo i ne pita; ali - 
živa! Pustiše me iz grada. Ja izvadim nož, zarežem nožem malko ruku, te je briznula krv. 
Sve na skokove pojurim na Orlovo Gnijezdo, gdje se po špiljama kriju Uskoci. Ja pred 
njih pa jadaj, pa jao, majko moja! I slagah, kako me htjeli objesiti, a ja se sakrio, i bjegao, i 
kako me je dragun ranio, a ja jadan sa zida skočio, pa jedva glavu iznio, i više te ciganije. 
Bome povjerovaše. Napojili me, založili me, povezali mi ranu. Tu sam dva dana živio 
baš gospodski. Nađem tu i crnog Niku, budi mu duši lako! »Niko«, rekoh sinoć, »peče 
me rana. Nešto sam ti kriv, ali evo, dosta za mene pokore, pa kršćanska smo djeca. Ded, 
Niko, siđi sjutra zorom malo niz brijeg, pa traži ondje pod pećinom nešta korijena za mo- 
ju ranu.« - »Dobro«, reče Niko, »kad nas je nevolja sastavila, kanda i nije ništa bilo, riđa- 
ne. Hoću!« - U zoru pođe moj Niko nizbrdice, žalosna mu majka, a ja gmižice grmom niz 
goru, pa uljezi za pećinom pod grm, mrtav kao i lija, kad se na tića omrsi. I dođe Niko. Ja 
ni makac, on sve bliže meni, a dobre pol ure od špilje. Niko se sagnu, a ja skoč' na leđa 
mu, zabaci mu kabanicu preko glave, sveži klečeći na leđima i glavu i ruke, prekorami 
ga kao vreću, pa trč! s njim bez obzira u Senj. Zao mi je, te jadnika sam ne proburazih. 
Gledao sam sa strane kako ga predadoste mletačkim Arbanasima, a oni urličući kao vuci 

spopali jadnika, pa na konopcu nebu pod oblake, ni da mu zbogom rekoše. Jadni Niko! 
Sta ćemo? 

- Jesi hulja bez para - nasmija se poručnik. 

- Šta ćete? Kad u susjeda kokoši nema, a ti ih kradi svomu gospodaru. Suho grlo ne čeka 
božje kišice. 

- Čuj - nastavi Capogrosso - dobit ćeš trideset takovih žutaka. 

- A da? Kako? - začudi se Bogdanić. 

- Uhvati živa Jurišu! 

Uskok uzmaknuv, počesa se za uhom, pa će nato: 

- Jeste li čuli, gospodine poručniče, taj orah ne ide na svačije zube. 

- Dobit ćeš četrdeset. 


- Hm! Da to nije gotova glava bez ramena. Juriša je junak, ali je i lija, a pred Uskoke ne 
smijem. Raznijeli bi me, jer su valjda za Niku naslutili. 


- Ti radi kako znaš. Namami ga u grad. Doglasi mu da je onaj mletački gospodin, komu 
je oteo Dumu, u Senju, i da će je sobom povesti na Krk. 


- A! - zaklima Uskok glavom, omjeriv Vittorija - tako; valja vam meka. Prišapnut ću ja to 
brbljavomu grobaru koji vozi svaki dan mrtvace iz grada. U njega propitkuju Uskoci, pa 
eto vam sjutra Juriše ovdje. Za drugo se ne brinite. Sve ću vam dojaviti. 


- Ali kako će u grad? 


- Ne bojte se. Juriša je kao i vila. Zna svaki kamen na gradskom zidu, pa vrata su od jučer 
onako otvorena. Ali ne navalite na njega dok ne bude u svojoj kući, i to za jedno dvije-tri 
ure, da se ne dosjeti jadu. 


- Dobro. Laku noć! 


- Da bog da - a da! Kadno prekjučer obijah goru, dade mi neki kaluđer za vas ovo pisam- 
ce. - Uskok maši se u torbu i iznese papir. Poručnik ga primi, problijedi. Na listu bješe 
napisane riječi: »Ili mletačka vješala, ili uskočki nož!« 


- Hajdmo! - reče poručnik zgnječiv list. I Mlečići odoše. 


XI. 


Već se je hvatao sumrak. More bijaše mirno kao mlijeko, po sjajnoj glačini žarila se ve- 
černja rumen, a o pol kristalnoga neba drhtahu majušne zvijezde. Nad gradom Senjem 
sterao se mir, mir bolesnika komu je duša na jeziku. Nakraj male uličice u zaklonu blizu 
trga stajaše kuća uska, nevelika, u koju se od ulice uzlazilo hodnikom na stube ili, kako 
Senjani vele, »balaturom«, a do zemlje vidio si vrata »konobe«, gdje se vino čuva. U ne- 
koj sobici te kuće sjeđaše na šarenoj škrinji mlada žena, moleći boga, a na licima vidio si 
trag teških suza. Soba bijaše malne prazna. Samo je bilo opaziti dvije visoke postelje, a na 
zidu slika Bogorodice. Ta soba bijaše stan vojvode Orlovića - ta ženska bijaše Dume Or- 
lovićka, mlada žena junačkog vojvode. Netko zakuca na vratima, žena se trznu, lecnu. U 
sobu zatisnu glavu baka. 


- Dume! - šapnu žena - Dume! Dobar večer! 


- Da bog da - odgovori Dume - šta vi tu, susjedo? 

- Skočila sam k vama - nastavi stara - hoću da spržim malo ribice, pa valja da se vratim. 
Dume! Pomozi vam majka božja trsatska, zlo ide na vas; čuvajte glavu. 


- Zlo? Šta bi još goreg biti moglo? Bez muža stojim kao barka na buri. 
- Da ne može gore? I kako! Ima tu u Senju neki Mlečić Vittorio. 
- Vittorio! - skoči Dume, problijediv i uhvativ držak noža za pojasom - Vittorio! 


- Evo vidite, Dume! - Samo da mi se ne prižgu ribice. Da, da! Vittorio! Reče mi kuma 
Magdalena da je pričuhnula dvije-tri besjede od vojnika da se Vittorio spravlja na vas. 
Cuvajte glavu, zla su vremena - ali pst, ja sam to samo čula. - Laku noć, Dume, laku noć! 


Stišćući čvrsto držak noža, hodaše mlada žena nemirno po sobi. Prsi joj se nadimahu si- 
lovito, oči plamćahu kao od vrućice. Napokon kleknu, sklopiv ruke, pred Bogorodicu, i 
moljaše svom dušom, i plakaše svim srcem. Vrata zaškrinuše. Noćni dah utrnu svije- 
tiljku. 

- Dume! - šapnu netko na otvorena vrata. 

- Pomozi, Isuse! - vrisnu žena, skočiv na noge, i opazi pred sobom vojnika, komu se ka- 
ciga ljeskala o mjesečini. 

- Dume! - viknu čovjek glasnije i, zatvoriv vrata, baci kacigu. - Dume, slatka ženo! - raširi 
ruke prema mladoj ženi. Pritisnuv ruku na čelo, stvori se Dume kamenom, ali za tren 
poleti čovjeku na grudi, kličući: 

- Jurišo! Jurišo! Oh moj - moj Jurišo! Moj dragane! Moj dane! Ha! Ha! Ha! Ti si, ti si - ti! 
Ah, hvala ti, veliki bože. 


Sto mu je snažna ruka dala, privinu junak ženu na svoje srce, što mu je srce dalo, sastavi 
usta sa usnama milovanja svoga, a iz oka kanu mu kaplja na bijelo joj čelo, kaplja kao 
žarko gvožđe. 


- Dragane, reci poboga! - zapita Dume, uhvativ rukama lice - kako si došao? Kakvo je to 
na tebi odijelo? 


- Čuh od grobara da je Vittorio u Senju, i za tebe da se zlo misli. 
- Jest u Senju - zadrhta Dume. 


- Glava mi je pucala, srce kipjelo. Prije nekoliko dana uhvatismo u šumi pijana draguna. 
Njegovo odijelo navukoh da mogu slobodno od Rabatine straže u grad. Zar sam smio 
pod svojim licem doći amo gdje čekaju vješala? Uđoh u grad, evo me! Ali šta je to? Soba 
prazna? 


- Sve mi odniješe Rabatini vojnici, jer da je to ukradeno blago. 

- Oh, božji grome! - lupi se vojvoda šakom u čelo - kakva li kuga dođe na naš rod! 

- Oh, da sve znadeš, da si čuo za bijednog kneza - 

- Sve znam - odvrati junak spustiv glavu. - Bijedna Klaro! Jadni Daničiću! Nu ti - ti pođi k 
njima, ti u ovoj kući ne smiješ boraviti sama. 

- Ati? 

- O zori k braći u goru! 

- Ali ako te prepoznadu? - Bože, veliki bože moj! - zajeca žena - - ako - - čuj! Tko ti reče 
da je Vittorio ovdje? - 

- Grobar. 

- A njemu? 

- Ne znam - - - 


Netko pokuca. Vojvoda stisnu za vrata. 

- Tko je? - zapita Duma. 

- Ja sam - Homolićev Fran! - ozva se glas dječaka. - Evo, Dume, listić za vas! - Žena otvori 
vrata i uze dječaku pismo. 

- Laku noć! - viknu mali i odleti. 

- Zapali svijeću. Zaključaj vrata. Da vidimo! - progovori Orlović. Žena učini, a on uze či- 
tati listić: - »Cestita gospođo! Od hrvatskog časnika saznao sam da će Orlović doći veče- 
ras u grad. Rabata zna za to. Zatvorit će vrata. Uhvatit će Vam muža. Cuvajte ga. Poz- 
dravlja Vas Danilo Barbo.« - Vojvoda problijedi. 

- Neka dođu! Skupo će mi platiti glavu. 

- Šuti! - prestravi se Dume. - Mnogo ih je, ubit će te, a ja? Bože, bože! Sad mogu doći. Jao, 
jao! Sto ću nevoljna? - bjedovaše žena, ali ujedanput sunu uvis. 

- Dođi sa mnom, uzmi kacigu! - Nehotice pođe Orlović za ženom iz sobe. U hodniku ot- 
vori Dume niska vratašca, i držeći svjetiljku, uđe u otvor. Muž za njom. Lagano spusti se 
žena niz ljestve u pivnicu. - Dođi, Jurišo! - šapnu ona dršćući. Dođoše do tla. U niskoj 
presvođenoj konobi stojahu bačve, sanduci, a u kutu prazan badanj. Zena odmaknu ba- 
danj, a pod njim zinu u zemlji duboka rupa. Muž se začudi, a ona mahnuv mu prstom, 
reče: 

- Vidiš. To iskopah dočuv da se zlo sprema Uskocima, da sakrijem naše siromaštvo i - 
tebe. Sto imasmo vrijedna, sakrih, sad ću sakriti najvrednije - uđi Jurišo! 

- Ja - junak?! - uzvrti se vojnik. 

- Molim te - mene radi - zamoli blagim glasom žena. Juriša skoči u rupu, a Dume, tresući 
se kao šiba, turnu prazni badanj na staro mjesto i, popev se iz konobe na hodnik, zatvori 
vratašca. 

Za jednu uru sastaše se za ćoškom Orlovićeve kuće dva čovjeka. 

- Poručniče! Sad je hora da povučemo mrežu - izbijeli Bogdanić zube. 

- A znaš li sigurno da je unišao? - zapita Capogrosso. 

- Ne fali. Ode mu glava! - Poručnik zađe u bližnju ulicu. Zamalo se povrati, a uz njega 
sijevalo o mjesecu dvadeset mušketirskih kaciga. 

- Deset momaka ostat će na ulici - zapovjedi poručnik. - Pripravite puške! Ostali neka 
pretraže kuću od krova do zemlje. Pripravite puške! Bez krvi neće biti, jer je junak. Zas- 
tavnik Olcinger naprijed! - Mušketiri popeše se brzim korakom uz stube, a pred njima 
dugački zastavnik, noseći baklju ljevicom. 

- Otvori! - grmio je časnik, dok Bogdanić i poručnik čekahu na ulici. 

- Tko je? - odgovori ženski glas. 

- Otvori u ime gospodina generala Rabate! - viknu Holcinger, i rastreskav kundacima 
vrata, provali ljuta mu četa u sobu. Sred sobe stajaše Dume. Groznica je tresla. Vojnici 
uzmakoše. 

- Gdje je Orlović? - kriknu časnik. 

- Juriša? Valjda u gori. 

- Ne šarajte! Tu je, u kući. Gdje? - U taj par pojavi se Capogrosso. 

- Tu? Jeste li poludjeli? - odvrati Dume naoko mirna. 

- Pretražite kuću! - naredi poručnik. Četa se raziđe bukom po kući. Dugim mačem pro- 
bode zastavnik postelje, izbaci posteljinu, prevrnu škrinju. Ništa! A Dume stajaše mirna. 
Mušketiri se povratiše. Orloviću ni traga, a Dume stajaše mirno gledajući poručnika. 

- Corpo di Bacco!*8 - lupnu Capogrosso nogom - eto nas prevari pijanica Bogdanić. Gdje ti 
je Orlović? - otresne se na Uskoka koji se je došuljao bio. 


- U kući je - odvrati Uskok, zabodavši svoje oči u Dumu, ali ona stajaše mirno. 

- Poručniče! - doleti jedan karlovački pješak - šta tu tražite? Orlović vele da se je zavukao 
u jednu kuću pokraj mora. Tako viču po gradu! 

- Naprijed, momci! Onamo! - trgnu Capogrosso svoj mač, i da pojuri s četom put mora. 
Dume uzdahnu. 

- Stan'te! - kriknu Bogdanić na ulici - eto konobe! Pretražite je. U njoj vam je! - Dume uh- 
vati se za srce. Mušketiri razbiše pivnici vrata, a provaliv u nju, dignu zastavnik zublju. 


- Ništa! grom i pakao! - rasrdi se poručnik. 


- Čekajte! - nasmija se Bogdanić - da vidimo! - I pođe od bačve do bačve. Svaku prevali, 
svaka prazna. Dođe do badnja. Zaviri u nj! - - 


- Ništa! - zaškrinu zubima. - Ode četrdeset cekina! 
- Naprijed, mušketiri! - dignu Capogrosso mač - prema moru. A ti huljo! platit ćeš mi! 
Četa koracaše hrlim korakom prema moru. 


Bubanj udaraše muklo, škadron konjanika poleti munjimice iz kaštela, sva vojska krenu- 
la k moru da pretraži sve kuće, crkve, samostane, da nađe zlotvora Orlovića. Ali u male- 
noj sobi klečaše Dume uzdignutih ruku šapćući kroz suze radosnice: - Bože moj! Spasite- 
lju moj! Velik si, milostiv si; hvala ti, slava ti! 

Ulica osta pusta. Mjesečina sterala se taracom. Sred ulice stajaše Bogdanić. Kušajući pal- 
cem goli nož, šapnu: 

- I opet je Juriša u kući! Ne puštam četrdeset cekina. - Lagano zavuče se Uskok za ćošak i 
tu se zguri. Zamalo pojavi se na pragu konobe dragun pod kacigom. Orlović ozirnuv se 
dva-tri puta, pođe dalje prema ćošku. Da zakrene - ali iza ćoška zabljesnu nož! Juriša 
klonu - ali u hip zamahnu šakom i udri - a pred njim ležaše omamljen Bogdanić. 


- Huljo, zaboravi da imam košulju od gvozdene žice. 


U jedan mah strgnu vojvoda sa Uskoka dugi pojas. Razderav ga u dvoje, zaveže izdajici 
usta, sveza mu noge i ruke pojasom. Brzo naprti Uskoka na leđa, uhvati nož zubima i 
ovako pohrli put gradskoga zida do Veljih vrata. Tu se uspinjahu uza zid drvne stube. 
Vojvoda se pope uz njih. Sad stajaše na zidu - ali o mjesecu sijevnu puška stražanina. 


- Stoj! - zagrmi straža i naperi pušku. Kao munja okrenu se vojvoda, držeći svezanog Us- 
koka prema straži u zraku ljevicom, privezujući uže uz gvozden klin u zidu. Puška pla- 
nu - Bogdanić zaruknu, ritnuv se u zraku. Pogodi ga zrno u rame. Mušketir poleti prema 
bjeguncima, ali vojvoda šinu uvis, dignu Uskoka i tresnu njime vojnika, stražar zatetura - 
i oni Uskok sunuše u dubinu - a vojvoda, uhvativ konopac, spusti se kao zmija niz uže i 
nesta ga u goru. Još se orila bubnjava, još se čuo korak pješadije i topot konja - i zavlada 
mir - tihi gluhi mir. 

Drugoga jutra nađoše pod gradskim zidom razmrvljene ostanke stražanina i Uskoka 
Bogdanića. 





“8 Corpo di Bacco - tal. psovka, Tijela mu Bakhovog! 

XI. 


O devetoj uri razlijegaše se nad Senjom gromorno zvono stolne crkve Svetoga Jurja, 
»confaluna i patrona« grada. Kroz visoke prozore crkve titralo sunce, sterući svoje zlato 
nad narodom, nad gospodom, nad kamenom. Pred oltarom gorahu silne voštanice, dim 
tamjana vitlao se čudno o suncu, a orgulje grmljahu širom visokog svoda. U crkvi stajaše 
poredano trista uskočkih vojnika pod oružjem. Na svakoj glavi sjedaše crn kalpak, na 
svakim prsima sijevahu toke, za svakim pojasom blistaše nož, u svakoj desnici počivaše 
diljka, a sa ramena padaše crvena kabanica. Pred četama stajahu vojvode pod perjani- 
com, zastavnici pod izderanom zastavom. Veselo titralo sunce nad njima, a oni? Mrki i 
tužni. Trista Uskoka, ta trista lavova. Lavova? Da, o ropskom lancu. Poći je, ostaviti Senj. 
Tako hoće mletački poslanik, tako zapovijeda general Rabata koji se kraj velikog žrtveni- 
ka bani sred svojih časnika. Poći je u Otočac, u Brinje, u Prozor, dalje od mora, sa ženama 
djecom, starcima. Zašutješe orgulje. Sva Rabatina vojska, stojeći pred kaštelom, izbaci 
puške, bubnji zabubnjaše, svirale zasviraše - a plač žena što su sjedile na kolima pred 
crkvom prodiraše zrak, i mnoga suza vinu se u crkvi niz junačke brkove. U crkvi umuk- 
nu sve. Sa oratorija gledaše zaklonjen Barbaro i poručnik Capogrosso. 

- Ljepše parade nije doživjela mletačka republika - nasmija se Vittorio. 

- Inije - odvrati časnik. 

Sad se okrenu biskup de Dominis da blagoslovi narod. U jedan hip zadrhta, problijedi. 
Oku mu zape na slici, na krvavoj glavi svetog Ivana Krstitelja. Bilo je biskupu kanda živa 
krv teče iz glave. I dignu biskup ruku, a jače problijedi. Nedaleko od žrtvenika klečaše 
na kamenu u crno zavita - Klara. I kako biskup dignu ruku, dignu Klara veliko, sjajno 
oko - i pogleda Dominisa. »Ne mori!«, jeknu tajanstven glas u njegovoj duši paklenom 
jekom i, svršiv blagoslov, pohiti bez obzira u sakristiju. 


Polagano pomicaše se uskočki narod kroz Velja vrata na Vratnik. Vojnici, konji, kola, dje- 
ca, djevojke, starice, starci - sva ta čudna povorka komešala se gorskim putem; sve je šut- 
jelo, plakalo, molilo, sve je to nijemo prolazilo kraj kaštela, gdjeno stajaše osovljene glave 
slavni junak Rabata, igrajući prstima sa velikom, zlatnom kolajnom na prsima, a uz njega 
blagosivljao putnike biskup. Nadođe i četa starca Milovčića. 

- Zbogom, vojvodo! - podviknu mu de Dominis. 

Starac se ustavi i, omjeriv biskupa okom sokolovim, reče: 

- Ti blagosivlješ taj narod? Pamtiš li naš ugovor u tom kaštelu? Bog ti prostio! 

Četa krenu dalje, a Dominis poniknu nikom. 

Narod stajaše nad Vratnikom. Kao alem blistalo more, a iz njega provirivahu pitomi oto- 
ci. Evo i bijele crkvice na rtu, eno i starca Nehaja - evo podno gore na obali morskoj sta- 
roga slavnoga Senja - a nada svim širilo se jasno, plavetno nebo, kao čaroban krov. Još 
jedan hip, još jedan mig - i uminut će more, uminuti otoci, masline, Senj - kolijevka, gro- 
bovi - slava - sve što je srcu milo i drago. Tu stade uskočki narod, a preda nj izađe stari 
vojvoda Milovčić. I skinu kapu, i reče narodu: 

- Evo, djeco! Poći nam je! Kamo? To bog zna. Još jednom pustite oko niz goru - zadnji 
put, još jednom poglednite slavno mjesto što vas porodi na ovaj svijet, što vam čuva kos- 
ti vaših otaca - još jednom to zlatno more, puno vašeg slavnoga imena. A sada, gdje vam 








53 


August Šenoa: Čuvaj se senjske ruke 





je ime? Nema ga. U pustinju ideš, narode moj, pošteni narode, u pustinji odnjihat će 
majka svoje čedo, i samo majčina pjesma spominjat će Senjane Uskoke. Zbogom, zipko 
naša, zbogom, slavo naša, zbogom, štite! Pogledaj još jednom ovu tvoju siročad koju po- 
gnaše da obija bijeli svijet kao ptica bez gnijezda! Zbogom! Čuvala te ruka nebesnica, i 
cvala ti sreća! 


Muklo jecanje odazva se starcu. I kleknu narod da poljubi svetu hrvatsku zemlju, za koju 
je prolijevao toliko krvi - a jadna i bijedna starica dignu kamečak s puta i dade ga sinčiću 
rekav: 


- Drž', djeni to za srce, rodna ti je to, sveta zemlja, ugrijat će ti dušu i u kasne dane! 
Narod dignu se na put idući lako, lagano, dok ga nestade u pustome gorju, ali na pećini 
kraj Vratnika sjedaše blijedi Dominikanac pokrivajući rukama lice, plačući kao što je Je- 
remija plakao nad Jerusolimom. 

Uvečer pokuca na Klarinim vratima kapetan Barbo. Klara sjeđaše u kutu sa Dumom. 

- Dođoh - reče kapetan - da vam kažem zbogom. Za jednu uru polazim u Gradec pred 
nadvojvodu da mu dojavim što se tu zbilo. Vidite! Na prsima mi je uvezen četvrti križ - 
vaš otac. Cuvao vas bog i moj prijatelj Đure! 


XIII. 


U prostranoj sobi gradačkog nadvojvodskog dvora sjeđaše do prozora gospođa pristara, 
prosijeda, u širokom odijelu od crne kadife, pod crnom koprenom; vrh širokog i jakog joj 
čela blistaše dijadem od alema. Gospođa, složiv u krilo ruke, gledaše jasnim modrim 
okom dva čovjeka koja pokorno pred njom stajahu. Jedan od njih bijaše vojnik - kapetan 
Barbo, a drugi redovnik - Cipriano Guidi. 


- Kapetane! - reče nadvojvotkinja, mati nadvojvode Ferdinanda - vaša me priča dira u 
srce. I ja sam majka, i ja razumijem da je vaša sirota majka poginuti morala, i ja mislim 
da u toga Rabata nema srca ni poštenja, ako je istina što mi evo dokazaste. 

- Tako mi krsta, tako mi rana štono ih dopadoh za slavnu carsku kuću, sve je živa istina, 
prejasna gospo! - reče vojnik. 

- Nu - nastavi vojvotkinja - po čemu sudite da je Rabata, smaknuv Posedarića, krivo ura- 
dio, da on nije po našu korist ukrotio Uskoke? Vaša tužba tiče se vas, nu senjski poslovi 
su javni, spadaju u politiku o kojoj ja, žena, malo razumijem, ali je opet Rabata pravo 
uraditi mogao. 


- Oprostite mi, prejasna gospo, što pred vašim svijetlim licem smiono govorim. 

- Govorite, govorite - odvrati nadvojvotkinja - zapovijedam dapače da govorite istinu! 

- Ja mislim, prejasna gospo, da čovjek, nevjera u privatnom životu, može lako vjerom 
krenuti i u javnom zvanju, jer se poštenje ne da lučiti u javno i privatno. 

- Istina je - odvrati žena - govorite dalje. 


- Rabata je izdajica svijetle krune, čovjek naprasit, krvolok, ali opet slab i kukavica; Raba- 
ta je zadužen i rastrošen. 


- Ali o izdaji govoriste? 

- Imajte milosti, prejasna gospo, pročitajte ova pisma što ih ovaj vrijedni svećenik dobi 
od poručnika generala Rabate. Neka su od ruke biskupa Dominisa, neka od mletačkog 
generala Paskvaliga, a pisana su Rabati. 


- Dajte! - reče nadvojvotkinja i uze čitati pisma što ih joj je kapetan predao bio. 
Čitajući, problijednu časimice nadvojvotkinja. Pročitav ih, skoči na noge. 
- Strahota! - viknu - istinu rekoste. Pa tim ljudima pokloni prejasni moj sin svoju milost! 


Ta to je upravo paklena mreža po kojoj je carstvo imalo izgubiti Primorje. Pa Dominis, taj 
sveti Dominis! Bože! Bože! 


- Uviđate li, prejasna gospo, da je kneza Posedarića smakla ona ista ruka koja prejasno- 
me domu htjede oteti more? 


- Da, da, kapetane, uviđam i zgražam se sa opakosti ljudske. 

- Jednu milost, prejasna gospo! - kleknu kapetan pred nadvojvotkinju. 

- Budi vam, valjani kapetane moj! 

Barbo pođe do vrata i, odgrnuv zavjese od damaska, uvede krasnu, crnooku, bljedoliku 


djevojku, odjevenu u crno. Djevojka kleknu pred nadvojvotkinju, i gorke suze kanuše na 
mlade grudi. 


- Evo, prejasna gospo, suze ove nevine djevojke govore jasnije od mojih riječi. Ova bijed- 
na sirotica što kleči pred vašim prejasnim licem jest kneginjica Klara Posedarićeva, kojoj 
pradjedovi prolijevahu rijeke krvi za svetu vjeru Isusovu, kojoj oca, slavna junaka, objesi 
sramota Giuseppe Rabata, kojoj babu ubi žalost za milim jedincem, kojoj zaručnika, ju- 
naka i plemića Đuru Daničića, progna iz Senja isti Rabata u Krajinu, pošto je uklonio os- 
tale Uskoke, koji junak leži smrtno ranjen u borbi proti Turcima! 

- Bog mu izvidao rane! - uzdahnu redovnik. 

- Siroto djevojko! - prihvati kroz suze nadvojvotkinja - žalim te od srca. Govori, kakvu 
milost tražiš? 

Djevojka dignuv glavu, pogleda velikim suznim okom nadvojvotkinju, zatim kapetana. 

- Djevojka ne razumije talijanskog jezika, prejasna gospo - reče kapetan - govori samo 
svojim - hrvatskim jezikom. 

- Šta dakle traži? Da joj osvetim oca? 

- Nipošto, prejasna gospo, njeno srce ne poznaje toga čuvstva; ona traži da se njezinu 
ocu, njezinu rodu vrati ime i poštenje, da se njoj vrati zaručnik koga joj prije jedanaest 
mjeseci otkinu od vjerna srca silnik Rabata. 

- Bit će joj po volji! - reče gospođa poljubiv djevojku u čelo. 

Za posljednjih riječi kapetana razmaknuše se zastori visokih vrata, a na pragu se pojavi u 
crnom španjolskom odijelu čovjek omalen pod crnom kapom, dugačke, šiljaste brade. 
Zamalo koraknu u sobu. 

- Hvaljen Isus, ljubezna nadvojvotkinjo i majko - progovori došljak; - nadam se da vam je 
zdravlje, za koje se svaki dan bogu molim, dobro. Nu u vas se skupilo društvo, kako vi- 
dim; vi se mimo vašeg običaja zabavljate politikom; vi ste - okrenu se kapetanu - ne va- 
ram li se, kapetan Barbo? 

- Na službu, carska visosti! - pokloni se kapetan. 

- To je don Cipriano, je 1? A ta djevojka? 

- Klara, kći Martina Posedarića - odgovori Ferdinandova mati. 

Nadvojvoda skupiv obrve, nastavi: 

- I opet senjski poslovi? A da! Već jedanput bijaste u tom poslu preda mnom, Barbo. Tu- 
žiste Rabatu. 

- Jesam, prejasni gospodaru! 

- Pošto dođoste drugi put? Bio sam se sa vaše tužbe rasrdio na gospodina Rabatu i na 
biskupa. Nijesam generala ni pustio pred svoje lice. Ali poslije saznah da je Rabata pravo 
uradio, da je sve to vaša privatna osveta i spletka mojih protestantskih vijećnika koji mr- 
ze na generala. A Rabata se je preda mnom i opravdao. Sto ste opet došli? Cuvajte se, 
Barbo; znam da ste junak, pa bi mi žao bilo vaše glave. Rabata je pošten čovjek. Idite! 

- Nipošto! - zakrči mu riječ nadvojvotkinja - prejasni sine moj, čitajte ova pisma, pa onda 
sudite pravedni sud! 

- Pisma? Čija? - zapita u čudu nadvojvoda. 

- Čitajte! 

Ferdinand spusti se na sjedalo. 

- Valga me dios!+? - planu pročitav prvi list - u što sam se uštapio? Vidim, vidim tajne nok- 
te mletačkog lava, pokarao ga bog! I s Turčinom?! - Pa ja slab - ja kukavica. O, himbo 
ljudska! Na svome srcu sam grijao zmiju! I lijepe senjske šume da poharaju Mlečići za 
šuplji dinar. Tako mi rana božjih! - skoči Ferdinand ljutit, baciv pisma na zemlju - sudit 
ću strašan sud! Ali - okrenu se kapetanu - Barbo! ako su pisma kriva? Ta kako mi je bis- 
kup neki dan sve živo razložio - Barbo! Ako vas je strast zanijela, ako je to lutorska ruka 
pisala? 

- Serenissime! - stupi Cipriano pred Ferdinanda - vjerujete li da sam pravi sin crkve? 

- Vjerujem. 

- Serenissime! Na raspelo božjega sina zaklet ću se da su ta pisma istinita. Dva puta nas 
odbiste rekav: »Dajte mi dokaza!« Evo ih donijesmo. Štaviše; vaša slavna kuća nema zai- 
sta vjernijih slugu od bana Draškovića? i slavnoga generala Lenkovića! 


- Vjere mi, nema - potvrdi Ferdinand. 
- Oni su moji svjedoci - nastavi fratar predav nadvojvodi pisma - po njihovim riječima 
neka sudi vaša svjetlost, govori li skromni sluga božji laž. 


Ferdinand uze čitati. Oči mu plamćahu, lice mu se osu, rumenilom. Čitajući prokliknuo 
kadšto: 


- Čuješ li, majko! I ban veli tako. - - Da, izdaše nas - ljudi kršćani! Govorahu klevete na 
Uskoke - poubiše! Bože milostivi, kako ću se za taj grijeh opravdati? - Da čujemo našega 
Lenkovića. - I on tako. - Bože! I Daničić da nam pogine? Ima I' nade da će ozdraviti, oče 
Cipriano? 

- Ima, hvala bogu, svjetlosti! - pokloni se Dominikanac. 

- Čekajte - stade Ferdinand dalje čitati - Orlović, Orlović? - A da, to, reć bi da je onaj zlog- 
lasni Juriša za koga mi je biskup toliko govorio, koga su Mlečići toliko željni. Neće ga 
imati, vjere mi, neće! Divna li junaka. Čujte, prejasna majko, što piše Lenković: »Ne mo- 
gu vašoj svjetlosti dosta nahvaliti vojvodu Jurišu Orlovića, koga je Rabata objesiti htio. 
Orlović pođe sa šakom valjanih junaka četovati na Turčina u Liku. U nekom klancu su- 
kobi se sa velikom turskom četom, koja se je digla bila da robi po hrvatskom zemljištu. 





+ Valga me dios! (španj.) - Ubio me bog! 
% Drašković, barun Ivan (1550-1613), hrvatski ban i vojskovođa, pobjednik u mnogim bitkama 
protiv Turaka 

Živa se zametnu sječa, te trajaše pol dana. Juriša zaustavljaše sa trideset svojih ljudi do 
sto pedeset nevjernika od podne do mraka, te poubi polovicu tih pustih razbojnika. Os- 
tali klonuv duhom, uzmakoše natrag u Liku, i tako bude bijedna Krajina spašena od ne- 
mila pogana. Nu malo da to nije Juriša platio glavom. Razigran pobjedom, pohiti dalje u 
tursku zemlju, izgubiv kod prvog okršaja trećinu svojih vojnika. Kod turskog nekog čar- 
daka zametnu se snova boj, u koji jača sila turska navali. 


U ravnici, nezaklonjeni ničim, popadahu naši vojnici, i kad napokon preostali uzmicati 
počeše u bregove, gdje ih je po dogovoru druga uskočka četa dočekati imala, bude Juriša 
ranjen u nogu i uhvaćen od Turaka, te je svatko mislio da će taj junak kukavno zaglaviti. 
Mlečići pako i njihovi prijatelji silno se radovahu njegovoj propasti. Nu zamalo pojavi se 
na svačije veliko čudo vojvoda živ u Otočcu. Ležeći u okovima u turskome čardaku, slu- 
šao je Juriša kako se Turci dogovaraju da će ga sutradan povesti agi i nabiti na kolac. Još 
je ito čuo kako će oni po prah, jer da ga ima samo malo ondje u kutu čardaka. Juriša sta- 
vio se kao da spava, te Turci i ne slutili zla. Kad je bilo oko ponoći, svi su već Turci usnu- 
li, samo je jedan stražanin napol bdio, napol drijemao. Lagano dopuza Juriša do stražara 
i začepiv mu šakom usta, udari mu nož njegova druga u srce. Zatim uze iz kuta prah, 
spusti se niz stube, priveza smotak praha jednomu stupu na kojem stajaše čardak, zatak- 
nu u nj dugu, suhu šibu, zapali je gubom i udasi onako u okovima u bijeg. Udaljiv se je- 
dno trista koraka, zakloni se pod pećinu da vidi što će biti. Ali ujedanput potrese se zem- 
lja, planu plamen sred tamne noći, i čardak i Turci poletješe u zrak, a Juriša izbavi našu 
Krajinu od nekoliko najljućih krvnika. Oprosti mi Vaša svjetlosti, što toliko toga pišem, 
ali po tome će Vaše prejasno gospodstvo suditi da li je Juriša Orlović čovjek koji se ima 
tjerati iz Senja, koga kani Rabata objesiti.« - - - 

- Grozno! - zadrhta nadvojvotkinja. 


- Da, grozno, prejasna majko - odvrati Ferdinand - ali sto puta groznije su muke kojima 
osmanski vragovi muče nevini kršćanski svijet. Kapetane! Gdje je Rabata? 


- Na Rijeci, vaša svjetlosti, otprema vojsku Njegove Svetosti i velikog vojvode toskan- 
skog u Zagreb, da idu na Turke. Nu valjda se je već povratio u Senj. 


- Kapetane, hvala vam - nastavi nadvojvoda - a i vama oče! Dođite sutra u ovaj moj dvor 
da ponesete Orloviću kapetanski patent, i Đuri Daničiću zlatan lanac, i nek se povrati u 
Senj. Rabati sudit ću sud, suditi i Dominisu, ali to se ne tiče vas, vi šutite. Samo to možete 
svijetu reći da sam vam poštenjacima poklonio svu svoju milost, a Rabata da ju je izgu- 
bio. Dakle sutra dođite. Zbogom! 


- A toj bijednoj djevojci - reče Ferdinandova mati - recite da ću joj vazda biti vjernom zaš- 
titnicom, da ću joj povratiti ime, poštenje i zaručnika. 

- Tako će biti. Amen! - doda nadvojvoda. - Pa Rabatu htjedoh počastiti hrvatskom gene- 
ralijom! 


XIV. 


Bijaše noć, tvrda, mrka noć - ni mjeseca, ni zvijezda, ni neba. Na Orlovu Gnijezdu, na 
kršnom brdu lomljaše bura jako granje. Kroz tminu drhtahu od Senja grada sitne iskrice, 
svijeće po senjskim kućama. 

U svojoj sobi sjeđaše biskup de Dominis zamišljen, blijed; naprotiv njemu Rabata, ne- 
mirno stišući oči, a za Rabatom stajaše Capogrosso. 

- Razumijete li to, biskupe? - zapita general. 

- Razumijem i ne razumijem. 

- Meni je sve zagonetka. Orlović kapetan, i da se povrati; Daničić počašćen, i da smije u 
Senj! Bojim se - - 

- Ali ja se ne bojim - odvrati biskup. - Zagonetku je lasno odgonetnuti. Gradački su mini- 
stri vrlo logični. Radi se o tom da se prodaju senjske šume. Gradačka vlada nema novaca 
- ne može čekati. Ferdinand traži mnogo, Mlečići davaju malo. Da se posao brže svrši, 
valja Mlečićima zadati nešto straha, Uskoke malo pogladiti. Kad se potpiše ugovor za 
šume, možete Orlovića vješati bez straha. Shvaćate li? 

- Shvaćam, reverendissime - odvrati general - vi umujete posve jasno. 

- Istina je - prihvati poručnik - poslovi stoje tako, ali pita se, hoće li prejasna republika 
pristati, znajući da Posedarića već nema u životu? Svakako je neprilika trpjeti Orlovića u 
Senju. Od Daničića, čovjeka zaljubljena, nema pogibelji. 

- A da - nasmije se Rabata - zaboravih vam javiti da sam se za Orlovića pobrinuo. Svuda 
kupi se vojska da pođe osvojiti Kanižu. Veći dio moje vojske otići će te neće ostati nego 
nekoliko kumpanija mušketira. Opasno bi bilo da toli malo vojske bude ovdje, gdje je 
svaki Senjanin vojnik, gdje je ostalo dosta Uskoka. Valja ih maknuti. Zato sastavih četu 
od tri stotine Senjana da pođe u Kanižu. 


- Gubiti glavu - nasmija se Capogrosso. 

- Da. Kadno prije deset dana dođe Orlović po dozvoli nadvojvode u Senj, pozvah ga k 
sebi. Dođe pod oružjem, mrk. Pozdravih ga, pohvalih ga radi njegova smionstva u Lici. 
Rekoh mu da ću poslati četu pod Kanižu, i Juriša da će joj biti kapetan. 

- A on? - zapita poručnik živo. 

- Reče da će se predomisliti i za dva dana odgovoriti. 

- A za dva dana? - zapita biskup. 

- Dođe i reče da pristaje. 

- Čudno - zaklima poručnik glavom - od mlade žene u Kanižu! 

- Ne čudim se - odgovori biskup - takav je; nema njemu bez sablje života. Pošaljite ga u 
pakao, ići će. Kada polazi? 

- Sutra - odgovori Rabata. 


- Sretan mu put u Turke - nasmije se poručnik. 


Bijaše noć, tvrda, mrka noć - ni mjeseca, ni zvijezda, ni neba. Kao mrk div dizaše Orlovo 
Gnijezdo svoju glavu. Po gorskoj stazi verahu se čudne sjene. Sjena za sjenom pope se uz 
brijeg, sjena za sjenom kao da je propala u brdo na istom mjestu gdje se je kroz suho gra- 
nje žarila plamena rumen. Propala? Kamo? U utrobi Orlova Gnijezda pukla bje široka, 
visoka špilja, sigurno utočište vukovima i Uskocima. U sto i sto gomila nicahu kameni 
rtovi sve više i više, sklanjajući se na vrhu u ogroman svod; na sto i sto mjesta vidio si 
crnih tragova dima tu od vatre gorskih junaka, koji su ovdje zaklanjali bili svoje kosti od 
bure, svoju glavu od krvnika. I sad plamsaše sred spilje velika vatra, sterući svoje rume- 
no svjetlo po bijelim vapnenim šiljcima, po grdnome svodu, po tamnim zakucima, po 

mrkim licima junaka štono se poredali bili oko žive vatre. Bijahu to uskočki vojvode. Po- 
dalje o zidu stajaše Danilo Barbo, prisloniv leđa o stijenu i buljeći u plamen. 


Kraj ulaza spilje stražaše stražu Uskok pod puškom. 
- Hora je, narode! - reče vojvoda Ive Vlatković trgnuv svoj nož i položiv ga na zemlju. 
- Pukao je sud! - odvrati vojvoda Gašo Stipanović i izvadi nož, položi ga unakrst Ivinu. 


- Komu je krivo, izađi pred naše lice - zovnu Ive. I uniđe pod sjajnim oružjem, pod crve- 
nom kabanicom jak, visok starac, žuta lica, bijelih brkova. Lijevom rukom držaše kalpak, 
a desnica mu stajaše na srcu. Ni licem ne maknu, ni okom ne trepnu. 


- Meni je krivo, narode, a rad naroda moga - reče Pavle Milovčić. 
- Da čujemo rane tvoje, vojvodo! - zapita Ive. 


- Evo dolazim pred vas, vojvode čestiti, i skinuh kapu koje ne skidam neg pred živim 
bogom, da vidite sjedine moje, pa mogu li lagati! Evo dolazim pred vas, pa vas gledam 
okom u oko, ja koji ni pred kim u zemlju gledao nijesam, pa velju, gatajte iz oka, zborim 
li istinu. Evo dolazim pred vas i polažem ovu junačku posjeklicu, kojom se dičim, pred 
vaše noge, pa pala mi od nje glava, slažem li količko je zrno pijeska. I kunem vam se ži- 
vim bogom na nebu, kunem vam se svetim krstom i rajem vječitim, kunem vam se gro- 
bom oca svoga i junačkim imenom. I slažem li, satrla me nebeska visina i proždrla me 
paklena dubina; ožednio i ne našao kapi; ogladnio i ne našao kore; ozebao i ne našao 
sunca; izgorio i ne našao hlada; oslijepio i ne našao štapa; poginuo i ne našao groba. 
Idem iz pustinje od naroda našeg, idem sa tvrda kamena gdje nema kruha ni ruha, idem 
iz gudure gdje se roče vuci i hajduci, idem iz kuće kojoj je nebo krov, a postelja crna zem- 
ljica na kojoj nariču i plaču starci i djeca, majke i udove. Donosim vam suze štono teku za 
ocem i sinom i vjerenikom koji je sramotno poginuo na vješalima. Donosim vam krvave 
rane junaka koji bez zaklona uludo gube glave, donosim vam ime naše koje je potamnilo 
pred svijetom. 


- A koga tužiš s toliko krivine, vojvodo. 

- Tužim Josipa Rabatu koji nam je satr'o rod i poštenje, koji je u crno zavio naše majke, 
koji je prevario cara gospodara, koji radi svetu zemlju našu prodati krvnicima Mlečićima. 
Ja rekoh, a vi sudite! 


- Eto čuste, vojvode - reče Ive - šta mu je krivo, a vi sudite, po dobroj pameti i čistoj duši 
da mu bude pravo. 
- Rabata da gubi glavu! - zagrmješe vojvode u jedan glas. 


- I meni je krivo i meni sudite - pojavi se pred zborom Đure Daničić pod svijetlom odo- 
rom. - Na moju vjeru pravo ću vam reći: objesio je kneza, junaka koji mi zavjerio svoju 
jedinicu, objesio ga bez suda i pričesti. Ubio tugom staricu majku mu, a mene junaka 
prognao u bijeli svijet, otkinuv me od vjerenice moje. Ja rekoh, a vi sudite. 

- Da gubi glavom! - zaori muklo spiljom. 


- Imeni je krivo, junaci! - skoči kapetan Barbo. - Bog da mi je svjedok, i ova četiri krsta. 
Prevario mi na silu sestru, zavjerio joj se i prevario. Ubio sestru, ubio mater, ubio dijete, 
ubio prijatelja. Sudite! 

- Da gubi glavu! - zaori po treći put. 

- Vojvode - reče Ive - eto čuste naš sud, i da ste spremni. I da bude tako za tri dana, dok 
ode tuđa vojska. Da gubi Rabata glavu o bijelom danu, na oči svijeta, ni noću, ni zasje- 
dom. 


- Amen! - odgovoriše vojvode. 

XV. 


Bijaše jutro zadnjeg dana godine 1601. Poručnik Capogrosso koracao je zamišljen prema 
kaštelu. 


- Dosadilo mi u tom pasjem gnijezdu. Ujaka ne vidim nigdje, to je zlo, mora da je blizu, 
blizu moje glave. Iz Graca nema glasa, nad Rabatom vije se gavran. Da, da, to su oni pa- 
piri! 

Poručnik prođe kraj straže u kaštel, prođe dugim hodnikom do vrata zadnje kule, do 
Rabatina stana. Uniđe. Rabata sjeđaše na postelji. 


- Što tebe nosi, Capogrosso, u rano jutro? - dignu general glavu. - Jesu li stigla pisma iz 
Gradaca? 


- Nijesu. 

- Čudim se. Rekoše mi da će uskoro stići pisma od nadvojvode da budem hrvatskim ge- 
neralom, nu još ništa. Već sam Senja sit. 

- Ilja dovrh glave - odgovori hladno poručnik. 

- A što si došao? 

- Da vam pravo kažem, 1llustrissimo, dođoh da zatražim svoj otpust. 

- Otpust? - začudi se Rabata. 


- Pa da! Uskoke ukrotiste. Glave im poubiste. Orlovića otpraviste sretno prije četiri dana 
put Kaniže, odakle se nikad povratiti neće. Prekjučer ode i vaša vojska. Pa vi ćete i onako 
na generaliju u Karlovac. Hvala vam dakle za svu milost - - 


- Pa zašto ne bi ti sa mnom? 


- Bih od srca rado. Ali vidite, rođaci mi priskrbiše kapetaniju u firentinskoj vojsci, i žele 
da budem kod njih. Pa moje zdravlje! Loše je, loše u tom hrvatskom zraku, šta tek, da 
dođem među medvjede u Karlovac? - - 


- Ne razumijem te! - začudi se Rabata. Ali u taj par zaori iznenadna mukla bubnjava. 

- Šta je to? - dignu Rabata glavu. 

- Koji je to bijes? - opetova poručnik - ta danas nema ni parade ni službe, pa to nije muš- 
ketirski bubanj. To zvoni kao da Neapolitanac vodi medvjeda. Sad ćemo vidjeti! - reče 
Capogrosso i izleti na vrata. Za nekoliko časaka povrati se blijed. 


- Generale! - viknu - Uskoci ulaze u grad! 

- Jesi li poludio? Kakvi Uskoci? 

- Tri kumpanije pod zastavom i bubnjem, a pred njima Juriša! 

- Ju-u-riša! Jesi li poludio? Ta on je na putu u Kanižu! - izvali Rabata velike oči. 

- Juriša je u Senju! Vidjeh ga na svoje oči s prozora. Čini mi se da ide k vama. 

Rabata provuče rukom čelom, prođe dva-tri puta sobom, pa će zatim: 

- Poteci! Njega pusti! Nikoga drugog. Mušketiri da su spremni. Bubnjar neka zabubnja. 
- Trista im! - lupnu poručnik jarostan nogom i ode po zapovijedi. 

Za jedan čas uđe u sobu Juriša Orlović. 


- Božja vam pomoć, generale! 

- Odakle vi, kapetane? - zadrhta Rabata. 

- Upravo s puta. Dođoh do Karlovca. 

- Pa kako ste smjeli? 

- Predomislih se. Ne idem u Kanižu - dignu Uskok otresito glavu. 

- Ne idete, kad ja zapovijedam? 

- Ne idem. 

- Zašto? 

- Jer Senju obrane treba od Mlečića i izdajica. 

- Orloviću! - zaruknu Rabata - to će vas stajati glave. 

- Pa dobro! - slegnu Uskok ramenima. 

Rabata skoči k vratima i zavikne: 

- Stražo! 

- Na zapovijed! - uniđe potčasnik mušketira sa četiri momka. 

- Odvedite toga zlikovca. Uzmite mu oružje. Zatvorite ga u tamnu kulu kraj vrata. 
- Do viđenja, Rabato! - nasmija se Orlović i ode mirno. 

Kao tigar za rešetkom obilazio Rabata po svojoj sobi. Poručnik uniđe. 
- Šta je? - otresnu se Rabata. 

- Sa Vratnika vodi Pavle Milovčić iz Otočca četiri kumpanije Uskoka. 
- Za jednu uru da ste mi objesili Jurišu. 


Na trgu pred kaštelom vrvjela je sila naroda muškog i ženskog, sve plaha i čudna lica. 
Jošte bijahu vrata kaštela otvorena. Sa trga se vidjelo kako straža preko dvorišta vodi Ju- 
rišu u zatvor - u kulu. Sad iziđe na dvorište bubnjar i zabubnja na okup. Sa svih hodnika 
doletješe mušketiri u dvorište. Sad se poredaše. Sad napuniše puške, i ujedanput zaklo- 
piše se štropotom teška vrata kaštela. 


- Ubit će Jurišu! - orilo se po gradu. - Ljudi, Rabata nam ubi Jurišu! Pomozite! Spasite! - 
Ha! Na Velja vrata uniđe Pavle Milovčić. 

- Zdravo, junaci! - vikaše narod. - Stan'te! Pomozite! Pogibe Juriša! U kaštelu je! 

- Stoj! - zagrmi Pavle trgnuv svoj nož, i četa stade. U isti par ozivaše se bubanj od stolne 
crkve. Trkimice doleti na trg Jurišina četa, i na čelu joj junak Đure Daničić visoko dižući 
sjajnu sablju. 

Gologlavi, bez kabanice, koji nožem, koji puškom u ruci, dojuriše smioni junaci. Na trgu 
se ustave. 

- Punite puške! - zagrmi Daničić. 

- Punite puške! - opetova starac Milovčić. 

- Ukraj! Ukraj! - prodiraše očajan glas zrak. Blijeda, drhćući, suznih očaju protiskivaše se 
kroz svjetinu Dume. Oči joj sijevahu divljim plamenom, kosa joj padaše raščupana niz 
ramena, suknja joj se vijaše zrakom i, šireći bijele ruke, vriskaše da ti srce pukne: 

- Jurišo! dušo! Gdje si! Gdje si! Jao, ubiše te! Ubiše te! 

Žena dođe na trg. Vrata kaštela zatvorena. Grčevito uhvati kosu, stiskivaše rukom srce 
svoje klimajući glavom. I kleknu pred Uskoke vičući: 

- Boga vam živoga, pomozite! 


- Na juriš! - zapovijedi Daničić, dignuv sablju. 

- Stani! - zakrči ga Milovčić - šta ćeš na juriš? Vrata su tvrđa od kamena. 
- Ha! - skoči Dume - gledajte, kod zida stoji top. Pun je! Pomozite! 


Deset Uskoka baci puške i nože, i pohrli k topu. Lumbardaš zapali šibu da ga ispali na 
narod, ali ga uskočka puška sastavi zemljom. Uhvatiše top. Dume trgnu goreću šibu iz 
ruku mrtvoga topnika i dižući je uvis vikaše: 

- Naprijed! Naprijed! 

Dovukoše lumbardu na trg. Milovčić je namjeri. Sad! Zavitlav u zrak šibu, primaknu je 
Dume prahu. I planu i grmnu. Bijeli dim sunu u zrak, i gvozdeno zrno raskrha hrastova 
vrata. Bubnjevi zabubnjaše. 


- U ime božje! Juriš, junaci! - zamahnu Milovčić nožem, i kao bura sasu se razjarena četa 
na kaštel. Pod vratima stajahu dvije kumpanije mušketira kao zid. 


- Pali! - zakriješti Capogrosso, i dvjesta pušaka planu na Uskoke. Koji jauknu, koji vrisnu! 
I pade ovaj, i pade onaj; koji klonu na koljeno, koji se uhvati za srce, a svjetina raspuhne 
se kao pljeva. U top se upiraše Dume, hvatajući se za srce. 


- Juriš! - zagrmi Daničić, i kao bujica zahuji njegova četa put vrata, i stade zveket, i stade 
trijesak, i stade grom, i stade jauk, i stade škripanje, i molitva i kletva i izdisaj. 


Časak, i borba umuknu. Gle, iz vrata izađe Daničić i vodi za ruku - junaka - kapetana - 
Orlovića. 

- Spašen! - kliknu Daničić. 

- Zdrav bio! - klikovaše narod, a Dume - Dume - pohiti - poleti - kao vila - kao strijela i, 
kleknuv pred svoga druga, jecaše kroz plač: 

- O moj - moj - dane - moja zvijezdo! 

Po dvorištu kaštela tecijaše krv, ležahu kacige, sablje, klobuci, noževi, puške. Dvije kum- 
panije isiječe uskočka ruka, dvije stotine nevinih žrtava Rabatina izdajstva. A on? Deset 
Uskoka pojuri golim nožem uz stepene kaštela, pred njima Pavle Milovčić. Sad dođoše 
dokraj hodnika, do stražnje kule. Vrata bijahu zaključana. Od jednog kundaka padoše. U 
sobi stajaše Rabata. Raširiv krakove, držaše desnicom mač, ljevicom malu pušku. Kosa 
mu visijaše niz čelo, lice požutjelo, usne blijede, a velike bijele oči da će mu skočiti iz gla- 
ve. 

- Glavu daj! - zavapi Milovčić. 

Rabata dignu malu pušku na vojvodu. Oroz caknu, ali puška ne planu. Nu kao munja 
namjeri se deset pušaka na Rabatina prsa. Planuše. Rabata klonu na koljena. 


- Vjerujem u bo... - zamrmljaše mu blijede usne, ali u taj par zabljesnu nož, glava mu 
odskoči, i mrtva trupina svali se u krv. 


- Gdje mu je desna ruka - prokleti Mlečić? - zapita vojvoda. - Tražite - tražite, da ne uteče. 
- Evo mu kape! - skoči Uskok vojnik. 

- Kod kamina? Otvorite vratašca! - Ništa! Uđite! 

Vojnik se uvuče u otvor i pogleda uvis. 

- Jeli? - zapita Milovčić. 

- Jest - odgovori vojnik. 

- Mjeri! 

Vojnik dignu pušku, ispali i skoči iz otvora. Nešto jauknu, i kao kamen pade iz dimnjaka 
Capogrosso. Zrno mu probi glavu. 

- Strgnite mu časno odijelo, nije ga vrijedan! - I vojnici strgoše časničko ruho, ali pod ru- 
hom pojaviše se na crnoj kadifi srebrna pismena C. D. X. - consiglio dei dieci. 

Gromom ozivaše se narod kad vojnici staviše nad vrata kaštela krvavu glavu izdajice - 
Josipa, a kad mu neki vijećnici htjedoše prenijeti drugi dan tijelo u stolnu crkvu sv. Jurja, 
razbjesni se ženskad senjska i baci nevrijednika iz hrama božjega. 


- Još jedan da nam u šake dođe! - reče starac Milovčić - biskupa da kako ugrabimo, da ne 
odnese žive glave, jer on je istočnik svega zla. 


- Jest - odgovori Orlović - ali njega tražite badava. De Dominis, sluteći na krvavi sud, uk- 
loni se zarana i pusti u škripcu samo slijepo svoje oruđe - Rabatu. Tijela ubismo - ali duša 
pobježe. 

U Senj povratiše se Uskoci, u Senj se povrati tihi blagi mir. I opet šetala po zidinama us- 
kočka straža, i opet stajaše pred kaštelom Uskok pod sjajnom puškom, a nad njim o mje- 
sečini blijeda, krvava glava Rabatina, kao što je prije godinu dana stajao mušketir pod 
krvavom glavom junaka Martina Posedarića. Gradom zapovijedahu izmjenice vojvode, 
dok ne dođe carski kapetan Tršćanin Francol, koga Uskoci lijepo primiše, koji im vraćaše 
milo za drago. 


- Jurišo! - reče Dume zagrliv svoga muža - ah, sretna li sam što te ovako grlim bez straha, 
što te grlim od srca, ne bojeći se krvnika. Moj si, moj do moga groba! 


-Iti do moga groba moja! - odvrati kapetan poljubiv ženu u čelo - ti si me spasila, dušo! 
Prosnismo strašan, krvav san. Slava bogu, probudismo se; ah, da se svi probudiše! Ali 
sad barem svijet zna što valja senjska ruka. 


- Slava bogu! - doda stari Pavle Milovčić. - Slava mu i dika te će ove stare moje kosti po- 
čivati u svetoj zemlji koja me je na svijet porodila. 


XVI. 


Godina bila uminula, godina mira i pokoja. Milo sijevaše proljetno sunce kroz gotske 
prozore fratarske crkve, bliješteći veselo nad grobnicama senjskih junaka, nad mramor- 
nim kipom Bogorodice u fratarskoj kapeli. Kraj majke božje gorahu dvije voštanice. Bija- 
še toplo, voljko i milo, kao sladak san o zori. Crkva bijaše prazna. Ujedanput zazveknuše 
taracom junačke sablje. Pred oltar bogorodice kleče junak u sjajnoj odori pod junačkom 
sabljom, junak visoka čela, žarka oka, vranih brkova, pred oltar kleče djevica, slatka, su- 
morna pogleda. Življe zaigralo sunce trepereći o srebrnim tokama mladića, o zlatnoj kru- 
ni djevice, o žarkoj suzi štono drhtaše poput alema u crnome joj oku. - A oko njih pore- 
daše se plemići i vlastela, a uz njih stojaše kapetan Danilo Barbo. Pred oltar stupi franje- 
vac, otac Viktor, i zapita mladića: 


- Đure! Ljubiš li tu poštenu djevicu? 

- Ljubim! - odgovori junak smiono, a oko mu planu poput munje. 
Zapita fratar mladicu: 

- Klaro! Ljubiš li toga poštenog mladića? 

- Ljubim! - dahnu djevica, kao kad ranim jutrom dahnu rosna ruža. 

U kući Posedarićevoj razilaze se svatovi. 


- Sreća vam cvala, mladenci moji! - reče na odlasku kapetan Danilo - ej, da je moj pobra- 
tim Martin živ! Koliko radosti! Ali mu je opet obraz svijetao pred svijetom, to je priznao i 
sam car. A Dominis, crn mu obraz, jede mletačku plaću za svoje izdajstvo na stolici split- 
skoga nadbiskupa. Zbogom, djeco! Kasno je. Sjutra valja mi se vratiti na službu, na Rije- 
ku! 

Đure i Klara ostaše sami. Kroz otvorene prozore drhtala mjesečina, milen vjetrić lepršao 
od mora. Junak zagrliv mladu ženu povede je nježno pred sliku kneza Martina, na kojoj 
je čudno igralo noćno svjetlo. 

- Blagi duše junačkog mučenika - dignu mladić glavu prema slici - evo me pred tobom sa 
tvojom jedinicom, mojom Klarom. Svetom ti se zakletvom zakleh za tvoga života da ću je 
ljubiti i braniti. Primi i opet zakletvu moju, svrni okom na nas, oče, blagoslovi! 

Čudno zatitra mjesečina na slici, a jecajući pusti Klara glavu na junačke grudi mladića. 

- Đure, moj Đure! - dignu nakon časka glavicu. - Evo zlatnog lanca što mi ga dade po- 
kojna baba. Jedan rubin bio je ispao prije godine dana, jučer ga nađoh opet i dadoh ga 
staviti u lanac. Uzmi ga, stavi ga pod ključ, da nas nikad ne ostavi sreća! 

- Nikad, dušo! - zagrli vojvoda Klaru. 


XVII. 


Dne 21. prosinca 1614. skupi se na trgu »Prazza de fiori« u Rimu silna svjetina da se nag- 
leda neviđena čuda, da pogleda kako će se sažgati na lomači pod vedrim nebom mrtvo 
tijelo. Zar kakvog trijumfatora rimskog? Ne, tijelo prokletnika. Silno buktaše plamen, sil- 
no se vitlaše crni dim nebu pod oblake. Četiri crnoruhe sluge doniješe na ramenima crnu 
mrtvačku škrinju bez imena, bez znaka, bez krsta. Otkriše škrinju. U njoj ležaše prekr- 
štenih ruku bradat crkovnjak, tamne žute puti u svilenom odijelu; svjetina uzmaknu pre- 
krstiv se, a sluge baciše truplo u plamen. Življe uzigra plamen, življe praskaše lomača, 
crnje vijaše se dim pod čisto nebo. I lomača izgori do pepela, i svijet se raziđe, a jasna noć 
steraše se stratištem. Do lomače dovuče se zgrbljen visok starac bijele glave - dominika- 
nac, i stade štapom raskapati pepeo, sve klimajući glavom. 


- Oče! - zapita ga čovjek, pristupiv k redovniku - šta tražiš? 
Dignuv glavu, pogleda redovnik čovjeka. 

- Oprosti! Ja sam stranac. Koga to spališe? 

- Dominisa. 

- Zar slavnoga učenjaka i biskupa? 

- Slavnoga? 

- Tako govori svijet. 


- Reci: izdajicu. Bude pastir narodu svomu - izdade ga radi sebe. Bude vijećnik caru - iz- 
dade ga radi sebe. Bude protestant i prijatelj engleskomu kralju protestantu - izdade no- 

vu vjeru i novoga prijatelja radi sebe, bude opet katolikom radi sebe. Po njegovoj smrti 
osudi ga inkvizicija, a danas izvukoše ga iz dominikanske rake i tu ga sažgaše. Vanitas, 
vanitatum vanitas!51 - nasmiješi se redovnik gorko. 


- Ti si ga poznavao? 

- Da, za mladosti bijasmo veliki prijatelji, a poslije, ondje na hrvatskom kršu - ljuti vrago- 
Vi. Bijaše veleum. 

- A što tražiš po pepelu? 

- Srce tražim, srce! Nema ga! - odvrati redovnik Cipriano mirno, zatim koracaše polako 
put samostana, doviknuv čovjeku: 


- Vanitas, vanitatum vanitas! Laku noć stranče! 


XVIII. 


Ljeto za ljetom minulo, sunce za suncem ginulo, prohujiše vjekovi, utonuše svjetovi, i 
svjetobornog zlatnog lava, tu besmrtnu krilatu zvijer, probode mač imperatora Korzi- 
kanca, i zlatna barka duždova razbi se u jadranskim talasima, a grimizna joj jedra razne- 
se bura. Vanitas, vanitatum vanitas! 


Prohujaše vjekovi, a u pustoj fratarskoj crkvi u kamenom Senju stajaše hrvatski sin, po- 
niknute glave, plaha srca. Bijaše tu pusto, bijaše nijemo. Ne ori se više visokim svodov- 
ljem pobožni mrmor fratara. Nema ih više. Hrvatski zmaj, Đuro Lenković, podignu im 
taj kameni stanak, još mu je utisnut junački biljeg na čelu svetoga hrama - ali nema ih 
više. Gledaj! kako rumeni žar večernjeg sunca viri na visoke prozore u crkvu, prostirući 
rumenilo svoje pločama, kao da si ruže prosuo po kamenu. Pristupi bliže! Vidiš li po ka- 
menu biljega? Napol pogaženi, napol izbrisani. Čiji su, koga li kriju? Slavni biljezi, sjajni 
biljezi, hrvatski sine, drevna, besmrtna svetinja tvoja. Čitaj! Pod žarkim ružama večer- 
njeg sunca drijemaju vojvode senjski, drijemaju slatko u slobodnoj mirnoj postelji, sniva- 
ju slatko sanak o slobodi, koje im ne spregnu ni zlatna Venecija ni krvnik Osmanlija. Čuj! 
Ne zazveknuše li u grobovima sablje? Gle! Ne dižu li se ti kamenovi od sebe? Ne niču li 
o večernjem žaru i crne rake silni divovi pod svijetlim oružjem, pod srebrnim tokama, ne 
trepere li o zažari rujnoj zlatne čelenke? Recite, orijaške sjene, što vas mami iz slobodnog 
groba? Što teče snova vrela krv iz mrtvog srca? Što sinu ispod drijemnih vjeđa munja i 
suza? Razumijem grobni taj šapat. Sinu li krst na svetoj Sofiji? - pitate vi. Ah, da vam je 
besmrtno tijelo, kao što je ime? Uminuše. Drijemaju opet. Čudnu ljuljanku pjeva im bura. 
I ona utihnu. Poput rubina počiva glatko sjajno more; o crnoj obali otoka blisiče srebrna 
pjena, kao galeb krile se morem bijela jedra, i na jugu diže divska ramena pod kristalno, 
zvjezdano nebo Velebit, oltar hrvatske slobode. A maslinom šapuće vjetrić starinsku pje- 
smu, šapuće: Čuvaj se senjske ruke! U utrobi gore plamti tajanstven plamen, govori na- 
rod, a piri ga božja ruka; tvrdi se kamen ražari, propne, zadršće, zatresne, zagrmi, a s 
vrhova zaurla bjesomučna bura, i grabi more iz dna da poprska zvijezde, da tjera lađu 
tuđinku od rodnoga kraja. Kroz gromove, jauk i urnebes čuješ starinsku pjesmu, bura 
pjeva: Čuvaj se senjske ruke! 





51 Vanitas, vanitatum vanitas (lat) - Taština, taština nad taštinama 

Sine hrvatski! I u tvome srcu gori božji plamen, i tvoje grudi su kruti kamen; sine hrvats- 
ki, pamti do groba svetu starinsku pjesmu: 


Čuvaj se senjske ruke! 

RJEČNIK 


addio (tal.) - zbogom 

alem - dragulj, dragi kamen 

Ara coeli (lat.) - žrtvenik nebeski 
arbanaski, arbanaški - albanski 
arkebuzir (franc.) - vojnik naoružan ar- 
kebuzom (dugačkom puškom) 


bandijera (tal.) - zastava 
bene (tal.) - dobro 
benissime (tal.) - vrlo dobro 


condottiere (tal.) - vođa plačenićke oru- 
žane skupine 

confalun (tal.) - konfalun, zaštitnik, pok- 
rovitelj 


Dijana - staoritalska (rimska) božica 
svjetla i života (grč. Artemida) 
diljka - duga puška 

dragun - konjanik 


eccellenza (tal.) - ekselencija, preuzviše- 
ni gospodin 


Gedeon (Gideon) - biblijski junak 
illustrissimo (lat.) - presvijetli 

Irud - Herod, židovski kralj u vrijeme 
Kristova rođenja 


jakrep - škorpion 


katana (mađ. katona) - husar, konjanik 
kondir - vrč, krčag, pehar 


lumbarda (tal.) - vrsta starinskog topa 
lutorski - luteranski, protestantski 





monsignore (tal.) - naslov visokih crkve- 
nih dostojanstvenika, prečasni, presvi- 
jetli 


Neapolitanac - Napolitanac 
ordonancija - zapovijed 


parola d' onore (tal.) - časna riječ 

per Bacco - Bacco je talijansko ime za 
Bakha, što je drugo ime za Dioniza, boga 
vina, uživanja i plodnosti. Psovka "Per 
Bacco" je blaga talijanska psovka 

profuz ili profoz (tal. profosso) - tamni- 
čar, ključar zatvora, nadzornik vojnog 
zatvora 

proveditur, proveditor ili providur (tal. 
provveditore) - naslov mletačkoga upra- 
vitelja Dalmacije 


refektorij (lat.) - blagovaonica u samos- 
tanima 
reverendissime (lat.) - velečasni 


Saraceni - naziv za Arape i muslimane 
uopće 

sardilje - srdele 

serenissime (tal.) - prejasni 

signor (tal.) gospodin 

signora (tal.) - gospođa 

signorina (tal.) - gospođica 

signoria (tal.) - gospoda, naziv za veli- 
kaše Mletačke Republike (isto i sinjorija) 
spetiti - primijetiti, opaziti 

